Въпрос с искане за устен отговор O-000180/2011
до Комисията
Член 115 от Правилника за дейността
Herbert Reul
от името на Комисия по промишленост, изследвания и енергетика Относно: Политическият подход на Европейския съюз към Световната конференция по радиосъобщения през 2012 година на Международния съюз по далекосъобщения (WRC-12)
Световната конференция по радиосъобщения (WRC) на Международния съюз по далекосъобщения (МСД), която ще се проведе в Женева от 23 януари до 17 февруари 2012 г., ще приеме изменения на нормативите относно радиосъобщенията, които са задължителни за членовете на МСД, в това число за всички държави-членки. Както става ясно от съобщението, прието от Комисията (COM(2011)0180), няколко точки от дневния ред заемат важно място в политиката на ЕС и е възможно да възникнат случаи, които да засегнат някои общи правила, като например тези, свързани с цифровия дивидент или устройствата с малък обсег на действие, тъй като е налице действащо законодателство на ЕС относно съответните радиочестотни ленти и евентуални промени на нормативите относно радиосъобщенията биха могли да въздействат пряко върху обхвата им.
Това е в разрез с основните разпоредби от регулаторната рамка за електронните съобщителни услуги, която в момента придава общностно измерение на преговорите в международните организации, компетентни по въпросите на радиочестотния спектър, и не се беше случвало на предишните WRC.
Значимостта на международното измерение беше подчертана в приетата на 11 май 2011 г. позиция от Европейския парламент в доклада за програма за политика в областта на радиочестотния спектър ( P7_TA(2011)0220 ), която поставя акцент върху факта, че ЕС трябва да приеме единна позиция, когато е налице компетентност на ЕС.
Кои въпроси смята Комисията за най-важни в дневния ред на тази конференция и къде се предоставя изключителна компетентност на Съюза?
Как Комисията ще насърчи укрепналото общностно измерение в предстоящите преговори и как ще гарантира наличието на единна позиция в случаи на изключителна компетентност на Съюза?
Като се има предвид, че WRC-12 ще приеме дневния ред за следващата конференция през 2015 г., как Комисията ще гарантира, че този дневен ред отразява позицията на Европейския парламент по програмата за политика в областта на радиочестотния спектър, както и че защитава ефективно международните интереси на ЕС?
