1.12.2008
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Tobias Pflüger, Willy Meyer Pleite
от името на групата GUE/NGL
относно Кодекса на ЕС за поведение при трансфер на оръжие – неприемане от Съвета на общата позиция, вследствие на което Кодексът не се превръща в правнообвързващ акт – необходимост от контрол на посредничеството при сделки с оръжие
Резолюция на Европейския парламент за Кодекса на ЕС за поведение при трансфер на оръжие – неприемане от Съвета на общата позиция, вследствие на което Кодексът не се превръща в правнообвързващ акт – необходимост от контрол на посредничеството при сделки с оръжие
Европейският парламент ,
–
като взе предвид член 103, параграф 2 от своя правилник,
A.
като има предвид, че през 2008 г. Кодексът на Европейския съюз за поведение при износ на оръжие отбеляза своята десета годишнина,
Б.
като има предвид, че преди повече от две години, на 30 юни 2005 г., COARM (работната група на Съвета по оръжията) постигна съгласие на техническо равнище относно текста на обща позиция, като резултат от задълбочен процес на преразглеждане на Кодекса на ЕС за поведение при трансфер на оръжие с цел да превърне Кодекса в ефикасен инструмент за контрол на износа на оръжие от територията на ЕС и от страна на дружества от ЕС,
В.
като има предвид, че междувременно ЕС се превърна във водещия износител на оръжие в световен мащаб,
Г.
като има предвид, че износът на оръжие от държави-членки на ЕС се използва за нарушаване на правата на човека и водене на война в няколко региона в света,
Д.
като има предвид, че чрез приемането на тази обща позиция Кодексът ще се превърне в правнообвързващ инструмент за контрол върху износа на оръжие за всички държави-членки на ЕС,
Е.
като има предвид, че, въпреки многократните призиви, от 2005 г. насам Съветът не успя да приеме тази обща позиция на политическо равнище, като по този начин оставя въпроса без решение,
Ж.
като има предвид, че този въпрос става все по-неотложен поради редица събития:
– няколко инициативи за хармонизиране на националните политики за снабдяване с оръжие и на трансфера и продажбите на оръжие в рамките на Общността;
– възобновен интерес към контрола върху въздействието на посредничеството при сделки с оръжие, особено след влизането в сила на правилата на ЕС в областта на авиационната безопасност по отношение на дейността на операторите на въздушни товарни превози,
1.
отново отправя остра критика към настоящото безизходно политическо положение във връзка с неприемането на тази обща позиция, предвид десетата годишнина на Кодекса;
2.
настоятелно призовава френското председателство на ЕС да разреши въпроса, като гарантира приемането на общата позиция преди края на своя мандат;
призовава държавите-членки на ЕС, които се противопоставят на правнообвързващия характер на Кодекса за поведение, да преразгледат позицията си;
4
изразява загриженост във връзка с нарастващия износ на стоки с двойна употреба от държави-членки на ЕС;
5.
отново заявява, че едновременно с приемането на общата позиция, наред с другото, следва да бъдат предприети следните мерки:
a) предотвратяване на безотговорния трансфер на оръжие чрез стриктно прилагане на критериите на Кодекса както към дружествата, така и към националните въоръжени сили;
б) подобряване и прилагане на контрол върху посредничеството; предотвратяване на незаконния трафик на оръжие по въздух и вода;
в) незабавно разследване на неотдавнашните твърдения за случаи на нарушения на оръжейното ембарго;
г) предотвратяване на продажбата за частни посредници на оръжия, събрани в хода на операции в рамките на ЕПСО и на реформата на сектора по сигурността (РСС) и други инициативи на ЕС, и предотвратяване на последващия им трансфер в други региони, които са обект на ожесточени конфликти или напрежение;
д) подобряване на прозрачността и качеството на данните, предадени от държавите-членки в контекста на годишния доклад относно Кодекса за поведение;
6.
призова за прекратяване на износа на оръжие от ЕС;
7.
възлага на своя председател да предаде настоящата резолюция на Съвета, Комисията, правителствата и парламентите на държавите-членки.
