23.11.2009 B7-0162/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно политическо решение по отношение на пиратството в крайбрежните води на Сомалия
Sabine Lösing
,
Willy Meyer
,
Ilda Figueiredo
от името на групата GUE/NGL
PE432.778v01-00 B7‑0162/2009 Резолюция на Европейския парламент относно политическо решение по отношение на пиратството в крайбрежните води на Сомалия
Европейският парламент ,
– като взе предвид Резолюция 1816 на Съвета за сигурност на ООН от 2 юни 2008 г.,
– като взе предвид заключенията на Съвета от декември 2008 г. и юли 2009 г.,
– като взе предвид Международната конференция в подкрепа на сомалийските институции в областта на сигурността и мисията на Африканския съюз в Сомалия (AMISOM), проведена в Брюксел на 23 април 2009 г.,
– като взе предвид докладите от 2009 г. на Международната морска служба към Международната търговска камара относно „Пиратство и въоръжени грабежи срещу кораби”,
– като взе предвид заключенията на Съвета по общи въпроси и външни отношения от 17 ноември 2009 г.,
– като взе предвид член 110, параграф 2 от своя правилник,
A. като има предвид, че политическата, социална, икономическа и хуманитарна ситуация в Сомалия изисква особено и продължително внимание от страна на международната общност, за да се подкрепи мирният процес, както и възстановяването на страната,
Б. като има предвид, че 1,5 милиона души зависят от Световната програма за изхранване (СПИ) по отношение на всекидневните си нужди,
В. като има предвид, че на проведената в Брюксел конференция през април 2009 г. бяха обещани почти 213 милиона щатски долара, за да се помогне на новото преходно федерално правителство (ПФП) на Сомалия да постигне мир и стабилност, от които бяха предоставени едва 40 милиона долара;
Г. като има предвид, че Резолюция 1816 на Съвета за сигурност на ООН позволи на държавите, сътрудничещи си с преходното правителство на страната, да навлизат в нейните териториални води с цел да потушават пиратски действия и въоръжени грабежи в морето, по начин, съответстващ на имащите отношение разпоредби на международното право,
Д. като има предвид, че операцията EUNAVFOR/АТАЛАНТА беше стартирана на 8 декември 2008 г. и достигна пълния си оперативен капацитет през февруари 2009 г., с мандат да помага за защитата на плавателните съдове на Световната програма за изхранване, доставящи помощи под формата на храни на разселени лица в Сомалия, както и за защита на уязвимите съдове, плаващи в Аденския залив или в крайбрежните води на Сомалия, а също така и за предотвратяване и потушаване на пиратски нападения и въоръжени грабежи край бреговете на Сомалия,
Е. като има предвид, че мисията на Африканския съюз в Сомалия (AMISOM) се финансира главно от Инструмента за мир в Африка, който се финансира от средствата от пакета за дългосрочно развитие на деветия Европейски фонд за развитие (ЕФР),
Ж. като има предвид, че поради критичното положение в Сомалия на своето заседание в края на септември 2009 г. в Gothenburg министрите на отбраната от ЕС решиха да изпратят мисия на ЕС, за да се проведе реформа в сектора на сигурността в Сомалия; като има предвид също така, че на 17 ноември 2009 г. те одобриха Концепция за управление на кризи във връзка с евентуална мисия по ЕПСО, за да се допринесе за обучението на силите за сигурност на преходното федерално правителство, и поискаха да бъде продължена работата по планирането, без да се засягат по-нататъшните решения за евентуална операция по линия на ЕПСО,
З. като има предвид, че нападенията в териториалните води на Сомалия са се увеличили пет пъти и покриват много по-голям морски район след стартирането на операцията EUNAVFOR/АТАЛАНТА,
И. като има предвид, че според докладите на Международната морска служба към МТК броят на нападенията се е увеличил от 19 през първото полугодие на 2008 г. на 100 през първото полугодие на 2009 г.,
Й. като има предвид, че правителството на Сомалия беше принудено да разпусне своята брегова охрана поради липса на финансови средства, дължаща се на международната дългова криза; като има предвид, че това създаде вакуум, използван за незаконен риболов в териториалните води на Сомалия, който е една главните причини за загубата на препитанието на сомалийските рибари,
1. заявява, че не може да има военно решение на кризата в Сомалия;
2. призовава всички съседни страни да се въздържат от намеса в Сомалия;
3. призовава Комисията и Съвета да поощрят процеса на помирение между страните, въвлечени в гражданската война в Сомалия; настоятелно призовава Комисията и Съвета да осигурят техническа и финансова подкрепа за този процес на помирение и посредничество между страните в гражданската война;
4. призовава Комисията и Съвета да преразгледат своята политическа стратегия относно Сомалия и операцията EUNAVFOR/АТАЛАНТА, тъй като тя не може да се счита за успех с оглед на увеличаващия се брой на нападенията и използването на повече насилие при тях;
5. настоятелно призовава Комисията и Съвета да се съсредоточат върху положението в страната като цяло и, най-важното, върху необходимостта от справяне с хуманитарната ситуация на място и от изкореняване на действителните причини за бедственото положение, което предизвиква страданията на милиони сомалийци;
6. изразява несъгласието си с мисията на ЕС за реформа в сектора на сигурността и всяка евентуална мисия по ЕПСО в Сомалия или региона;
7. подчертава, че средствата за помощ за развитие, тоест ЕФР, следва да не се използват за военни цели; твърдо възразява срещу използването на ЕФР за обучението на военни сили при реформата в сектора на сигурността в Сомалия; заявява, че ЕФР трябва да остане стриктно инструмент за финансиране на борбата за изкореняване на бедността и глада в развиващите се страни;
8. възлага на своя председател да предаде настоящата резолюция на Съвета, Комисията, на правителствата и парламентите на държавите-членки, на президента, преходното федерално правителство и преходния федерален парламент на Сомалия.
