Отговор, даден от г-жа Гейгън-Куин от името на Комисията
(14.2.2012 г.)
Комисията напълно съзнава тежкото бреме, причинявано от мозъчните заболявания в Европа. От 2007 г. досега в Седма рамкова програма за научни изследвания и технологично развитие (2007—2013 г.) са били инвестирани около 1,2 млрд. EUR в подкрепа на научните изследвания на мозъка, включително мозъчни заболявания.
Определянето на 2014 година за Европейска година за борба с мозъчните заболявания би повишило осведомеността в ЕС по отношение на мозъчните заболявания и би допринесло за разработването на планове за справяне с този общественозначим проблем. В момента за „Европейска година“ през 2014 г. се конкурират няколко теми, като всички те са от безспорно значение. Каква ще е темата на Европейската година за 2014 г., ще бъде решено в близко бъдеще. Независимо от темата, която ще бъде избрана, Комисията реши да продължи с организирането на мащабно събитие, насочено към повишаване на осведомеността в областта на мозъка, което ще бъде под формата на европейски месец за борба с мозъчните заболявания през първото полугодие на 2013 г.
