Въпрос с искане за устен отговор O-000298/2011
Съвета
Член 115 от Правилника за дейността
Ashley Fox
от името на групата ECR Относно: Европейският парламент и принципът на парламентарната автономност
Понастоящем институционалната структура за създаване и регулиране на Европейския парламент не отговаря напълно на конституционния принцип на парламентарна автономност. Европейският парламент не разполага с неограничено право да организира собствената си дейност, което представлява ограничение на свободата му и го разграничава от повечето, ако не и от всички парламентарни системи.
Както в предишния парламентарен мандат, така и по време на настоящия, усилията да се реши този проблем получиха широка подкрепа, особено що се отнася до въпроса за седалището на Европейския парламент.
Преди пет години кампанията „едно седалище“ спечели значителна подкрепа, като над един милион граждани на ЕС я подкрепиха с подписите си – достатъчно, за да бъде призната за европейска гражданска инициатива, но за съжаление не успя да предизвика дебати по въпроса по време на проведената през 2007 г. Междуправителствена конференция. Тази година подобна кампания привлече подкрепата на широк спектър от източници в рамките на Европейския парламент, а на пленарно заседание беше прието изменение на графика на месечните сесии за 2012 и 2013 г., с цел намаляване на броя на пътуванията до Страсбург, както и съкращаване на ненужни разходи и предотвратяване на причиняването на вреди на околната среда. Тази неотдавнашна промяна обаче не засяга централния въпрос, а именно, че понастоящем Европейският парламент не разполага с пълни права да решава как най-добре да организира дейността си.
1. Споделя ли Съветът мнението, че Европейският парламент следва да разполага с пълни права да организира собствената си дейност, включително с право да определя седалището си, подобно на преобладаващата част от парламентите в световен мащаб?
2. Споделя ли Съветът мнението, че правилният подход, който следва да се прилага при всяко едно бъдещо преразглеждане на начина на дейност на Европейския парламент, би бил изборът на едно единствено седалище и местоположение за изпълняване на всички политически функции?
