Въпрос с искане за устен отговор O-000008/2011
до Комисията
Член 115 от Правилника за дейността
Tadeusz Zwiefka
,
Klaus-Heiner Lehne
от името на групата PPE Относно: Съединени дела C-585/08 и C-144/09 Pammer и Hotel Alpenhof
Неотдавна Съдът на Европейския Съюз постанови решение по съединени дела C-585/08 и C-144/09 Pammer и Hotel Alpenhof относно съда, който е компетентен да разрешава спорове относно предлагани в интернет услуги. Съдът представя примери на доказателства, от които може да се заключи, че дейността на търговеца е насочена към държавата-членка по местоживеене на потребителя с цел определянето на компетентните съдилища (например използването на чужд език или валута, посочването на телефонни номера с указване на международния телефонен код, използването на име на домейн от първо ниво, споменаването на международна клиентела и др.).
Как възнамерява Комисията да гарантира наред с другото, че достиженията на правото на ЕС могат да бъдат изменени, така че:
- на един уебсайт може да има международен код за телефонните номера или
- описанието на едно пътуване не приключва на границата, или
- домейнът от първо ниво .eu може да бъде използван от предприятията, които имат трансгранична дейност
без да има опасност компетентният съд да бъде в държавата на потребителя?
Какви възможности вижда Комисията по-специално в контекста на Предложението за преработване на Регламент „Брюксел І“ (COM(2010)0748) както и на Регламент № 593/2008/ЕО (Регламент „Рим І“)?
