1.10.2008
ПРЕДЛОЖЕНИЕ ЗА РЕЗОЛЮЦИЯ
внесено в следствие на въпрос, изискващ устен отговор B6‑467/2008
съгласно член 108, параграф 5 от правилника
от Michel Rocard, Véronique De Keyser, Libor Rouček
от името на групата PSE
относно управлението на Арктика
Резолюция на Европейския парламент относно управлението на Арктика
Европейският парламент ,
–
като взе предвид Международната полярна година (от март 2007 г. до март 2009 г.),
–
като взе предвид съобщението на Комисията относно политиката в района на Арктика, което се очаква тази есен,
–
като взе предвид съобщението на Европейската комисия, озаглавено „Интегрирана морска политика за Европейския съюз” („Синя книга”), публикувано на 10 октомври 2007 г.
–
като взе предвид доклада, озаглавен „Изменение на климата и международна сигурност”, публикуван от върховния представител и Европейската комисия на вниманието на Европейския съвет на 14 март 2008 г. ,
–
като взе предвид своите предходни резолюции относно северното измерение от 2003, 2005 и 2006 г.
–
като взе предвид Конвенцията на Организацията на обединените нации относно морското право, която все още не е ратифицирана от Сената на САЩ,
–
като взе предвид заключенията на доклада относно оценката на климатичното въздействие на Арктика,
–
като взе предвид работата на осмата конференция на парламентаристите от района на Арктика, състояла се във Феърбанкс, Аляска, на 12, 13 и 14 юли 2008 г.
–
като взе предвид Декларацията от Илулисат, която беше приета от страните „A5” (Дания, Канада, Норвегия, Руската федерация и САЩ) през май 2008 г.
–
като взе предвид заключенията на председателя от конференцията „Арктика: наша обща грижа”, организирана от Северния съвет на министрите в Илулисат (Гренландия) на 9 и 10 септември 2008 г., в която Комисията взе пълноправно участие,
–
като взе предвид член 108, параграф 5 от своя правилник,
A.
като има предвид, че геополитическото и стратегическото значение на арктическия регион нараства, като поставянето на руското знаме на морското дъно под Северния полюс през август 2007 г. се явява символ за това,
Б.
като има предвид, че конференцията на парламентаристите от района на Арктика неотдавна събра избрани представители от Европейския парламент, Канада, Дания, Гренландия, Исландия, Финландия, Норвегия, Швеция, Русия и САЩ за обсъждане на въпроси от областта на морската безопасност, здравеопазването, опазването на околната среда и устойчивото развитие,
В.
като има предвид, че районът на Арктика понастоящем все още не се управлява от никакви многостранни норми и разпоредби, защото никога не се е очаквало да стане плавателен воден път, нито пък район, използван за търговски цели,
Г.
като има предвид, че морското движение във водите на Арктика нарасна показателно през последните години под влияние на засиления интерес към сондиране в крайбрежните зони и на все по-честото преминаване на круизни кораби, както и на предлаганите от Северозападния коридор перспективи,
Д.
като има предвид, че районът на Арктика може да съдържа приблизително 20% от неоткритите залежи на петрол и газ в света,
Е.
като има предвид, че сред държавите-членки на ЕС има три арктически нации, а сред съседите на ЕС, с които той поддържа тесни връзки и които участват във вътрешния пазар посредством Споразумението за Европейско икономическо пространство (ЕИП), има още две арктически нации, което означава, че ЕС и свързаните с него държави представляват повече от половината от числения състав на членовете на Арктическия съвет,
Ж.
като има предвид, че по време на своята конференция, Арктическият съвет се съсредоточи и върху изменението на климата в района, въздействието му върху коренното население и възможното приспособяване към него,
З.
като има предвид, че скоростта на глобално затопляне в района на Арктика е много по-висока, отколкото в останалата част на света, с увеличение от 2° през последния век в сравнение със средна стойност от 0.6° в останалата част на света,
И.
като има предвид, че измененията на климатичните условия в Арктика са вече такива, че инуитите, например, вече не могат да ловуват по традиционния начин, тъй като ледът е твърде тънък, за да издържа техните шейни, докато дивата фауна, като например полярни мечки, моржове и лисици, е застрашена от изгубване на местообитанията си,
1.
изразява дълбока загриженост от отражението на изменението на климата върху устойчивостта на живота на коренното население в района, както по отношение на общата среда (топене на ледената покривка и на дълбоко замръзналата земя, покачване на морското равнище, наводнения), така и по отношение на естествените местообитания (отстъпващата ледена покривка създава проблеми за хранителните навици на полярните мечки), и подчертава, че всички международни решения, свързани с тези въпроси, трябва да се вземат с пълноправното участие на всички народи и нации от района на Арктика, като същевременно са съобразени с тях;
2.
изразява задоволство от заключителната декларация, приета от Конференцията на парламентаристите от района на Арктика във Феърбанкс на 14 август 2008 г.;
3.
приветства факта, че Далечният север е част от политиката на Европейския съюз „Северно измерение”, но е убеден, че информираността за значението на Арктика в световен контекст трябва да бъде допълнително повишена, и призовава за провеждане на самостоятелна политика на ЕС в Арктика;
4.
подчертава значението на Арктика за световния климат в това отношение и изразява надежда, че оказваната понастоящем подкрепа за научноизследователска дейност в този район ще продължи след Международната полярна година;
5.
очаква с голям интерес предстоящото съобщение на Комисията относно политиката в района на Арктика и изразява надежда, че то ще положи основата на една сериозна политика за Арктика в ЕС; призовава Комисията да разгледа най-малко следните въпроси в своето съобщение:
а) положението с изменението на климата в района и предприемането на съответни мерки с цел приспособяването към него,
б) възможни варианти на политиката, които вземат под внимание коренното население и неговия поминък;
в) необходимостта от сътрудничество с нашите съседи от района на Арктика по трансгранични проблеми и в частност - морската безопасност,
г) възможностите за бъдеща трансгранична политическа или правна структура, която би могла да осигурява опазването на околната среда и устойчивото системно развитие на района или да осъществява посредничество при политически различия по отношение на ресурси и плавателни водни пътища в Далечния север;
д) рисковете, свързани с възможното използване на Арктика за стратегически и военни цели и необходимостта от превръщането на Арктическия океан в демилитализирана зона без ядрени оръжия;
6.
призовава Европейската комисия да даде приоритет в дневния си ред на енергийната политика и политиката на сигурност в Арктика и да предложи темите и процедурите за необходимото сътрудничество между ЕС и държавите от района на Арктика за по отношение на изменението на климата, устойчивото развитие и морската безопасност;
7.
счита, че морското движение в района (за туристически цели и свързано със сондажи в крайбрежната зона) би трябвало да бъде предмет минимални международни правила за безопасност, по подобие на тези, които се прилагат за други международни води и настоятелно призовава Комисията да следи за извършването на подходящи изменения на разпоредбите на ММО (Международната морска организация) във възможно най-кратък срок;
8.
подчертава външните аспекти на енергийната политика и ролята на Арктика във формулиране на енергийната политика за Европа, както беше предложено от Европейския съвет през март 2007 г.
9.
подкрепя Арктическия съвет по отношение на запазването на района на Арктика като район с ниска степен на напрежение, открит за международно сътрудничество в областта на научноизследователската дейност;
10.
настоятелно призовава Европейската комисия да играе действена роля в Арктика, като най-малко под формата на първа стъпка заеме „статут на наблюдател” в Арктическия съвет и счита, че Европейската комисия следва да създаде специално бюро по въпросите на Арктика;
11.
отправя настоятелно предложение към Комисията да подготви откриването на международни преговори с цел изготвянето и приемането на международен договор за опазването на Арктика, по подобие на съществуващия договор за Антарктика (договор от Мадрид от 1993 г.);
12.
възлага на своя председател да предаде настоящата резолюция на Съвета, Комисията, правителствата на държавите-членки, Норвегия, Исландия, Русия, Канада и САЩ, и на участниците в процеси на регионално сътрудничество.
