Отговор, даден от г-н Циолос от името на Комисията
(8 февруари 2012 г.)
В края на декември 2011 г. Комисията беше заплатила на България общо 769 млн. EUR от Европейския земеделски фонд за развитие на селските райони (ЕЗФРСР) в рамките на българската програма за развитие на селските райони 2007—2013 г. (ПРСР), което се равнява на 29 % от общо отпуснатите по ЕЗФРСР средства. За да се избегне автоматична N+2 отмяна на финансовия ангажимент по ЕЗФРСР, поет през 2009 г., българските власти трябва да са усвоили още 250 млн. EUR до края на 2011 г.
В това отношение Комисията е на мнение, че поради сравнително бавния темп на прилагане на ПРСР е налице потенциален риск от автоматична N+2 отмяна на финансови ангажименти в края на 2011 г. и насетне.
Искането за плащане от българските власти за последното тримесечие на 2011 г. постъпи в Комисията на 10 януари 2012 г. Голяма част от заявените суми се отнасят до плащания за създаване на гаранционен фонд по ПРСР, както предвижда изменението на програмата, представено в края на 2011 г., което е все още в процес на разглеждане от страна на Комисията.
Следователно евентуалната отмяна на финансови ангажименти за края на 2011 г. и размерът на потенциално засегнатите средства ще зависят от оценката на Комисията на посоченото предложение за изменение на програмата.
В продължение на няколко месеца Комисията и българските власти, при споделено управление, следяха отблизо възможния риск от отмяна N+2 за българската ПРСР.
Към днешна дата не са били спирани средства по българската ПРСР. Изпълнението на ПРСР продължава да е обект на редовни одити от страна на Комисията и съответното проследяване съгласно процедурата на Комисията за уравняване по съответствие за ОСП, които целят да се сведе до минимум рискът да се наложи спиране на средства.
