Въпрос с искане за писмен отговор P-5506/2010
до Комисията
Член 117 от Правилника за дейността
Илияна Малинова Йотова (S&D)
(8 юли 2010 г.)
Относно: Решение на българското правителство относно независимия мандат на Комисията за защита на конкуренцията (КЗК)
Комисията за защита на конкуренцията (КЗК) на Република България е специализиран независим държавен орган, който регулира и контролира нарушения на свободната конкуренция. Комисията разглежда жалби по повод незаконосъобразност на решения, действия и бездействия на възложители или концеденти в процедури по възлагане на обществени поръчки или концесия. Българският национален регулатор има седемчленен състав, изпълняващ независим мандат.
Изтъквайки необходимостта от съкращения в държавната администрация, българското правителство наскоро реши да уволни петима членове от състава на КЗК, като четирима от тях за заемали тази длъжност само една година, а според ресорния закон мандатът им е петгодишен. Също така беше решено да се намали седемчленният състав на КЗК на петима членове.
По този начин чрез промяна в закона се прекратява мандат на независим регулаторен орган и се променят негови членове.
1. Как се отнася Европейската комисия към подобно погазване на независимостта на един регулаторен орган?
2. Не се ли създава възможност под най-различни предлози да се ограничи автономността на една независима институция и да се оказва политически натиск върху нея?
3. Не се ли нарушават по този начин основни принципи на европейското право?