ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0038/07
съгласно член 108 от Правилника за дейността на ЕП
от
Jan Andersson
, от името на Комисия по заетост и социални въпроси
към Комисията
Относно: Доклад за дейността на европейския портал за професионална мобилност EURES за периода 2004-2005 г.: към единен европейски пазар на труда
Съгласно новите интегрирани ръководни насоки за растеж и заетост за периода 2005 - 2008 г., мобилността е от първостепенно значение за успеха на преразгледаната Лисабонска стратегия. Освен това, ръководните насоки за политиките на заетост на държавите-членки от м. юли 2005 г. поставят още по-силен акцент върху значението на мобилността. Ръководна насока № 20 уточнява, че мобилността играе съществена роля за даване възможност на повече хора да намерят по-добра работа и призовава за премахване на "пречките пред мобилността на работниците в цяла Европа в рамките на договорите."
През 2007 г. Европейският парламент прие увеличение от 2 милиона евро на бюджета на европейската обществена служба по заетостта, с цел да се продължи изграждането и функционирането на мрежата на европейския портал за професионална мобилност EURES. Успехът през 2006 г. на "Европейската година на трудовата мобилност" доведе до съответно нарастване на използването на портала за професионална мобилност EURES. Европейският портал за професионална мобилност EURES следва да се превърне във важна европейска платформа за комуникация на различни участници на пазара на труда - по подобие на формулата "всичко включено в цената" за географска и професионална мобилност на работниците, насочен към отстраняване на съществуващите пречки (и по-специално по въпросите, свързани със социалното осигуряване на работниците).
Възнамерява ли Комисията да разшири съдържанието на портала за професионална мобилност EURES, за да се посрещнат нуждите на граждани на трети страни, защото при демографските промени в рамките на ЕС ще е налице необходимост от все по-големи имигрантски потоци, за да се отговори на нуждите на пазара на труда на ЕС?
В резултат на все по-голямата популярност на портала за професионална мобилност EURES, в контекста на европейската година, възнамерява ли Комисията да предостави достъп до информация за свободни работни места и информация за предложения за сезонна или временна работа, тъй като увеличението на бюджета има също за цел да финансира мерки за предоставяне на информация на сезонни работници в държави-членки, различни от техните страни на произход?
Възнамерява ли Комисията да подкрепи и допълнително да насърчи географската и професионална мобилност на работниците, като средство за подобряване функционирането на пазара на труда в Европа?
Възнамерява ли Комисията да използва резултатите от изследванията и най-добрите практики от проектите на портала за професионална мобилност EURES, като например "EURES в трансграничните региони", с цел подпомагане на свободното движение на всички европейски граждани и призоваване на държавите-членки да премахнат преходните мерки, отнасящи се до свободното движение на работници?
