17.11.2008
ПРЕДЛОЖЕНИЕ ЗА РЕЗОЛЮЦИЯ
относно приключване на разискванията по изявленията на Съвета и на Комисията
съгласно член 103, параграф 2, от правилника
от Frithjof Schmidt и Angelika Beer
от името на групата Verts/ALE
относно конфликта в Демократична република Конго
Резолюция на Европейския парламент относно конфликта в Демократична република Конго
Европейският парламент ,
–
като взе предвид своите предишни резолюции, по-специално резолюцията от 23 октомври 2008 г. относно Демократична република Конго: сблъсъци в източните гранични райони на ДРК,
–
като взе предвид своята резолюция от 5 юли 2001 г. относно незаконната експлоатация на природни ресурси в Демократична република Конго,
–
като взе предвид своята резолюция от 17 януари 2008 г. относно положението в Демократична република Конго и изнасилването като военно престъпление,
–
като взе предвид член 103, параграф 2 от своя правилник,
А.
като има предвид, че възобновените сражения между сили на бунтовническата група Congrès National pour la Défense du Peuple (CNDP – Национален конгрес за народна защита), ръководена от бившия генерал Laurent Nkunda, и редовната конгоанска армия, която е в съюз с милициите в източната част на Демократична република Конго, причиниха огромни страдания и смърт сред цивилното население,
Б.
като има предвид, че въоръжени групи, включително правителствени войски, извършват тежки нарушения на правата на човека в източната част на ДРК и ограбват природните ресурси,
В.
като има предвид, че подкрепената от ООН извънредна среща на високо равнище на Африканския съюз относно положението в ДРК се състоя в Найроби на 7 ноември, като на нея присъства също президентът на ДРК Joseph Kabila и президентът на Руанда Paul Kagame, и че при откриването на срещата на високо равнище в близост до Гома избухнаха нови сражения,
Г.
като има предвид, че мирното споразумение, подписано от правителството на Конго и 22 въоръжени групи, включително ръководената от Laurent Nkunda група, се провали през август,
Д.
като има предвид, че ООН определи предишния президент на Нигерия г-н Obasanjo за свой специален пратеник за свикване на мирни преговори, подкрепени от ООН, и за постигане на споразумение за прекратяване на огъня и откриване на хуманитарен коридор в помощ на бежанците,
Е.
като има предвид, че според оценки 1 милион души са вътрешно разселени само в провинция Северно Киву,
Ж.
като има предвид, че присъствието на войници от Руанда в армията на Laurent Nkunda подклажда враждебност срещу конгоанските тутси, както и срещу Руанда, и според организациите за правата на човека се подкрепя от правителството на Руанда,
З.
като има предвид, че експлоатацията на природните ресурси на ДРК, като например колтан, който се използва в мобилните телефони, е един от основните фактори за подклаждането на конфликта в района и за продължаването му през последното десетилетие,
И.
като има предвид, че съседните на ДРК страни, а именно Руанда, Уганда, Бурунди и Танзания, в много случаи служат като страни за експорт и транзит на незаконно експлоатирани природни ресурси от ДРК, което подклажда и финансира въоръжения конфликт,
Й.
като има предвид, че без източници на финансиране, получени от ограбването на природните ресурси, е под въпрос дали много от въоръжените групи, които тероризират населението на източната част на ДРК, биха продължили да действат, като най-малкото капацитетът им би бил значително отслабен,
К.
като има предвид, че мироопазващите сили на ООН в Източно Киву са твърде малко и твърде зле оборудвани, за да защитават цивилното население,
Л.
като има предвид, че Националното събрание на ДРК прие позиция, която подчертава необходимостта от пряк политически диалог с Националния конгрес за народна защита, както и необходимостта от отчитане на факторите, които са в основата на конфликта, по-специално незаконната експлоатация на минерални ресурси,
1.
осъжда масовите убийства на цивилно население и счита за важно да се организира мисия за провеждане на независимо международно разследване за установяване на отговорностите и прекратяване на безнаказаността;
2.
призовава всички страни да се придържат към ангажиментите си да защитават цивилното население и да зачитат правата на човека, както е посочено в мирното споразумение от Гома и в комюникето от Найроби;
3.
счита за необходимо да се засили мандатът и оборудването на Мисията на Обединените нации в ДРК (MONUC), за да й се даде възможност да поеме отговорността си да защитава цивилното население в източната част на ДРК от тормоз от страна на всякакви въоръжени групи;
4.
счита, че следва да се свика международна конференция относно района на Големите езера с цел намиране на жизнеспособно политическо решение на конфликта и насърчаване на стабилна регионална икономическа интеграция, която ще е от полза за всички страни в района;
5.
счита, че първопричините за конфликта в източната част на Конго са присъствието на чужди въоръжени групи, контролът върху минералните и селскостопанските ресурси и културата на безнаказаност за нарушения на правата на човека;
6.
призовава държавите-членки на ЕС да изпълнят препоръките на експертната група на ООН относно незаконната експлоатация на природните ресурси на ДРК, включително санкциите срещу лицата и компаниите, чието участие в ограбването е доказано, с цел да се съдейства за стабилизирането на страната;
7.
призовава Комисията и Съвета да настояват на преговори с правителството на ДРК и на съседните й страни относно ефективни действия, за да се намали незаконната експлоатация на природни ресурси на ДРК и да се приложат ефективни системи за проследяване и доказване на произхода на природните ресурси, а именно злато, каситерит (калаена руда), колтан, кобалт, диаманти, пирохлор и дървен материал, включително разполагането на тяхна територия на наблюдатели с мандат на ООН с цел наблюдение на вноса на природни ресурси от ДРК и осигуряване на защита на тези наблюдатели с мандат на ООН;
8.
отново изразява искането си за ефективно създаване на механизми за наблюдение, подобни на Процеса от Кимбърли, за сертифициране на произхода на природните ресурси от ДРК, внасяни в ЕС;
9.
призовава военните престъпления и ограбването на природните ресурси на ДРК да бъдат разследвани и да бъдат предявени обвинения в съответствие с принципа на универсалната справедливост с цел прекратяване на безнаказаността;
10.
призовава Съвета и държавите-членки на ЕС да отправят искане към генералния секретар на ООН да състави доклад относно ролята на природните ресурси в конфликтни ситуации;
11.
възлага на своя председател да предаде настоящата резолюция на Съвета, на Комисията, на генералния секретар на ООН, на Африканския съюз и на правителството на ДРК и на съседните страни.
