2.5.2007
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Jan Marinus Wiersma, Hannes Swoboda, Reino Paasilinna и Panagiotis Beglitis
от името на групата PSE
относно срещата на върха ЕС-Русия
Резолюция на Европейския парламент за срещата на върха ЕС-Русия
Европейският парламент ,
–
като взе предвид Споразумението за партньорство и сътрудничество между Европейските общности и техните държави-членки, от една страна, и Руската федерация, от друга, което влезе в сила през 1997 г. и чийто срок на действие изтича през 2007 г.,
–
като взе предвид консултациите между ЕС и Русия в областта на правата на човека,
–
като взе предвид предишните си резолюции относно Русия и по-специално резолюцията си от 26 май 2005 г. относно отношенията между ЕС и Русия ОВ C 117 E, 18 май 2006 г., стр. 235. ,
–
като взе предвид резолюцията си от 13 декември 2006 г. относно срещата на върха ЕС-Русия Приети текстове , P6_TA (2006)0566. ,
–
като взе предвид член 103, параграф 2 от своя правилник,
А.
като има предвид, че отношенията между ЕС и Русия постоянно се развиват през последните години, водейки до дълбока и всеобхватна икономическа интеграция и взаимозависимост, която ще нараства все повече в близко бъдеще,
Б.
като има предвид, че засиленото сътрудничество и добросъседските отношения между ЕС и Русия са от ключово значение за стабилността, сигурността и просперитета на цяла Европа и на съседните й държави,
В.
като има предвид, че сключването на споразумение за стратегическо партньорство между ЕС и Руската федерация е от първостепенно значение за това повишено сътрудничество, по-специално по отношение на по-нататъшното развитие на икономическите отношения, основаващи се на равнопоставеност, прозрачност и зачитане на международно признатите процедури, с оглед на засилването на сигурността и стабилността в Европа чрез намиране на мирни политически решения на регионалните конфликти в общите съседни райони, както и по отношение на допълнителното укрепване на зачитането на правата на човека, правовата държава и демократичната рамка като основа на тези отношения,
Г.
като има предвид, че бързото прилагане на четирите общи пространства - общо икономическо пространство, пространство на свобода, сигурност и правосъдие, пространство на външна сигурност и пространство за изследователска, образователна и културна дейност - следва да бъде в сърцевината на преговорите за новото споразумение за стратегическо партньорство,
Д.
като има предвид, че едно бъдещо споразумение между ЕС и Руската федерация следва да включва принципите на Енергийната харта, насочени към съживяване на връзките и уталожване на опасенията от европейска страна във връзка с това, че Русия използва огромните си енергийни ресурси като политическо оръжие,
Е.
като има предвид, че Литва заплашва да наложи вето върху сключването на енергийна сделка между ЕС и Руската федерация във връзка със закриването от м. юни 2006 г. насам на разклонението на руския нефтопровод „Дружба“, снабдяващо литовската рафинерия „Мажейкю нафта“, и обвиненията в преднамерено бавен ремонт на мястото на изтичане от страна на руския оператор на нефтопровода „Транснефт“,
Ж.
като има предвид, че напрежението между Естония и Русия нараства във връзка с преместването от страна на Естония на бронзова статуя на войник от центъра на Талин, която е била издигната в знак на почит към съветските войници, загинали по време на Втората световна война; като има предвид, че разглеждането от руска страна на възможността за налагане на санкции върху Естония би могло да доведе до допълнително забавяне на преговорите с Русия относно Споразумението за партньорство и сътрудничество,
З.
като има предвид, че ЕС и Русия обсъждат създаването на „гореща линия“ в случай на енергийна криза, която да даде възможност на служители в Брюксел и Москва да установят незабавно контакт едни с други, за да предотвратят възможно прекъсване на доставките на газ и нефт поради политически проблеми или технически аварии,
И.
като има предвид, че приемането на ново рамково споразумение между ЕС и Русия, което да замести Споразумението за партньорство и сътрудничество, чийто срок на действие изтича през 2007 г. и което ще включва България и Румъния, би било положително доказателство за това, че както ЕС, така и Русия искат да положат основите за последващо усилено сътрудничество, по-специално по отношение на общите интереси в областта на енергетиката и сигурността,
Й.
като има предвид, че началото на преговорите по новото рамково споразумение бе забавено и бе обвързано с условието Москва да премахне забраната върху вноса на месо от Полша, въведена през 2005 г.; като има предвид, че ЕС полага усилия за намиране на компромисно решение във връзка с вноса на месо от Полша, за да се преодолее това политическо безизходно положение,
К.
като има предвид, че след водените в продължение на месеци преговори между Комисията, германското председателство и Полша, от една страна, и Русия, от друга, Русия изглежда склонна да постигне компромис с ЕС в опит да се преодолее това безизходно положение, което би дало възможност и на двете страни да започнат преговорите за новото рамково споразумение,
Л.
като има предвид, че има нарастващи опасения от страна на международната общественост във връзка със зачитането в Русия на правата на човека и принципа на правовата държава, по-специално по отношение на свободата на словото и правото на свобода на мирни събрания,
М.
като има предвид, че както гражданите на ЕС, пътуващи за Русия, така и руските граждани, желаещи да влязат в ЕС, понастоящем са изправени пред сложни визови контролни процедури,
Н.
като има предвид, че плановете на САЩ за установяване на система от антибалистични ракети на европейска територия, по-точно в Полша и Чешката република, са разтревожили Русия и са станали повод за разгорещени разисквания относно равновесието на силите и възможната надпревара във въоръжаването,
1.
Признава значението на Русия като стратегически партньор за сътрудничество, с когото ЕС споделя не само икономически и търговски интереси, но също така и стремежа за тясно сътрудничество на международната сцена и в общите съседни райони;
2.
Подчертава значението на единството и солидарността между всички държави-членки на Европейския съюз в отношенията им с Русия; поради това призовава ЕС да продължи да заема единна позиция на заседанията с Русия, като по този начин представлява по-голяма политическа сила в защита на интересите на всяка една държава-членка и преди всичко на общите европейски интереси;
3.
Приветства продължаващия обмен на възгледи по отношение на правата на човека в Русия като част от консултациите между ЕС и Русия в областта на правата на човека; подчертава обаче, че настоящото положение в Русия дава основание за сериозна загриженост относно зачитането на правата на човека, демокрацията, свободата на изразяване и правата на гражданското общество и отделните граждани да оспорват решенията на властите и да ги държат отговорни за действията им;
4.
Изразява дълбоката си загриженост относно използването на сила от страна на руските органи срещу мирни антиправителствени демонстрации в Москва и Санкт Петербург през последните няколко седмици; подчертава, че свободата на словото и правото на свобода на мирни събирания са основни права на човека и следователно продължаването на тази тенденция ще се отрази отрицателно върху репутацията на Русия като цяло;
5.
Призовава Русия, която е член на Организацията на обединените нации, ОССЕ и Съвета на Европа, да изпълни безрезервно задълженията си за съблюдаване и зачитане на правата на човека, свободата на мирни събирания и свободата на словото;
6.
Настоятелно приканва Комисията и Съвета да продължат да наблюдават настоящото положение и бъдещото развитие на събитията в Русия; напомня, че дневният ред на Съвета следва да включва по-обширен дебат относно положението в Русия;
7.
Подчертава необходимостта от съвместна работа с Русия като необходим стратегически партньор за гарантиране на мир, стабилност и сигурност, както и за борба с международния тероризъм и белязания с насилие екстремизъм, както и за разглеждане на други въпроси, свързани със сигурността, като рисковете за околната среда и ядрените рискове, наркотиците, трафика на оръжие и на хора, както и трансграничната организирана престъпност в съседните на Европа райони, в сътрудничество с ОССЕ и други участници в международни форуми,
8.
Призовава Комисията и Съвета да прилагат съвместни инициативи с руското правителство за засилване на демокрацията, сигурността и зачитането на основните човешки права в Беларус и да полагат съвместни усилия за окончателно разрешаване на конфликтите в Молдова, Грузия и Нагорни Карабах; призовава ЕС и Русия да поемат своята отговорност като членове на Четворката за разрешаване на конфликта в Близкия Изток и за насърчаване на усилията за провеждане на международна мирна конференция за регионално мирно споразумение в Близкия изток;
9.
Посочва, че многостранните решения на световните проблеми са от общ интерес за ЕС и за Русия; припомня, че взаимното доверие и разбирателство следва да бъдат в основата за ефективно дългосрочно партньорство; подчертава, че и двете страни трябва да подкрепят ролята и инициативите на Организацията на Обединените нации за намиране на компромисно решение за статута на Косово, което да гарантира мира и стабилността в целия регион; приветства подхода на Русия в шестстранните преговори със Северна Корея и призовава Русия да приеме подобен подход за намиране на решение във връзка с развитието на събитията в Иран, Ирак и Централна Азия;
10.
Изразява загрижеността си относно изявленията на президента Путин в отговор на плановете на Съединените американски щати за разполагане на антибалистични ракети в Европа и призовава всички заинтересовани страни да се включат в диалог по този въпрос; изразява дълбока загриженост относно предложението на САЩ за разполагане на елементи от тяхната противоракетна отбрана в Полша и Чешката република, което би могло да доведе до нова надпревара във въоръжаването и следователно да намали, вместо да засили, световната сигурност, и поради това отправя искане за изчерпателно обсъждане на тези предложения в рамките както на ЕС, така и на НАТО; призовава САЩ и всички пряко или непряко заинтересовани партньори да подкрепят многостранната рамка на режима за неразпространение на ядрените оръжия;
11.
Отбелязва, че Политиката на европейско съседство вече предлага редица възможности за многостранно сътрудничество; призовава за създаването на общност на ЕС и региона на Черно море, по подобие на инициативата „Северно измерение“, с оглед на задълбочаването и насърчаването на диалога относно по-стабилните, сигурни и демократични съседски отношения ;
12.
Приветства инициативите за постигане на безвизов режим между Европейския съюз и Русия, които указват възможността за подобряване на отношенията, водещо до предоставяне на гражданите не само на правото на пътуване, но и на правото на работа; призовава за допълнително сътрудничество в областта на незаконната имиграция, подобряването на контрола върху документите за самоличност и по-добрия обмен на информация относно тероризма и организираната престъпност; изтъква, че Съветът и Комисията трябва да гарантират, че Русия изпълнява всички условия, определени във всички сключени споразумения относно премахването на изискването за визи между двете страни, с цел да се предотврати каквото и да е нарушаване на сигурността и демокрацията в Европа;
13.
Приветства засиления диалог между ЕС и Русия по енергийните въпроси; подчертава значението за европейските икономики на вноса на енергия, което представлява потенциална възможност за допълнително търговско и икономическо сътрудничество между ЕС и Русия; изтъква, че принципите на взаимозависимост и прозрачност следва да бъдат в основата на това сътрудничество, съвместно с еднаквия достъп до пазарите, инфраструктурите и инвестициите; призовава Съвета и Комисията да гарантират, че принципите на Енергийната харта и заключенията на Г8 ще бъдат включени в новото споразумение между ЕС и Русия, включително допълнителното сътрудничество в областта на енергийната ефективност, енергоспестяването и възобновяемите енергийни източници;
14.
Приветства усилията и инициативите на германското председателство за отдаване на приоритетно значение на този важен въпрос; изтъква, че диалогът в областта на енергетиката следва да бъде приоритет и за следващото председателство;
15.
Възлага на своя председател да предаде настоящата резолюция на Съвета, Комисията и на правителствата и парламентите на държавите-членки и Руската федерация.
