ЕП иска незабавно започване на преговори с бивша югославска република Македония
Разширяване
Пленарни сесии
2011-04-07 - 13:11
Европейските депутати настояват за незабавно започване на преговори за членство с бивша югославска република Македония, като същевременно изразяват съжаление, че споровете за името с Гърция все още блокират пътя на страната към ЕС. В приетата на 7 април резолюция също така се отбелязва нарастващото междуетническо напрежение в страната, както и проблемите с корупцията, свободата на медиите и неправителствените организации.
Резолюцията на ЕП, приета с 506 гласа "за", 44 "против" и 44 "въздържали се", поздравява правителството за "ефективното и гладко" прилагане на Споразумението за стабилизиране и асоцииране с ЕС. В същото време, депутатите изразяват съжаление, че Съветът не е взел решение за започване на преговори за присъединяване, съгласно препоръките на Комисията и предишните резолюции на Парламента.
Членовете на ЕП са загрижени от нарастващото междуетническо напрежение във връзка със строежа на мястото на крепостта Кале в Скопие, като същевременно призовават политическите партии да заемат конструктивна роля в избирателния процес.
Високата безработица сред младежите, широко разпространената корупция, изоставащата съдебна реформа, опитите за сплашване и преките нападения над гражданското общество, включително политизацията на медиите и намесите в тяхната работа, са сред другите възлови проблеми, които депутатите отбелязват в резолюцията.
Двустранни въпроси България - бивша югославска република Македония
Благодарение на съвместните усилия на българските депутати в парламентарната комисия по външни работи, в текста бяха внесени някои поправки, засягащи двустранните отношения между България и бившата югославска република Македония. Така в резолюцията се отбелязва, че "редица гробища, надписи върху фрески и артефакти, които принадлежат към българското културно наследство, са абсолютно изоставени и в руини".
Същевременно депутатите установяват липсата на напредък в съвместното отбелязване на исторически събития със съседните държави членки, които да допринесат за по-доброто разбиране на историята и добросъседските отношения. В този контекст те призовават за въвеждане в училищата на учебници, в които няма идеологически тълкувания на историята, както и за създаване на общи експертни комисии по история и образование с България и Гърция.
Приетият текст подчертава важността на ефективния и надежден обществен транспорт както в страната, така и на регионално ниво (в това число железопътната връзка София–Скопие–Тирана), като за тази цел отправя призив към властите да инвестират необходимите средства в поддръжката и подобряването на железопътната мрежа. Парламентът призовава властите на бивша югославска република Македония и България да отворят отново трансграничната пешеходна и велосипедна пътека между Старо Конярево и Събрене, за да се подобри частта от алеята "Желязна завеса" между Струмица и Петрич.
Проблемът с името
Европейските депутати изразяват "огромно съжаление" относно факта, че спорът за името с Гърция продължава да блокира пътя на страната към ЕС. Те същевременно отбелязват със загриженост използването на исторически аргументи в настоящия дебат, включително и т.нар. "антиквизация", което рискува да увеличи "напрегнатите отношения със съседните държави и да създаде нови вътрешни разделения".
Докладчикът на Парламента по въпроса
След като докладчикът по въпроса Zoran Thaler подаде оставка преди две седмици, за представянето и гласуването на доклада в пленарната зала водещ депутат е координаторът на групата С&Д в парламентарната комисия по външни работи Кристиан Вигенин . Въпреки това, той не е новият докладчик на ЕП по въпроса, като такъв ще бъде определен от политическата група в следващите седмици.
Процедура : незаконодателна резолюция
20110407IPR17166 Приетият текст ще бъде публикуван на този адрес (изберете дата 07.04.2011 г.) Тук можете да гледате видеозапис от дебата по въпроса (изберете дата 06.04.2011 г.)
BG
1
LINK
/activities/plenary/ta/calendar.do?language=BG
BG
2
LINK
/wps-europarl-internet/frd/vod/research-by-date?language=bg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
