ВЪПРОС С ИСКАНЕ ЗА УСТЕН ОТГОВОР H-0318/09
за времето за въпроси на месечната сесия през Октомври 2009
съгласно член 116 от Правилника за дейността на ЕП
от
Silvia-Adriana Ţicău
към Съвета
Относно: Премахване на пречките пред свободното движение на работници между държавите-членки
Шведското председателство на Съвета признава, че в настоящия контекст на икономическа криза е от съществено значение държавите-членки да бъдат в състояние да отговорят съгласувано на предизвикателствата, да намерят решения за излизане от икономическата и финансова криза и, най-вече да ограничат безработицата и отрицателните последици от нея. Настоящите пречки пред свободното движение на работници от държавите-членки, присъединили се към Съюза след 1 май 2004 г., представляват ограничаване на правата на гражданите от тези държави и могат да доведат до възникването на нелегален труд и социален дъмпинг. Премахването на тези пречки в еднаква степен защитава работниците мигранти и националните работници. Като се има предвид, че шведското председателство се ангажира да води активна политика на европейския пазар на труда и да гарантира по-добри възможности за адаптация и повече мобилност, може ли Съветът да посочи какви конкретни мерки възнамерява да приеме, за да премахне бързо пречките, които в момента възпрепятстват свободното движение на работници от държави-членки, присъединили се към Съюза след 1 май 2004 г.
