4.3.2010 B7-0157/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно положението на гражданското общество и националните малцинства в Беларус
Heidi Hautala
,
Elisabeth Schroedter
,
Werner Schulz
от името на групата Verts/ALE
PE433.019v01-00 B7‑0157/2010 Резолюция на Европейския парламент относно положението на гражданското общество и националните малцинства в Беларус
Европейският парламент ,
– като взе предвид предишните си резолюции относно положението в Беларус, и по-специално своята резолюция от 17 декември 2009 г. Приети текстове, P7_TA-PROV(2009)0117 .
,
– като взе предвид заключенията от заседанието на Съвета по външни работи от 22 февруари 2010 г. и изявлението на баронеса Аштън, заместник-председател на Комисията/върховен представител на Съюза по въпросите на външните работи и политиката на сигурност, относно положението на Съюза на поляците в Беларус от 16 февруари 2010 г.,
- като взе предвид декларацията на Европейския съвет относно Източното партньорство, от заседанието му, проведено на 19 март 2009 г., както и съвместната декларация от посветената на Източното партньорство среща на високо равнище, проведена в Прага на 7 май 2009 г.,
– като взе предвид Рамковата конвенция на Съвета на Европа за защита на националните малцинства от 1 февруари 1995 г.,
– като взе предвид член 110, параграф 2 от своя правилник,
A. като има предвид, че на 15 февруари 40 активисти, основно членове на Съюза на поляците в Беларус (СПБ) , бяха арестувани в Беларус, в това число Angelika Borys (председател на СПБ), Igor Bancer (говорител на СПБ), Mieczyslaw Jaskiewicz (заместник-председател), Andrzej Poczobut (председател на надзорния съвет на СПБ) и Anatol Lebedzka, лидерът на опозицията на Обединената гражданска партия на Беларус, за да им бъде забранено да участват в процеса, свързан с „Полския дом“ в Ivyanets; като има предвид, че до 20 февруари всички активисти бяха освободени,
Б. като има предвид, че Съюзът на поляците в Беларус, под председателството на Angelika Borys, която беше демократично избрана на два пъти, през 2005 г. и през 2009 г., не е признат от държавните органи и е редовно подлаган на тормоз и преследване от 2005 г. насам и че неговите членове непрестанно биват обвинявани в незаконни действия, като срещу тях се предявяват обвинения за извършени престъпления,
В. като има предвид, че органите на Беларус считат Stanislaw Siemaszko за законен лидер на Съюза на поляците и заявяват подкрепата си за организацията, ако тя бъде под негово ръководство, което се счита за незаконно от страна на полското правителство,
Г. като има предвид, че Домът на полската общност в Ivyanets беше закупен от СПБ, под председателството на Angelika Borys, през 2003 г., и по закон е собственост на тази организация,
Д. като има предвид, че на 8 февруари, по време на процес при закрити врата, срещу Teresa Sobal (председател на местната структура на СПБ в Ivyanets) беше предявено обвинение за предполагаемо „неправомерно“ изземване на „Полския дом“, а по време на процеса от 15 февруари се взе решение тази собственост да бъде върната на незаконния съюз, подкрепян от правителството на Беларус,
Е. като има предвид, че „Polonica“, дружество, помещаващо се в Гродно, ръководено от Angelika Borys, която е единственият източник на средства за СПБ, е осъдено да плати глоба от 71 милиона рубли поради обвинение в нарушаване на данъчните разпоредби и сега е изправено пред опасност от фалит,
Ж. като има предвид, че неотдавнашните ограничения за СПБ, която е най-голямата действаща НПО в Беларус, са допълнително потвърждение за продължаващия натиск, преследване и тормоз на гражданското общество и демократичната опозиция в Беларус;
З. като има предвид, че представителите на европейските институции, включително баронеса Аштън, заместник-председател на Комисията/върховен представител на Съюза по въпросите на външните работи и политиката на сигурност, г-жа Сесилия Малстрьом, член на Комисията, отговарящ за вътрешните работи, г-н Jerzy Buzek, председател на Европейския парламент, както и френското министерство на външните работи изразиха своята загриженост относно последните действия на беларуските органи срещу СПБ, които противоречат на приетите принципи и поетите задължения от страна на Беларус в рамките на „Източното партньорство“,
И. като има предвид, че в своите заключения от 17 ноември 2009 г. Европейският съвет признава, че са се открили нови възможности за диалог и задълбочено сътрудничество между Европейския съюз и Беларус с цел насърчаване на действителен напредък към демокрация и зачитане на правата на човека, и потвърждава в този контекст своята готовност да задълбочи отношенията на Европейския съюз с Беларус в зависимост от по-нататъшния напредък към демокрация, права на човека и правова държава, както и да подпомогне тази държава в постигането на тези цели,
1. изразява своята сериозна загриженост във връзка с последните прояви на нарушаване на правата на човека в Република Беларус спрямо членове на гражданското общество, по-специално на членове на Съюза на поляците, и заявява своята солидарност с гражданите, които не са в състояние да се ползват изцяло от гражданските си права;
2. осъжда полицейските действия срещу Съюза на поляците и всеки един опит от страна на беларуските органи за налагане на ново ръководство на полската общност; изтъква, че Съюзът на поляците е организация, чиято цел е провеждането на образователна и културна дейност, а не е политическа партия; следователно призовава беларуските органи да й позволят да упражнява свободно своята дейност и да изпълнява задачите, предвидени в нейния устав;
3. настоятелно призовава Беларус да спазва ангажиментите, поети към ОССЕ и международната общност, свързани със защитата и насърчаване правата на нейните малцинства; същевременно призовава органите да подобрят условията за функционирането на гражданското общество, по-специално във връзка със свободата на изразяване и на събиране, положението на независимите медии и регистрацията на НПО;
4. във връзка с това настоятелно призовава беларуските органи да пуснат на свобода активисти като Andrei Bandarenko и лица, лишени от свобода заради убежденията си, като Ivan Mikhailau, да оттеглят ограничителните мерки срещу активисти на гражданското общество като Tatiana Shaputsko, участник във Форума на гражданското общество на „Източното партньорство“, и да се въздържат от мерки, целящи контрол върху съдържанието на беларуските сайтове в световната мрежа;
5. отново заявява своя интерес към отворен и структурен диалог с Беларус, но подчертава, че този диалог и установяването на диалог относно правата на човека между ЕС и Беларус трябва да водят до конкретни резултати и съществен напредък в областта на демократичните реформи и спазването на правата на човека и правовата държава;
6. припомня на органите на Беларус, че насочването на средства и програми на „Източното партньорство“, по-специално по отношение на проекти в областта на инфраструктурата, енергетиката и социалната област, и на други инструменти и политики на ЕС са свързани с ангажимента на беларуските органи да постигнат реални подобрения в областта на свободите, демокрацията, принципа на правовата държава и зачитането на правата на човека и на националните малцинства;
7. във връзка с това призовава беларуските органи да гарантират пълно зачитане на свободата на словото и сдружаването и да улеснят регистрацията на политически партии, както и да създадат благоприятни условия за дейността на НПО и независимите медии в Беларус, с оглед на подготовката и осигуряването на възможност за свободен и справедлив изборен процес за общинските избори на 25 април;
8. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на парламента и правителството на Беларус.
