A7-0371/2011
24.10.2011
ДОКЛАД
относно реформата на правилата на ЕС за държавните помощи относно услугите от общ икономически интерес
(2011/2146(INI))
Комисия по икономически и парични въпроси
Докладчик: Peter Simon
PE 469.843v03-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ..........................3
ИЗЛОЖЕНИЕ НА МОТИВИТЕ.............................................................................................12
СТАНОВИЩЕ на комисията по промишленост, изследвания и енергетика 16
СТАНОВИЩЕ на комисията по вътрешния пазар и защита на потребителите 19
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................22
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно реформата на правилата на ЕС за държавните помощи относно услугите от общ икономически интерес
( 2011/2146(INI) )
Европейският парламент ,
– като взе предвид членове 14 и 106 от Договора за функционирането на Европейския съюз, както и Протокол № 26 към него,
– като взе предвид съобщението на Комисията от 23 март 2011 г.: Реформа на правилата на ЕС за държавните помощи относно услугите от общ икономически интерес (СOM(2011)0146),
– като взе предвид работния документ на службите на Комисията от 23 март 2011 г. относно прилагането на правилата на ЕС за държавните помощи относно услугите от общ икономически интерес след 2005 г. и резултатите от обществената консултация ( SEK(2011)0397 ),
– като взе предвид общественото изслушване от 2010 г., организирано от Комисията, относно правилата за държавните помощи относно услугите от общ икономически интерес,
– като взе предвид Ръководството относно прилагането на правилата на Европейския съюз в областта на държавните помощи, обществените поръчки и вътрешния пазар към услугите от общ икономически интерес, и по-специално към социалните услуги от общ икономически интерес, от 7 декември 2010 г. ( SEK(2010)1545 ),
– като взе предвид Директива 2006/111/ЕО на Комисията от 16 ноември 2006 г. относно прозрачността на финансовите отношения между държавите-членки и публичните предприятия, както и относно финансовата прозрачност в рамките на някои предприятия
ОВ L 318, 17.11.2006 г., стр. 17. ,
– като взе предвид Решение на Комисията 2005/842/ЕО от 28 ноември 2005 г. относно прилагането на член 86, параграф 2 от Договора за ЕО за държавната помощ във вид на компенсация за обществена услуга, предоставена на определени предприятия, натоварени с извършването на услуги от общ икономически интерес
ОВ L 312, 29.11.2005 г., стр. 67. ,
– като взе предвид общностната рамка за държавните помощи, предоставяни във вид на компенсация за извършването на обществени услуги
ОВ C 297, 29.11.2005 г., стр. 4. ,
– като взе предвид съобщението на Комисията от 19 януари 2001 г. относно услугите от общ интерес в Европа
ОВ C 17, 19.1.2001 г., стр. 4. ,
– като взе предвид съобщението на Комисията от 26 септември 1996 г. относно услугите от общ интерес в Европа
OВ C 281, 26.9.1996 г., стр. 3. ,
– като взе предвид становището на Комитета на регионите относно Реформа на правилата на ЕС за държавните помощи относно услугите от общ икономически интерес“
OВ C 259, 2.9.2011г., стр. 40. от 1 юли 2011 г.,
– като взе предвид становището на Европейския икономически и социален комитет относно „Съобщение на Комисията до Европейския парламент, Съвета, Европейския икономически и социален комитет и Комитета на регионите относно Реформа на правилата на ЕС за държавните помощи относно услугите от общ икономически интерес“
OВ C 248, 25.8.2011 г., стр. 149. от 15 юни 2011 г.,
– като взе предвид решението на Съда на Европейския съюз от 24 юли 2003 г. по делото Altmark Trans GmbH и Regierungspräsidium Magdeburg/Nahverkehrsgesellschaft Altmark GmbH
Дело C-280/00, [2004] ECR I-07747. ,
– като взе предвид своите резолюции от 5 юли 2011 г. относно бъдещето на социалните услуги от общ интерес
Приети текстове P7_TA(2011)0319 . , от 14 март 2007 г. относно социалните услуги от общ интерес в Европейския съюз
ОВ С 301 Е, 13.12.2007 г., стр. 140. , от 27 септември 2006 г. относно Бялата книга на Комисията относно услугите от общ интерес
OВ C 306 E, 15.12.2006 г., стр. 277. , от 14 януари 2004 г. относно Зелената книга относно услугите от общ интерес
ОВ С 92 Е, 16.4.2004 г., стр. 126. , от 17 октомври 2001 г. относно съобщението на Комисията „Услуги от общ интерес в Европа“
OВ C 140 E, 13.6.2002 г., стр. 27. и от 7 ноември 1997 г. относно съобщението на Комисията „Услуги от общ интерес в Европа“
OВ C 371 E, 8.12.1997 г., стр. 4. ,
– като взе предвид член 48 от своя правилник,
– като взе предвид доклада на комисията по икономически и парични въпроси и становищата на комисията по промишленост, изследвания и енергетика, както и на комисията по вътрешния пазар и защита на потребителите ( A7‑0371/2011 ),
A. като има предвид, че услугите от общ икономически интерес (УОИИ) заемат важно място в общите ценности на Съюза и насърчават основните права и социалното, икономическото и териториалното сближаване, като по този начин имат решаващо значение за борбата със социалното неравенство и във все по-голяма степен за устойчивото развитие;
Б. като има предвид, че УОИИ играят значителна роля за икономиката и конкурентоспособността на държавите-членки като по този начин служат не само за предотвратяване и преодоляване на икономически кризи, но и за цялостния икономически просперитет;
В. като има предвид, че предоставянето на УОИИ подпомага успешното прилагане на стратегията „Европа 2020“ и като има предвид, че тези услуги могат да допринесат за постигането на целите за растеж, особено в областите заетост, образование и социална интеграция, за да се реализира накрая желаното високо равнище на производителност, заетост и социално сближаване;
Г. като има предвид, че икономически ефективните решения на конкурентните частни предприятия са необходими в интерес на гражданите и са от основно значение на фона на състоянието на бюджета;
Д. като има предвид, че при УОИИ се касае за услуги, които не винаги могат да бъдат предлагани или биха били предлагани в недостатъчна степен без намесата на държавата;
Е. като има предвид, че социалните услуги от общ интерес (СУОИ) имат важна роля за гарантирането на основните права и допринасят съществено за равните възможности;
Ж. като има предвид, че действащото законодателство на ЕС предвижда освобождаване от задължението за нотифициране за болниците и социалното жилищно настаняване, т.е. УОИИ удовлетворяват основните социални потребности;
З. като има предвид, че членове 106 и 107 от ДФЕС предоставят правно основание за реформиране на правилата за държавна помощ за УОИИ, а член 14 от ДФЕС позволява на Европейския парламент и на Съвета, посредством регламенти съгласно обикновената законодателна процедура да установят принципите и условията за функционирането на УОИИ, по-конкретно на тези с икономически и финансов характер, без да се засягат правомощията на държавата-членка;
И. като има предвид, че Протокол № 26 към Договора от Лисабон установява високо ниво за УОИИ по отношение на качество, безопасност и достъпност, равно третиране и насърчаване на универсалния достъп и на правата на ползвателите и изрично признава тяхната съществена роля;
Й. като има предвид, че държавите-членки и техните публични администрации се намират в най-изгодна позиция да служат както подобава на своите граждани и следователно отговарят за това да определят точния обхват и начина на предоставяне на УОИИ и като има предвид, че член 1 от Протокол № 26 към Договора от Лисабон изрично признава широките правомощия на националните, регионалните и местни органи да управляват, да се разпореждат и да организират УОИИ;
K. като има предвид, че компенсаторните плащания включват всички предимства, гарантирани от държавата или от държавните средства под каквато и да било форма;
1. отбелязва целите на реформата, предлагана от Комисията, насочени към създаването на по-голяма яснота при прилагането на разпоредбите за държавните помощи за УОИИ предвид тяхното многообразие;
2. изисква Комисията да представи разяснение на отношенията между правилата на вътрешния пазар и предоставянето на обществени услуги и да гарантира прилагането на принципа на субсидиарност при определянето, организацията и финансирането им;
3. подчертава подобренията по отношение на прилагането и разбираемостта, които бяха постигнати вследствие на предприемането през 2005 г. на т.нар. пакет от мерки „след делото Altmark“; посочва, че обществените консултации показаха освен това, че правните инструменти трябва да бъдат дори още по-ясни, прости, уместни и ефективни;
4. подчертава, че резултатите от обществената консултация показват, че е възможно несигурността и погрешното тълкуване, особено по отношение на ключовите концепции на правилата за държавните помощи относно УОИИ като например актовете на възлагане, разумната печалба, предприятията, икономическите и неикономическите услуги или интереса, който представлява за вътрешния пазар, да са допринесли, наред с административната тежест, за неприлагането на разпоредбите;
5. приветства намерението на Комисията да предостави допълнителни разяснения относно разграничаването на неикономическите и икономическите дейности в контекста на УОИИ, за да се постигне повече правна сигурност като цяло и да се избегнат жалбите пред Съда на Европейския съюз, както и образуваните от Комисията производства за нарушения; призовава Комисията да предостави допълнителни разяснения по отношение на четвъртия критерий, който Съдът на Европейския съюз изтъкна по делото „Altmark“, и да гарантира, че методът за изчисляване на разумна печалба е достатъчно ясен и съобразен с многообразието на УОИИ; следователно призовава Комисията да не използва затворен списък; предлага във връзка с това Комисията да не се ограничава до възпроизвеждане на съдебната практика на Съда на Европейския съюз, а да предоставя определящи критерии, които да подпомагат разбирането и прилагането на използваните концепции; отправя искане към Комисията по-подробно да обясни своето разбиране за истински УОИИ;
6. изразява загриженост за допълнителните изисквания, които Комисията иска да въведе, с цел да гарантира, че развитието на търговията няма да бъде повлияно до степен, противоречаща на интересите на Съюза и счита, че те ще доведат до правна несигурност;
7. подчертава, че понятието „акт на възлагане“ е гаранция за прозрачност, която трябва да се запази с цел по-голяма видимост за гражданите, но че приложното поле на даването на мандат (акт на възлагане) следва да се разшири, по-специално посредством по-гъвкаво прилагане на правилата; призовава проектите, които се придружават от „договор за целите“, да бъдат считани за допустим акт на възлагане;
8. подчертава, че реформата на правилата на ЕС за държавните помощи може да се осъществи само като се отчита особената роля на УОИИ и стриктно се спазва принципът на субсидиарност, тъй като приоритетната компетентност за осигуряване, предоставяне, финансиране и организиране на УОИИ, съгласно Протокол № 26 към ДФЕС, принадлежи на държавите-членки и техните национални, регионални и местни органи, които разполагат с широки правомощия в това отношение и със свободата да правят избор;
9. подчертава, че при преработването на разпоредбите следва да се обърне особено внимание на това, че използваните концепции и понятия на Общността са ясно ориентирани към същността на обществените услуги, както и към разнообразието от организационни форми и участниците, и отчитат действителната опасност от отражение върху търговията между държавите-членки;
10. обръща внимание на специфичното естество на УОИИ на регионално и местно равнище, което не оказва въздействие върху конкуренцията на вътрешния пазар, и където следва да съществува възможност за опростена и прозрачна процедура, улесняваща новаторството и участието на малките и средните предприятия (МСП);
11. подкрепя концепцията на праговите стойности относно освобождаването от задължение за нотифициране при държавни компенсаторни плащания за УОИИ и свързаното с това намаляване на административната тежест; предлага, въз основа на резултатите от проведените консултации, повишаване на праговите стойности, които определят прилагането на Решението за УОИИ;
12. подчертава, че в член 14 от ДФЕС и приложения към Договора от Лисабон Протокол № 26 се признава специфичния характер на УОИИ, и признава специалната роля на националните, регионалните и местните органи; подчертава, че реформата на правилата на ЕС за държавните помощи относно УОИИ представлява само една част от необходимото разяснение на правните разпоредби, които се прилагат за УОИИ посредством последователна европейска правна рамка; отбелязва, че всеки правен инструмент трябва да гарантира задоволителна правна сигурност; призовава Комисията до края на 2011 г. да представи съобщение, съдържащо мерки, които да гарантират, че УОИИ и СУОИ разполагат с рамка, даваща им възможност да изпълняват задачите си в съответствие с ангажимента, поет в Акта за единния пазар;
13. подчертава, че съгласно член 106, параграф 2 от ДФЕС предприятията, които са натоварени с функцията да оказват услуги от общ икономически интерес се подчиняват на разпоредбите относно забраната и контрола на държавните помощи само дотолкова, доколкото прилагането на тези правила не препятства фактически или юридически изпълнението на специфичните задачи, които са им възложени от националните, регионалните или местните органи; във връзка с това подчертава, че член 14 от ДФЕС ясно установява, че Съюзът и държавите-членки, всеки в рамките на своята компетентност и в рамките на приложното поле на Договорите, следят тези услуги да се осъществяват съобразно принципи и при условия, които да им позволяват да изпълняват своите задачи; следователно призовава при реформата на правилата на ЕС за държавните помощи да се отчитат и двата члена и да се гарантира, че компенсациите, които се предоставят на УОИИ, не водят до прекомерни разходи за публичните финанси или до ниско качество на предоставяните услуги;
14. счита, че предстоящото предложение на Комисията относно облигациите за финансиране на проекти от стратегията „ЕС 2020“ би могло и следва да бъде основен вектор за развитието на услуги от общ интерес в държавите-членки и на равнище ЕС; подчертава, че създадените с тази цел процедури следва да бъдат ясно формулирани в рамка за допустимост на проектите, която следва да бъде определена съгласно обикновената законодателна процедура;
15. счита, че е от изключително значение компенсаторните плащания за УОИИ да не нарушават конкуренцията или да пречат на други предприятия, които не получават субсидии, да функционират в същите сектори или пазари;
16. посочва, че достъпът до компенсации за нетната стойност на предоставяне на обществени услуги е сред икономическите и финансови условия, необходими на предприятията, които са натоварени с функцията да оказват обществени услуги, да извършват по правилен начин конкретните задачи, които са им възложени от публичните органи най-вече по време на криза, когато обществените услуги имат жизненоважна роля на автоматичен стабилизатор, като защитават най-уязвимите части от обществото и по този начин спомагат за намаляване на социалното въздействие на кризата;
17. държи да подчертае в този контекст, че развитието на публично-публичното сътрудничество чрез обединяване на средствата има голям потенциал за увеличаване на ефикасността на публичните средства и за модернизация на обществените услуги в отговор на новите потребности на гражданите по места; подчертава също така значението на трансграничното сътрудничество;
18. отново подчертава, че обществените услуги трябва да са с високо качество и да са достъпни за всички групи от населението; във връзка с това със загриженост отбелязва рестриктивното поведение на Комисията, която класифицира държавните помощи за сдружения за социално жилищно настаняване като СУОИ само тогава, когато услугите са запазени единствено за уязвими граждани или социално слаби групи, тъй като подобно тясно тълкуване противоречи на приоритетната цел за социално смесване и универсален достъп;
19. поддържа становището, че услугите с добро качество се основават на човешките права на европейските граждани, както и че този основаващ се на правата подход следва да се засили;
20. припомня необходимостта от значителни инвестиции за подобряване на инфраструктурата, особено в най-нуждаещите се региони и по-конкретно в областта на енергията, телекомуникациите и обществения транспорт, с цел да се позволят доставките на интелигентна енергия на бъдещето или широколентови услуги;
21. призовава Комисията в разходите, които трябва да бъдат взети предвид при компенсаторните плащания, да включи инвестициите за инфраструктурата, необходима за функционирането на УОИИ; напомня на Комисията, че предоставянето на УОИИ понякога се основава на дългосрочна публична инвестиционна помощ, а не на годишни компесаторни плащания;
22. призовава Комисията при преговорите относно двустранните търговски споразумения да приеме общественото предоставяне на УОИИ и СУОИ в държавите партньори;
Опростяване/Пропорционалност
23. приветства намерението на Комисията в рамките на един по-силно диверсифициран подход да опрости прилагането на правилата за държавните помощи до такава степен, че понасяната от публичните органи и доставчиците на услуги административна тежест да бъде пропорционална на възможното въздействие на дадена мярка върху конкуренцията на вътрешния пазар;
24. следователно призовава разпоредбите да бъдат изработени така, че да се гарантира правилното им прилагане и че те не носят ненужна тежест за публичните органи и предприятията, които са натоварени с функцията да оказват услуги от общ интерес, като им дават възможност да изпълняват в пълна степен специфичните задачи, които са им възложени; в този контекст изисква от Комисията да направи правилата по-лесноразбираеми и да предвиди задължения относно публичните компесаторни плащания за УОИИ, като по този начин се постигне по-голяма правна сигурност за публичните органи и доставчиците на услуги;
25. призовава Комисията, като част от целенасоченото опростяване на правилата за държавните помощи, да въведе по-голяма гъвкавост и прозрачност при контрола на прекомерните компесаторни плащания, и по-специално да подобри мерките за предотвратяването им; предлага, за тази цел, при многогодишните договори да се извършват проверки за прекомерни компесаторни плащания само в края на договорния период и във всеки случай на интервали, не по-дълги от три години, и че критериите за прозрачност следва да се определят за изчисляването на компесаторните плащания за УОИИ, тъй като това би довело до значителни икономии на време и разходи както за доставчиците на услуги, така и за публичните органи;
26. призовава Комисията да провери посредством публичните органи и оператори дали „Ръководството за прилагане на правилата на Европейския съюз относно държавните помощи, обществените поръчки и вътрешния пазар за услуги от общ икономически интерес“ от 7 декември 2010 г. ефективно изпълнява своята цел; изисква от Комисията, ако се окаже необходимо, да предостави на разположение на публичните органи и оператори инструмент за обучение, който да им предоставя насоки относно правилното прилагане на тези правила;
27. призовава Комисията да опрости правилата за упълномощаване; изисква поканата за представяне на предложения, придружена от договор с цели, да бъде считана като акт на упълномощаване;
Социални услуги
28. призовава Комисията да създаде специално, съобразено с областта правило de minimis за СУОИ, при което се предполага, че няма да доведе до съществено нарушаване на търговията между държавите-членки; предлага следователно, заявяването на завишени прагови стойности за този вид социални услуги;
29. подкрепя запазването на съществуващото изключение без прагови стойности за болниците и социалното жилищно настаняване; приветства обявеното от Комисията намерение да освободи от задължението за нотифициране и други области на СУОИ; призовава Комисията да гарантира, че компесаторните плащания за всички УОИИ, които удовлетворяват основни социални потребности, както са определени от държавите-членки, като грижи за възрастните и за лица с увреждания, грижи и социално приобщаване на уязвими групи, помощ за малолетни и непълнолетни, здравни грижи и достъп до пазара на труда, се изключват от задължението за нотифициране;
30. счита, че специфичната задача и характерът на СУОИ следва да бъдат защитени и ясно определени; следователно призовава Комисията да оцени кой би бил най-ефективният начин за постигане на тази цел при отчитане на възможността за специфични за сектора правила;
Услуги на местно равнище
31. приветства подхода на Комисията да въведе правило de minimis за държавните помощи за предприятията, натоварени с функцията да оказват услуги от общ икономически интерес, в случай че поради ограничената на местно равнище област на дейност може да се очаква само незначително въздействие върху търговията между държавите-членки и се гарантира, че плащанията биват използвани единствено за функционирането на засегнатите УОИИ; изисква от Комисията да оцени дали УОИИ в областта на културата и образованието следва да бъдат включени в специфична за тази област разпоредба;
32. призовава Комисията да предложи подходящи прагови стойности за правилото de minimis за компесаторни плащания за предприятия, които са натоварени с функцията да оказват УОИИ, за да е възможно разглеждането на тези услуги чрез опростена процедура, като по този начин значително да се намали голямата административна тежест за доставчиците на услуги без отрицателни последици за единния пазар; като възможни подходи предлага комбинация от критерии като размер на компенсаторното плащане и на оборота на предприятието, натоварено с функцията да предоставя услуга, от местния орган; освен това счита, че прагова стойност за период от три финансови години може да бъде по-подходяща с цел гарантиране на необходимата гъвкавост;
33. припомня, че доставчиците на УОИИ имат многообразие от различни статути като сдружения, фондации, доброволчески организации и организации на общността, организации с нестопанска цел и социални предприятия; припомня, че някои от тях функционират изключително на местно равнище, не се ангажират с търговски дейности и реинвестират на местно равнище всички печалби от услуги от общ интерес;
Аспекти на качеството и ефикасността
34. подчертава особеното значение на високото качество на УОИИ и необходимостта от универсален достъп; посочва във връзка с това, че компетентността на Комисията, съгласно правилата за конкуренцията по силата на ДФЕС, е ограничена до контрола на държавните помощи за предоставянето на УОИИ и че тези правила не предоставят правно основание за установяването на критерии за качество и ефикасност на европейско равнище; счита, че определението за качество и ефикасност за УОИИ следва да се установи при надлежно спазване на принципа на субсидиарност;
°
° °
36. възлага на своя председател да предаде настоящата резолюция на Съвета и на Комисията.
ИЗЛОЖЕНИЕ НА МОТИВИТЕ
1. Значение на услугите от общ интерес
Услугите от общ интерес играят решаваща роля не само за отделните граждани, но имат и съществено значение за благосъстоянието на цялото общество. Многообразието на тези услуги е голямо и националните, регионалните и местните органи в ЕС имат право на преценка за определяне на това кои услуги представляват услуги от общ интерес, т.е. кои услуги следва да бъдат предлагани в интерес на обществото. Всички тези услуги обаче имат една обща характеристика: това са услуги, които държавата или държавните органи считат за особено важни за всички граждани, които обаче без намесата на държавата не биха били предлагани или биха били предлагани в недостатъчна степен. Чрез намесата на държавата следва да се гарантира, че всички граждани имат достъп до тези услуги или че услугите могат да се предлагат на всички граждани на достъпна цена и високо качество.
Предлаганите услуги оказват значителен принос за икономическите резултати и конкурентоспособността и насърчават социалното, икономическото и териториалното сближаване в ЕС. Успешното прилагане на стратегията за растеж „Европа 2020“ особено в областта на заетостта, образованието и социалната интеграция се насърчава чрез предоставянето на услуги от общ интерес. От особено значение са социалните услуги от общ интерес, които имат важна роля за гарантиране на основните права и оказват съществен принос за равните възможности.
2. Реформа на правилата за държавните помощи за услуги от общ икономически интерес
Съгласно член 106, параграф 2 от ДФЕС компенсаторните плащания, направени от държавата или от държавните органи на предприятията, натоварени с функцията да оказват икономически услуги от общ интерес, се подчиняват на разпоредбите, съдържащи се в Договорите на Европейския съюз, и в частност на правилата на конкуренцията, доколкото прилагането на тези правила не препятства фактически или юридически изпълнението на специфичните задачи. Освен това член 14 от ДФЕС постановява, че Съюзът и държавите-членки, всеки в рамките на своята компетентност и в рамките на приложното поле на Договорите, следят тези услуги да се осъществяват съобразно принципи и при условия, по-специално икономически и финансови, които да им позволяват да изпълняват своите задачи. По тази причина при реформата на правилата на ЕС за държавните помощи трябва да се отчитат и двата члена и трябва да се гарантира, че правилата не препятстват подходящите компенсаторни плащания на предприятията, натоварени с функцията да оказват услуги от общ икономически интерес.
През 2005 г. Европейската комисия изложи конкретното прилагане на разпоредбите относно забраната и контрола на държавните помощи в рамката за УОИИ и решението за УОИИ, които изтичат в края на текущата година и следователно ще бъдат преработени. Рамката за УОИИ, решението, както и насоките за прилагането на разпоредбите относно УОИИ успяха да постигнат значителни подобрения по отношение на прилагането и разбираемостта. При все това обществената консултация, предприета от Европейската комисия през 2010 г. относно пакета от мерки в сила към този момент показа, че правните инструменти трябва да бъдат още по-ясни, опростени, пропорционални и ефективни. Административната тежест за прилагането на разпоредбите е прекалено голяма, особено за малките местни органи. Тя често не е пропорционална на съответната мярка. Консултациите също така разкриха, че освен административната тежест несигурност и недоразумения, по-специално относно основните концепции, заложени в правилата за държавните помощи за УОИИ като акт за възлагане, разумна възвращаемост на капитала, предприятие, икономически и неикономически услуги или релевантност за вътрешния пазар вероятно са допринесли за неприлагането на разпоредбите.
Един от основните проблеми се състои в това, че финансирането и организацията на обществените услуги в ЕС зависят от съдебните решения по отделни случаи и от правните тълкувания. Без ясна законодателна рамка не могат да се елиминират несигурността и недоразуменията. Тъй като с член 14 от ДФЕС се създаде ново правно основание за хоризонтална законодателна рамка, за да се определят принципите и условията, особено от икономически и финансов характер, за обществените услуги, най-накрая необходимата правна сигурност и яснота могат да бъдат предоставени на тази основа. По тази причина Европейската комисия следва спешно да представи предложение относно такава хоризонтална законодателна рамка до края на 2011 г. В това отношение следва да се вземе под внимание, че реформата на правилата на ЕС за държавните помощи за услуги от общ икономически интерес представлява само една част от тази крайно належаща рамка. Трябва също така да се отчете необходимостта от специално, секторно законодателство за някои услуги.
3. Основни елементи
3.1 Опростяване, яснота и пропорционалност
Целите на реформата, предлагана от Европейската комисия, насочени към създаването на по-голяма яснота при прилагането на разпоредбите за държавните помощи за УОИИ и към гарантирането на съответстващо на многообразието диверсифицирано и пропорционално третиране на различните видове услуги от общ икономически интерес следва да се приветстват. Освен това подходът, целящ опростяването прилагането на правилата за държавните помощи по такъв начин, че административната тежест за органите да е пропорционална на въздействието на дадена мярка върху конкуренцията на вътрешния пазар, би могъл да доведе до подобрено прилагане на правилата. Във връзка с това разпоредбите относно забраната и контрола на държавните помощи за предприятията, натоварени с функцията да оказват обществени услуги следва да са оформени по подходящ за компетентното административно равнище начин, така че да се гарантира правилно прилагане на правилата и особено възможността за пълно изпълнение на задачите, които са възложени на предприятията, натоварени с функцията да оказват обществени услуги.
Праговите стойности за освобождаване от задължението за нотифициране относно държавни компесаторни плащания за услуги от общ икономически интерес намаляват административната тежест. Следователно с цел тя да се намали допълнително, следва да се вземе под внимание общо повишаване на равнището на праговите стойности в сила към настоящия момент, които определят прилагането на решението за УОИИ. Въвеждането на правило de minimis за държавните помощи за предприятията, натоварени с функцията да оказват услуги от общ икономически интерес, при които поради ограничената на местно равнище област на дейност може да се очаква само незначително въздействие върху търговията между държавите-членки, би могло да допринесе за по-нататъшно опростяване. При това обаче трябва да се гарантира, че компенсацията се използва само за функционирането на съответната услуга от общ икономически интерес. Подход, основаващ се на комбинация от критерии като големина на общината, размер на компесаторното плащане и на оборота на предприятието, натоварено с функцията да предоставя услуга от общ икономически интерес, би могъл да бъде подходящ избор.
3.2 Социални услуги
По отношение на социалните услуги от общ икономически интерес, които, поради своето естество, са ограничени на местно равнище, следва да се разгледат специални по-високи прагови стойности за размера на компесаторното плащане, при което следва да се изхожда, че непревишаването им няма да окаже отрицателно въздействие върху търговията между държавите-членки. Следва да се вземе под внимание също така разширяването на общото изключение от задължение за нотифициране, с цел обхващане на други видове социални услуги от общ икономически интерес като заведения за настаняване и грижи за възрастни хора и лица с увреждания или за осигуряване на медицинско обслужване.
Обществените услуги трябва да са с високо качество и да са достъпни за всички групи от населението. Същевременно специалната задача и характерът на УОИИ не само трябва да бъдат защитени, но и трябва да бъдат ясно определени в рамките на секторни правила. Рестриктивното поведение на някои държави-членки, които класифицират държавните помощи за сдружения за социално жилищно настаняване като социални услуги от общ икономически интерес само тогава, когато услугите са запазени единствено за уязвими граждани или социално слаби групи, поражда загриженост, тъй като подобно тясно тълкуване противоречи на приоритетната цел за социално смесване. За да могат социалните услуги от общ икономически интерес да изпълнят своята особена функция, те трябва да са отворени за всички граждани независимо от техните доходи и богатство.
3.3 Голямата дискреционна власт на националните, регионалните и местните органи
Услугите от общ икономически интерес трябва да са с високо качество, като универсалният достъп до тях трябва да се насърчава. Държавите членки имат приоритетната компетентност за предоставянето, възлагането, финансирането и организирането на услуги от общ икономически интерес, като тя е установена в Протокол № 26 от Договора от Лисабон. По този начин Договорите на ЕС поставят особен акцент върху голямата дискреционна власт на националните, регионалните и местните органи в ЕС по отношение на услугите от общ икономически интерес. Следователно реформата на правилата на ЕС за държавните помощи може да се проведе само при стриктно спазване на принципа на субсидиарност. Освен това отговорността на Европейската комисия съгласно правилата за конкуренцията по силата на ДФЕС е ограничена до контрола на държавните помощи за предоставянето на услуги от общ икономически интерес и единственото основание за определяне на европейско равнище на критерии за качество и ефикасност е член 14 от ДФЕС при спазване на принципа на субсидиарност. Освен това ако предприятия, натоварени с функцията да оказват услуги от общ икономически интерес биват избирани въз основа на критерии за ефикасност и се изпълнява четвъртият критерий съгласно съдебното решение по делото Altmark, а останалите три критерия се спазват, съгласно съдебната практика на Съда на ЕС, компенсаторните плащания, извършени за тези предприятия, не съставляват държавни помощи по смисъла на член 107, параграф 1 от ДФЕС.
28.9.2011
СТАНОВИЩЕ на комисията по промишленост, изследвания и енергетика
на вниманието на комисията по икономически и парични въпроси
относно реформата на правилата на ЕС за държавните помощи относно услугите от общ икономически интерес
( 2011/2146(INI) )
Докладчик по становище:
Gunnar Hökmark
ПРЕДЛОЖЕНИЯ
Комисията по промишленост, изследвания и енергетика приканва водещата комисия по икономически и парични въпроси да включи в предложението за резолюция, което ще приеме, следните предложения:
1. приветства плановете на Комисията да преразгледа правилата за държавните помощи относно услугите от общ икономически интерес (УОИИ), с цел да освободи потенциала на посочените услуги за социално сближаване, екологична устойчивост и икономически просперитет; припомня потенциала на индустриите, определени в държавите-членки като услуги от общ икономически интерес, и тяхното значение не само за конкурентоспособността на Европа и нейния устойчив икономически растеж в съответствие със сроковете и целите на ЕС 2020, но също като потенциално нововъзникващи, конкурентоспособни в глобален план индустрии, както това се доказа, например, от телекомуникационния сектор;
2. подчертава ролята на местните, регионалните и националните органи за гарантиране предоставянето на гражданите на определени услуги на достъпни цени; приветства предложенията на Комисията за по-нататъшно изясняване на процедурите за отпускане на държавни помощи в полза на органите на управление; препоръчва Комисията да отдели необходимото внимание на подобряването на процесите и механизмите, определени в рамките на правилата за държавни помощи, с оглед постигането на опростяване и правна сигурност и осигуряването на навременен достъп до ясна консултация и решения относно съответствието;
3. припомня, че ненарушената конкуренция и прозрачното прилагане на правилата относно държавните помощи към услугите от общ икономически интерес са от ключово значение за избягването на протекционизма, укрепването на единния пазар и предоставянето на по-качествени обществени услуги; отбелязва, че начинът, по който се предоставят компенсациите за предоставянето на услуги от общ икономически интерес, засяга публичните финанси и ефикасното използване на обществени ресурси; счита, че високо равнище на прозрачност, постигнато чрез стриктни задължения за докладване и достъпност на информацията относно цялостното разпределение на държавните помощи за услуги от общ икономически интерес, е от изключително голямо значение за предотвратяването на нарушения на конкуренцията;
4. от тази гледна точка подчертава, в интерес на потребителите, значението на конкуренцията, включително трансграничната конкуренция, новите участници и инвестициите, както и иновациите, новите идеи в областта на бизнеса и предприемачеството; припомня все пак, че правилата за конкуренцията, приложими спрямо предприятията, на които е възложено извършването на услуги от общ икономически интерес, следва да бъдат в съответствие с Договорите и следователно не следва да пречат на изпълнението на конкретните задачи, поверени на посочените предприятия, нито на осъществяването на вътрешния пазар;
5. припомня, че водещата амбиция на реформата следва да бъде да осигури висококачествени услуги по ефикасен от гледна точка на ресурсите начин и на достъпни за гражданите цени, но без да се забравя необходимостта от устойчива и висококачествена заетост; изразява убеждение, че тази амбиция може да бъде постигната, без да се ограничават възможностите за растеж и конкуренция, като, когато е целесъобразно, се финансират чрез държавни помощи въпросните услуги, а не доставчиците на услуги;
6. припомня необходимостта от значителни инвестиции за подобряване на инфраструктурата, особено в най-нуждаещите се региони и по-конкретно в областта на енергията, телекомуникациите и обществения транспорт, с цел да се позволят доставките на интелигентна енергия на бъдещето или широколентови услуги; счита, че бъдещите правила за държавни помощи трябва да бъдат определени по начин, който да насърчава разкриването на работни места и частните инвестиции (например от пенсионни фондове) в нова инфраструктура, без да се ограничава конкуренцията и достъпът до посочената инфраструктура;
7. счита, че държавните помощи следва да помагат за стимулиране на местното предприемачество и местната икономика, разкриването на работни места на местно равнище и насърчаването на конкуренцията на телекомуникационния пазар и в други сектори;
8. признава необходимостта от по-ясно разграничаване между развиваните в съответствие с правилата за държавни помощи икономически и неикономически дейности, но отправя предупреждение относно въвеждането на хармонизирана на равнище ЕС рамка или определение, което не само би ограничило автономността на местните общности, но също така би попречило на иновациите и новите бизнес модели, които често се въвеждат от МСП.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
26.9.2011 г.
Резултат от окончателното гласуване
+:
–:
0:
33
6
0
Членове, присъствали на окончателното гласуване
Bendt Bendtsen, Maria Da Graça Carvalho, Giles Chichester, Christian Ehler, Vicky Ford, Gaston Franco, Adam Gierek, Norbert Glante, Fiona Hall, Jacky Hénin, Romana Jordan Cizelj, Krišjānis Kariņš, Lena Kolarska-Bobińska, Philippe Lamberts, Bogdan Kazimierz Marcinkiewicz, Marisa Matias, Judith A. Merkies, Jaroslav Paška, Miloslav Ransdorf, Herbert Reul, Michèle Rivasi, Jens Rohde, Paul Rübig, Amalia Sartori, Francisco Sosa Wagner, Patrizia Toia, Ioannis A. Tsoukalas, Marita Ulvskog, Adina-Ioana Vălean, Alejo Vidal-Quadras, Henri Weber
Заместник(ци), присъствал(и) на окончателното гласуване
Francesco De Angelis, Satu Hassi, Jolanta Emilia Hibner, Gunnar Hökmark, Bernd Lange, Alajos Mészáros, Algirdas Saudargas, Silvia-Adriana Ţicău
27.9.2011
СТАНОВИЩЕ на комисията по вътрешния пазар и защита на потребителите
на вниманието на комисията по икономически и парични въпроси
относно реформата на правилата на ЕС за държавните помощи относно услугите от общ икономически интерес
( 2011/2146(INI) )
Докладчик по становище: António Fernando Correia De Campos
ПРЕДЛОЖЕНИЯ
Комисията по вътрешния пазар и защита на потребителите приканва водещата комисия по икономически и парични въпроси да включи в предложението за резолюция, което ще приеме, следните предложения:
1. приветства съобщението на Комисията относно реформата на правилата за държавните помощи относно услугите от общ икономически интерес (УОИИ); припомня, че съгласно член 106, параграф 2 от ДФЕС УОИИ се подчиняват на разпоредбите на Договора в областта на държавните помощи само доколкото прилагането на тези правила не препятства фактически или юридически изпълнението на специфичните задачи, които са им възложени; подчертава мястото, което заемат УОИИ в общите ценности на Съюза, както и ролята им за насърчаване на социалното и териториалното сближаване в Съюза;
2. подчертава, че специфичното естество на УОИИ е признато в член 14 от Договора от Лисабон и в Протокол № 26, приложен към Договора, и признава специфичната роля на регионалните и местните органи в тази връзка;
3. счита, че критериите за изпълнение на УОИИ следва да отчитат ефективността на пазарите, непрекъснатостта на снабдяването и универсален достъп, без да се пренебрегват ефективната закрила на социалните права и защитата на потребителите, демократичният контрол и отговорността;
4. приветства намерението на Комисията да внесе допълнителна яснота и да представи критерии по отношение на разликата между неикономическите и икономическите дейности, за да се избегнат жалбите пред Съда на Европейския съюз и процедури за нарушения, започнати от Европейската комисия; предлага за тази цел да не се ограничава до възпроизвеждане на съдебната практика на Съда на Европейския съюз, а да предвиди определянето на критерии, които да помогнат да се прави разграничаване между тези два вида дейности; следователно счита, че за да провеждат борба с правната несигурност, местните и регионалните органи трябва да бъдат по-добре информирани и да им бъде предоставено по-добро обучение с цел по-добро разбиране на правилата, свързани с държавните помощи;
5. счита, че сегашните отговорности на Комисията в областта на вземането на решения за всеки отделен случай следва да бъдат подкрепени от ясни и обективни критерии, които да бъдат възприети от държавите-членки, да се ограничават до вътрешния пазар и да намаляват обхвата на споровете;
6. обръща внимание на спецификата на УОИИ на регионално и местно равнище, които не оказват въздействие върху конкуренцията на вътрешния пазар, и където следва да има възможност за опростена и прозрачна процедура, която улеснява новаторството и участието на малките и средните предприятия (МСП);
7. в този смисъл счита, че повишаването на минималните прагове за УОИИ, в конкретни случаи, е подходящо за разглеждането на тези услуги съгласно опростена процедура, като по този начин чувствително се намалява административната тежест върху доставчиците на услуги без отрицателни последици за вътрешния пазар;
8. припомня, че е необходимо правилата за държавните помощи да бъдат стриктно в съответствие с принципа на субсидиарност и да гарантират свободата на избор на местните и регионалните органи по отношение на методите на организация, финансиране и изпълнение на задачи, свързани с обществените услуги;
9. призовава Комисията да опрости правилата за възлагане; изисква поканата за представяне на предложения, придружена от договор с цели, да бъде считана като акт на упълномощаване;
10. настоява, че всяка реформа на правилата на ЕС за държавните помощи, приложими за УОИИ, следва да има за приоритет да гарантира, че УОИИ са с високо качество, на достъпни цени и достижими за всички, което предполага гарантиране на подходящи компенсаторни равнища за предприятията, отговорни за предоставянето на УОИИ.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
26.9.2011 г.
Резултат от окончателното гласуване
+:
–:
0:
27
0
8
Членове, присъствали на окончателното гласуване
Pablo Arias Echeverría, Adam Bielan, Lara Comi, Anna Maria Corazza Bildt, António Fernando Correia De Campos, Jürgen Creutzmann, Cornelis de Jong, Evelyne Gebhardt, Małgorzata Handzlik, Malcolm Harbour, Philippe Juvin, Sandra Kalniete, Edvard Kožušník, Toine Manders, Phil Prendergast, Mitro Repo, Heide Rühle, Matteo Salvini, Christel Schaldemose, Andreas Schwab, Emilie Turunen, Bernadette Vergnaud, Barbara Weiler
Заместник(ци), присъствал(и) на окончателното гласуване
Pascal Canfin, Frank Engel, Marielle Gallo, Anna Hedh, María Irigoyen Pérez, Othmar Karas, Constance Le Grip, Антония Първанова, Sylvana Rapti, Olle Schmidt, Kyriacos Triantaphyllides, Anja Weisgerber
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
17.10.2011 г.
Резултат от окончателното гласуване
+:
–:
0:
27
8
1
Членове, присъствали на окончателното гласуване
Burkhard Balz, Udo Bullmann, Pascal Canfin, Nikolaos Chountis, George Sabin Cutaş, Leonardo Domenici, Derk Jan Eppink, Diogo Feio, Ildikó Gáll-Pelcz, Jean-Paul Gauzès, Sven Giegold, Sylvie Goulard, Liem Hoang Ngoc, Gunnar Hökmark, Wolf Klinz, Jürgen Klute, Philippe Lamberts, Werner Langen, Astrid Lulling, Arlene McCarthy, Alfredo Pallone, Anni Podimata, Antolín Sánchez Presedo, Peter Simon, Peter Skinner, Ivo Strejček, Kay Swinburne, Marianne Thyssen
Заместник(ци), присъствал(и) на окончателното гласуване
Sophie Auconie, Philippe De Backer, Saïd El Khadraoui, Ashley Fox, Olle Ludvigsson, Thomas Mann, Andreas Schwab, Theodoros Skylakakis
Заместник(ци) (чл. 187, пар. 2), присъствал(и) на окончателното гласуване
Diana Wallis
