14.10.2009 B7-0089/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно свободата на информация в Италия
Timothy Kirkhope
от името на групата ECR
PE428.695v01-00 B7‑0089/2009 Резолюция на Европейския парламент относно свободата на информация в Италия
Европейският парламент ,
– като взе предвид международните и европейските задължения по отношение на правата на човека, като например онези, съдържащи се в конвенциите на ООН относно правата на човека и в Европейската конвенция за защита на правата на човека и основните свободи, както и в членове 6 и 7 от Договора,
– като взе предвид член 110, параграф 2 от своя правилник,
A. като има предвид, че твърдението, че в Италия не се допуска свобода на информацията, е обидно за цялата държава, за нейните граждани и милионите хора, които живеят в тази държава и упражняват правото на свобода на изразяване в своето ежедневие, включително журналисти, историци, философи, учени, писатели и учители, а така също и за здравия разум,
Б. като има предвид, че липсата на свобода на информацията е типично за онези държави, в които диктаторски или тоталитарни режими са отказали да признаят основни права и свободи на хората,
В. като има предвид, че свободата на печата се гарантира от член 21 от Конституцията на Италия, който определя правото на свобода на изразяване на мнение,
Г. като има предвид, че в Италия е налице голямо разнообразие от обществени и частни средства за масово осведомяване, включително вестници, радио- и телевизионни станции, чийто брой е по-значителен в сравнение с други държави от ЕС и които се радват на пълна свобода на информация и на изразяване на мнение,
Д. като има предвид, че търсенето на правна защита в случай на предполагаема клевета – възможност, от която са се възползвали ръководители на всякакви политически партии – е право, съдържащо се в италианското законодателство и предоставено на всички граждани; и че упражняването на това право по никакъв начин не може да бъде считано за заплашващо деяние,
1. обявява, че свободата на информация и свободата на печата е твърдо установен принцип във всекидневния живот на всеки италиански гражданин и не е застрашена по никакъв начин;
2. възлага на своя председател да предаде настоящата резолюция на Съвета, Комисията, правителствата и парламентите на държавите-членки.
