P6_TA(2007)0538
Укрепване на европейската политика на добросъседство
A6-0414/2007
Резолюция на Европейския парламент от 15 ноември 2007 г. относно укрепване на европейската политика на добросъседство ( 2007/2088(INI) )
Европейският парламент
, –
като взе предвид развитието на Европейската политика на добросъседство (ЕПД) от 2004 г. насам, и в частност докладите на Комисията за напредъка по изпълнението на ЕПД от 4 декември 2006 г.( SEC(2006)1504 /2, SEC(2006)1505 /2, SEC(2006)1506 /2, SEC(2006)1507 /2, SEC(2006)1508 /2, SEC(2006)1509 /2, SEC(2006)1510 /2, SEC(2006)1511 /2, SEC(2006)1512 /2),
–
като взе предвид плановете за действие, приети съвместно с Армения, Азербайджан, Грузия, Молдова и Украйна, както и с Египет, Израел, Йордания, Ливан, Мароко, Палестинската автономна власт и Тунис,
–
като взе предвид европейския инструмент за добросъседство и партньорство (ЕИДП), тясно свързан с изпълнението на съвместно приетите планове за действие, който заменя техническата помощ, предоставяна досега от TACIS и MEDA,
–
като взе предвид неофициалния документ на Комисията "С какво ЕС би могъл да помогне на Беларус" от 21 ноември 2006 г.,
–
като взе предвид европейската стратегия за сигурност "Сигурна Европа в един по-добър свят", одобрена от Европейския съвет на 12 декември 2003 г.,
–
като взе предвид съобщението на Комисията до Съвета и Европейския парламент за укрепване на Европейската политика на добросъседство от 4 декември 2006 г. COM(2006)0726 ),
–
като взе предвид съобщението на Комисията до Съвета и Европейския парламент от 11 април 2007 г., озаглавено "Черноморско взаимодействие - Нова инициатива за регионално сътрудничество" ( COM(2007)0160 ),
–
като взе предвид заключенията на председателството на Европейския съвет от 14-15 декември 2006 г. и 21-22 юни 2007 г. и доклада за напредъка на германското председателство от 15 юни 2007 г.,
–
като взе предвид своите резолюции за по-широка Европа и за Европейската политика на добросъседство, в частност резолюцията си от 19 януари 2006 г. OВ C 287 E, 24.11.2006 г., стр. 312.
,
–
като взе предвид предишните си резолюции относно съседните на ЕС страни и региони,
–
като взе предвид резолюциите на ЕП относно политиката на добросъседство и стратегията за разширяване на ЕС,
–
като взе предвид предишните си резолюции относно бъдещето на северното измерение от 16 ноември 2005 г. ОВ С 280 Е, 18.11.2006 г., стр. 113.
и относно стратегията за Балтийско море в рамките на северното измерение от 16 ноември 2006 г. ОВ С 314 Е, 21.12.2006 г., стр. 330.
,
–
като взе предвид изводите, съдържащи се в доклада на Програмата за развитие на Обединените нации за човешкото развитие в арабския свят за 2005 г.,
–
като взе предвид Конференцията по политиката на добросъседство на Европейския съюз, организирана от Комисията и проведена на 3 септември 2007 г.,
–
като взе предвид член 45 от своя правилник,
–
като взе предвид доклада на Комисията по външни работи и становищата на Комисията по регионално развитие и Комисията по граждански свободи, правосъдие и вътрешни работи ( A6-0414/2007 ),
A.
като има предвид, че укрепването на сигурността, демократичната стабилност и благосъстоянието, както и насърчаването на доброто управление и зачитането на основните свободи и права на човека в съседните на ЕС страни, са от решаващо значение за стабилността и благосъстояние на целия европейски континент;
Б.
като има предвид, че ЕПД остава основен приоритет на външната политика на ЕС;
В.
като има предвид, че ЕПД би трябвало да остане ясно разграничена от процеса на разширяване; като има предвид, че участието в ЕПД на съседни страни от Източна Европа, които недвусмислено могат да бъдат определени като европейски, не изключва тяхното членство в ЕС в дългосрочен период; като има предвид, че за всички участващи страни ЕПД се явява възможност за по-тясно приобщаване към ЕС;
Г.
като има предвид, че въпреки успешното начало на изпълнението на плановете за реформи в няколко съседни страни, ЕПД все още не е отговорила напълно на очакванията да задейства и засили ангажимента на правителствата на страните партньори от ЕПД за извършване на политически и икономически реформи;
Д.
като има предвид, че е необходимо разработване на по-голям брой стимули, за да бъдат мотивирани партньорите да напредват по пътя на реформите; като има предвид, че ЕПД трябва да бъде значително укрепена, за да се улесни този процес, включително чрез заделянето на достатъчни финансови средства за постигане на заявените от нея амбиции и цели;
Е.
като има предвид, че пълното развитие на ЕПД е все още сериозно възпрепятствано от различни открити и замразени конфликти; като има предвид, че стабилност може да се постигне единствено чрез всеобхватно и трайно уреждане на съществуващите конфликти;
Ж.
като има предвид, че специфичните аспекти на политиката на ЕС към Южен Кавказ и регионалният подход на ЕС към Черноморския регион са разгледани в отделни доклади, подготвени от парламентарната комисия по външни работи;
1.
Напълно подкрепя главните цели на ЕПД, които са насочени към укрепване на зоната на благосъстояние, стабилност и сигурност, към развиването на тесни връзки с и между съседните държави и ангажирането им с провеждането на реформи за изграждане на демокрация, основана на правата на човека, правовата държава, по-доброто управление и устойчивото социално-икономическо развитие; подчертава необходимостта да се обръща специално внимание на насърчаването на равнопоставените права, в частност подобряването на правата на жените, но също така по отношение на малцинствата, както и на способността на съседните страни да преодоляват етнически, религиозни или социални конфликти с мирни средства;
2.
Изразява съмнения относно уместността на географския обхват на ЕПД, тъй като той включва страни, които географски и културно са европейски, заедно с неевропейските средиземноморски страни; отбелязва обаче, че понастоящем фундаменталната промяна на тази всеобща политическа рамка не изглежда реалистично; ето защо подчертава необходимостта от по-голямо усилие при определяне на многостранните цели и инструменти на тази политика, така че да ЕС и съседните страни да действат заедно спрямо предизвикателствата, при зачитане на различните условия и специфични характеристики на участващите региони и страни;
3.
Поради това силно препоръчва при цялостното изпълнение на политиката да бъдат отчетени в максимална степен характерните идентичности на всички страни партньори в рамките на ЕПД, за да бъдат разработени най-подходящите и конкретни средно- и дългосрочни стимули за реформа и за засилване на ангажимента на тези общества към процеса на модернизация, сътрудничество и интеграция с ЕС;
4.
Отбелязва, че условността, залегнала в подхода на ЕПД, черпи от положителния опит от разширението; счита, че поставянето на определени изисквания може да се явява подходящ стимул за ускоряване на процеса на реформи в участващите в ЕДП страни с цел тяхното сближаване с ЕС, ако носи положителен заряд и се прилага в зависимост от специфичните нужди и възможности на съответната страна, както и ако е съпроводено от разработването на обща визия за партньорите в политически, институционален и икономически план;
5.
Твърдо подчертава, че зачитането на универсалните човешки права и основните свободи е главният принцип на политиката на ЕС; набляга върху това, че независимо от степента на воля на правителствата на страните партньори да сътрудничат и да споделят тези ценности, гражданското общество във всички страни партньори от ЕПД следва да бъде силно подкрепяно, а участието и ключовата му роля в процеса на реформи - насърчавано, включително развитието на свободни и независими медии; призовава Комисията да договори създаването на подкомисии по правата на човека във всички държави, участващи в ЕПД, така че да се гарантира провеждането на ефикасен политически диалог по този въпрос;
6.
Подчертава значението на засилването на контактите на ЕС с парламентите, политическите партии, органите на местното управление и другите заинтересовани страни в страните партньори, с оглед на тяхното участие в разработването и изпълнението на плановете за действие; ето защо призовава за периодичното организиране на форуми за партньорство;
7.
Подчертава огромното значение на наличието на широк диалог в гражданското общество и засилени контакти между отделните личности, което допринася за по-доброто взаимно разбиране между обществата от ЕС и страните партньори, като демонстрира и на двете страни изгодите от сътрудничеството; счита, че следва да се обръща особено внимание на студентския, културен и научноизследователски обмен; приветства в това отношение инициативата на Комисията да отвори агенции и програми на Общността в страните партньори от ЕПД и подкрепя по-специално участието и за в бъдеще на всички въпросни страни в програмата "Еразъм Мундус";
8.
Насърчава Комисията и органите на национално, регионално и местно равнище да създадат програми за побратимяване между градове и региони, да предоставят подходяща подкрепа за тези програми с цел да укрепят административния капацитет на органите на местно и регионално равнище в съседните страни, както и да насърчават програми за обмен, предназначени за гражданското общество и инициативи за микропроекти;
9.
Подчертава необходимостта от силен политически ангажимент от страна на ЕС и държавите-членки, за да се постигне устойчив успех по отношение на ЕПД; настойчиво призовава държавите-членки на ЕС да съобразяват, доколкото е възможно, своите политики в страните партньори в рамките на ЕПД с приоритетите, определени в стратегическите документи на ЕПД по страни, с цел да се гарантира съвместимост, последователност и взаимно допълване между политиките;
10.
Препоръчва задълбочаването на редовния политически диалог между ЕС и страните партньори; приветства факта, че Украйна, Молдова, Грузия и Армения поддържат по-голямата част от декларациите и позициите на EС в областта на Общата външна политика и политика на сигурност (ОВППС) и подкрепя решението Азербайджан да бъде привлечен за участие по подобен начин; изразява убедеността си, че тази възможност за подкрепа на външната политика на ЕС следва да бъде отворена за всички други страни от ЕПД;
11.
Приветства по-дългосрочната цел за създаване на зона за свободна търговия, обхващаща целия съседен регион, както е разработена в горепосоченото съобщение на Комисията от 4 декември 2006 г.; подкрепя договарянето на задълбочени двустранни споразумения за свободна търговия между ЕС и страните партньори, които в съзвучие с осъществяването на реформи в нормативната уредба, обхващат не само митата, но също така услугите и защитата на инвестициите; подчертава, че оценките на въздействието от социална и екологична гледна точка трябва да бъдат взети под внимание при договарянето на въпросните споразумения; отбелязва със съжаление, че досега ЕС не счете за възможно да отвори своите пазари за продукти, които съседните страни са в състояние да доставят на конкурентни цени и които отговарят на изискванията за качество на ЕС;
12.
Подкрепя развитието на допълнително многостранно сътрудничество между ЕС и неговите партньори по отраслови теми, което да бъде изградено върху съществуващи регионални и презгранични връзки в области като околната среда, енергийната сигурност, културата, транспорта и управлението на границите и миграцията; подкрепя, където е възможно, договарянето на юридически обвързващи отраслови споразумения, които да позволяват включването на общи политики; подчертава в частност необходимостта от извършване на инвестиции за разширяването на трансевропейските мрежи в областта на енергетиката и транспорта към страните партньори от ЕПД;
13.
Подчертава необходимостта съществуващите многостранни организации да се използват за засилване на взаимодействието между Европейския съюз и страните партньори в рамките на ЕПД; подчертава в частност ролята на Съвета на Европа и Организацията за сигурност и сътрудничество в Европа в областта на мониторинга на прилагането на правата на човека, демокрацията и правовата държава;
14.
Препоръчва договарянето на споразумения за улесняване издаването на визи и за реадмисия с всички страни партньори в рамките на ЕПД; подчертава необходимостта от подобряване на възможностите на страните партньори в рамките на ЕПД да управляват миграционните потоци, да се борят ефективно с нелегалната миграция и да осигурят зачитането на международните задължения по спазване на правата на човека; призовава държавите членки, Европейския съюз и всички страни партньори в рамките на ЕДП да засилят своето сътрудничество в борбата срещу транснационалната организирана престъпност, тероризма, трафика на хора и наркотици; подкрепя участието на съседните страни в Европейската агенция за управление на оперативното сътрудничество по външните граници (Frontex) и Европейската полицейска служба (Europol); подчертава необходимостта да се гарантира, че подобни споразумения за реадмисия се прилагат при пълно зачитане на принципа на забрана за връщане, както да се осигури справедлива процедура за искане на убежище; настойчиво призовава Комисията да организира ефективен мониторинг на третирането на лица, върнати в съответствие със споразуменията за реадмисия, сключени със страни партньори в рамките на ЕПД, по-специално по отношение на евентуално "верижно връщане";
15.
Припомня, че ЕПД предоставя отлична рамка за регионално и подрегионално сътрудничество; призовава за засилено регионално сътрудничество в областта на свободата, сигурността и правосъдието и в частност управлението на границите, миграцията и убежището, борбата срещу организираната престъпност, трафика на хора, нелегалната имиграция, тероризма, прането на пари, трафика на наркотици, както и полицейското и съдебно сътрудничество; счита, че регионалното сътрудничество и работата в мрежа по подобни въпроси биха могли да използват опита, натрупан, включително в рамките на Процеса "Söderköping", включващ Беларус, Молдова и Украйна, а от страна на ЕС Естония, Унгария, Латвия, Литва, Полша, Румъния, Словакия и Швеция;
16.
Настоятелно изисква държавите-членки да подобрят процеса на обработване на визи, за да улеснят мобилността и да направят законното пътуване до ЕС по-безпрепятствено и по-малко струващо, в частност за групи като ученици, учени, представители на деловите среди и на гражданското общество; призовава държавите-членки да се справят ефективно с проблемите, срещани в консулските им служби; насърчава създаването на общи центрове за подаване на заявление за шенгенски визи в страните партньори от ЕПД;
17.
Насърчава държавите-членки, когато това е целесъобразно, да започват преговори с оглед сключване на двустранни споразумения със страни партньори в рамките на ЕПД с цел прилагането на режима на местния граничен трафик, определен в Регламент (ЕО) №1931/2006 на Европейския парламент и на Съвета от 20 декември 2006 г. за определяне на правилата за местния граничен трафик на външните сухопътни граници на държавите-членки и за изменение на разпоредбите на Шенгенската конвенция ОВ L 405, 30.12.2006 г., стр. 1.
;
18.
Приветства с интерес проекта на Комисията за организиране на проучване за приложимост на едно евентуално "Споразумение в областта на енергетиката в рамките на политиката на добросъседство; в този смисъл насърчава страните партньори в рамките на ЕПД да спазват международното законодателство и поетите ангажименти на световните пазари;
19.
Препоръчва по-добър диалог, координация и повече съвместни действия между ЕС и САЩ за подкрепа на общи цели, като насърчаване на демокрацията, засилване на енергийната сигурност и укрепване на регионалната сигурност в съседните на ЕС региони;
20.
Също така подчертава необходимостта от привличане на участието на страните от ЕИП (Исландия, Норвегия, Лихтенщайн) и Швейцария и от осъществяване на съвместна дейност с тях, както и от използване в пълна степен на техния опит в областта на съвместната работа с Европейския съюз;
21.
Подчертава необходимостта от подходящи нива на финансиране и тясна координация с други финансови институции, за да се постигне успех по отношение на политиката на добросъседство и счита, че следва да бъде използван прегледът на финансовата перспектива за 2007-2013 г., планиран за 2008-2009 г., за да бъде увеличен бюджетът на ЕИДП; приветства въвеждането на инструмент за инвестиции в рамките на ЕПД, който ще спомогне за мобилизирането на финансови средства за партньорите в рамките на ЕПД; силно подчертава необходимостта от поддържане на цялостен баланс между източната и южната части на ЕПД, отразяващ амбициите и целите на ЕС в съответните региони, ефективността на отпуснатата по-рано помощ и размера на съответното население;
22.
Призовава Комисията да координира финансовите си средства и аналитичните си възможности за политика с тези на международните финансови институции (Европейската инвестиционна банка (ЕИБ), Европейската банка за възстановяване и развитие (ЕБВР), Световната банка) за установяване на взаимодействие при поставянето на условия и стимулирането на реформи, съобразени с плановете за действие на ЕПД;
23.
Приветства мотивиращата концепция за предоставяне на допълнителна финансова помощ на най-добре представящите се страни, залегнала в инструмента за управление; подчертава, че въпросният инструмент следва да възнаграждава действителния напредък, постигнат в областта на правата на човека и демократичното управление, да се основава на прозрачни критерии за отпускане на средствата, както и да се използва с цел по-нататъшна подкрепа на процеса на реформи;
24.
Препоръчва да се упражнява внимателен и постоянен надзор на борбата срещу корупцията в страните партньори в рамките на ЕПД, като степента на помощ да се обуславя от постигнатите в тази област резултати;
Източноевропейско добросъседство
25.
Отбелязва, че в съответствие с член 49 от Договора за ЕС, съседните демократични европейски държави, в които се прилага принципът на правовата държава, имат по принцип правото да кандидатстват за членство в ЕС; и че скоростта и задълбочеността на един съвместен европейски процес трябва да съответстват възможно най-точно на способностите за осъществяване на съответните реформи и за изпълнение на условията (критериите от Копенхаген) в страните партньори и в ЕС;
26.
Изразява отново в тази връзка схващането, изразено в препоръката на Парламента до Съвета от 12 юли 2007 г. за мандат за преговори за ново разширено споразумение между Европейската общност и нейните държави-членки от една страна, и Украйна от друга страна Приети текстове, P6_TA(2007)0355 .
, че преговорите с Украйна би трябвало да завършат със сключван на споразумение за асоцииране, което да допринесе ефективно и правдоподобно за европейската перспектива на Украйна и да постави началото на съответния процес, включително и на възможността за членство; счита, че по отношение на Молдова следва да се възприеме съответстващ подход, предвид това, че първоначалният десетгодишен период на действие на Споразумението за партньорство и сътрудничество с тази страна изтича през юни 2008 г.;
27.
Отбелязва инициативата на Комисията да покани Беларус като наблюдател по време на Конференцията на ЕПД, проведена на 3 септември 2007 г.; сериозно е загрижен обаче от липсата на положителен отговор от страна на правителството на Беларус към условното предложение за сътрудничество, формулирано от Комисията в гореспоменатия неофициален документ от 21 ноември 2006 г.; осъжда продължаващите екзекуции в Беларус - единствената страна в Европа, където смъртното наказание все още се прилага, и другите нарушения от страна на беларуските власти на основните човешки права и свободи и ги призовава да освободят всички политически затворници и да прекратят потискането на демократичните сили, за да се даде възможност на беларуския народ да се ползва от свободата, демокрацията и благосъстоянието и от всички възможности, произтичащи от по-тясната интеграция с ЕС; подчертава, че ЕС следва спешно да предостави по-ефективна подкрепа за гражданското общество, свободните медии и политическите партии, демокрацията, правовата държава и зачитането на универсалните човешки права и основните свободи; настойчиво призовава Беларус да наложи мораториум върху смъртното наказание като първа стъпка към отмяна на смъртната присъда, както и да ратифицира втория незадължителен протокол от Международната конвенция за граждански и политически права и Европейската конвенция за защита на правата на човека и основните свободи, и съответните й протоколи; насърчава Комисията да използва по-ефикасно Европейския инструмент за демокрация и права на човека (ЕИДПЧ) и да следи за това отпуснатите чрез финансовите инструменти на ЕС средства да не се използват неправомерно от беларуското правителство против гражданите и гражданското общество в Беларус;
28.
Призовава Комисията да насърчи контактите между отделните личности като намали настоящата цена на визите за беларуските граждани, по-специално за студенти, учени и представители на гражданското общество, с оглед приравняване на тези суми със сумите в други страни партньори в рамките на ЕПД, като Украйна и Русия;
29.
Счита, че Беларус има същото европейско призвание и перспективи като Украйна и Молдова, при условие че възприеме демокрацията, зачита основните човешки права и свободи и укрепи правовата държава;
30.
Изразява убедеността си, че следва да бъде създадена мотивираща рамка със средносрочни цели за изпълнение, основана на ново поколение от споразумения за асоцииране, които да бъдат договорени със страните партньори, зачитащи основните европейски ценности, желаещи да се интегрират по-тясно с ЕС и показващи обективни резултати при изпълнението на плана за действие по отношение на ЕПД;
31.
Счита, че тези споразумения следва да предвидят постепенно развитие на двустранна връзка с ЕС, като договарят конкретни условия и срокове за изпълнение, включително обвързващи критерии за изпълнението, които да бъдат изложени в съвместно приетите планове за действие и придружавани от редовен мониторингов процес; отправя отново предложението си за установяване на задълбочени споразумения за свободна търговия с тези страни, които могат недвусмислено да бъдат определени като европейски, в контекста на едно разширено Европейско икономическо пространство;
32.
Поздравява сключването на споразуменията за улесняване на издаването на визи и за реадмисия с Украйна, както и започването на такъв процес с Молдова, и настоятелно призовава подобни споразумения да бъдат договорени със страните от Южен Кавказ; изразява убедеността си, че в дългосрочен период следва да бъде предвидена перспектива за безвизов режим, като бъдат изложени стъпките, необходими за постигането на тази цел; подчертава, че в случая с Грузия, напредъкът на реформите и непредвидените отрицателни последици на споразумението за улесняване издаването на визи между ЕС и Русия спрямо конфликтите в грузинските отцепнически области Южна Осетия и Абхазия поражда необходимостта от своевременно сключване на подобно споразумение между Грузия и ЕС; настоятелно призовава за внедряването на ефективни механизми за мониторинг, по-специално по отношение на зачитането на основните човешки права на лицата, които са обект на споразуменията за реадмисия; подчертава значението на наличието на достатъчни гаранции за достъп до справедлива процедура за искане на убежище за нуждаещите се от международна закрила лица, по-специално при прилагането на "ускорени процедури за реадмисия" за задържаните в гранични региони лица, както е предвидено в споразумението за реадмисия с Украйна и предложението за споразумение за реадмисия с Молдова;
33.
Подчертава необходимостта от засилване на изпълнението на настоящите, ползващи се с подкрепата на ЕС транспортни проекти в региона, по-специално транспортния коридор Европа-Кавказ-Азия (TRASECA), който свързва Европа, Кавказ и Азия, като използва напълно транзитния потенциал на участващите държави;
34.
Счита, че трябва да се цели постепенната интеграция на източните съседи на ЕС в европейската енергийна общност и настоятелно призовава реформите в енергийния отрасъл да бъдат изпълнени като приоритетни, като се налагат принципите на отворена пазарна икономика и прозрачност, в частност що се отнася до цените, достъпа до мрежите и енергийната ефективност; приветства усилията за включване на външната енергийна сигурност в унисон с ОВППС сред крайъгълните камъни на ЕПД, в съответствие с общата европейска външна политика;
35.
Подчертава значението на политическото измерение на ЕПД; препоръчва по-силна подкрепа на ЕС за регионалните проекти за политическо сътрудничество, като например Общността на демократичния избор, Организация за демокрация и развитие ГУАМ (Грузия, Украйна, Азербайджан и Молдова) и Организацията на черноморското икономическо сътрудничество (ОЧИС), за да бъде по-ефективно насърчено развитието на демокрацията, доверието, многостранното сътрудничество и устойчивото развитие в региона;
36.
Подчертава необходимостта от засилено участие от страна на ЕС в разрешаването на т. нар.
"
замразени конфликти
"
, включително чрез програми за изграждане на доверие, управление на конфликтите и проекти в сферата на образованието, културата и изграждането на гражданското общество в отцепническите територии; приветства работата на мисията на ЕС за гранично подпомагане в Молдова и Украйна
;
призовава Съвета и Комисията да заявят ясно, че участието в ЕПД обвързва засегнатите страни с ангажимента да поддържат добросъседски отношения, както и, с цел пълно разгръщане на потенциала на ЕПД, с ангажимента да полагат нови, истински усилия за намиране на трайно и устойчиво разрешение на конфликтите в региона и да се въздържат от войнствени изявления, заплахи и действия, които биха могли допълнително да влошат положението и да подкопаят усилията на международната общност;
37.
Насърчава Украйна, в рамките на привеждането й в съответствие с декларациите и позициите на ЕС в областта на ОВППС, да се присъедини към ограничителните мерки, предприети от ЕС срещу ръководителите на Приднестровския регион в Молдова, като по този начин допринесе значително за мирното разрешаване на конфликта в Приднестровието;
38.
Приветства подкрепата, предоставена в рамките на ЕИДП за вземане на мерки по създаване на атмосфера на доверие в Грузия и нейните отцепнически региони Абхазия и Южна Осетия; призовава Комисията да проучи възможността за предоставяне на помощ на Нагорни Карабах под формата на местни проекти за възстановяване на доверието и за икономическо възстановяване с цел да се спомогне за разрешаване на конфликта в този район;
39.
Призовава Турция да установи нормални дипломатически отношения и да отвори отново своята граница с Армения, като част от мерките за установяване на атмосфера на доверие, които са необходими за наличието траен мир и икономическа интеграция в региона; приканва Турция и Армения да подемат открита дискусия по всички неразрешени въпроси;
40.
Подчертава, че е важно да се изработи по-задълбочена политика за Черноморския регион, която да допълни ЕПД, и изтъква значението на партньорството с Турция и Русия при разработването на надеждна стратегия за този регион;
41.
Счита за важно укрепването на междупарламентарния диалог между Европейския парламент и участващите в източната част на ЕПД държави; поради тази причина предлага създаването на Парламентарна асамблея на ЕПД-Изток (EURO-NEST) в срок до 2009 г., по модела на вече установените многостранни парламентарни асамблеи с участието на Европейския парламент и парламентите на Украйна, Молдова, Армения, Грузия и Азербайджан, както и на наблюдатели с демократична ориентация от Беларус;
42.
С оглед засилване на парламентарното измерение, насърчава Съвета, Комисията и държавите-членки, да разработят, в сътрудничество с правителствата на държавите партньори в рамките на източната част на ЕПД, платформа за регионално многостранно сътрудничество на равнище министри, като по този начин засилят политическото измерение на ЕПД в източната част на Европа;
43.
Изразява убеденост, че подобна асамблея и сътрудничество на равнище министри би могла да допринесе положително за прилагането на засилената ЕПД и ще придаде добавена стойност на работата на двустранните междупарламентарни делегации, като позволи на всички заинтересовани страни да укрепят сътрудничеството, солидарността и взаимното доверие и да засилят редовния многостранен диалог по въпроси от общ интерес с ясно регионално измерение, като енергията, околната среда, борбата срещу тероризма, управлението на миграцията, правата на човека и т.н.;
44.
Подчертава необходимостта от използване на стратегическото партньорство между ЕС и Русия, за да се настоява за зачитане на основните човешки права и свободи, демократичния избор и правовата държава като принципи, ръководещи подхода на двамата партньори към техните общи съседи; призовава руските власти да поемат полагащата им се отговорност, като съдействат за възстановяване на териториалната цялост на държави, участващи в ЕПД, да изпълнят задълженията на Русия по отношение защитата на малцинствата в районите, в които тя участва в мироопазващи операции, както и да не се противопоставят на възможно европейско участие в граждански и военни мироопазващи операции в зони на т.нар. "замразени конфликти", в съответствие с отправените искания от някои засегнати страни; изказва съжаление, че енергийните ресурси се използват като инструмент за осъществяване на политически цели; призовава Русия да започне конструктивен диалог с ЕС и нашите общи съседи относно възможностите за задълбочаване на многостранното сътрудничество в Черноморския регион;
45.
Приветства инициативата за стратегическо засилване на връзките със съседите на източните държави, участващи в ЕПД, в частност държавите от Централна Азия; в тази връзка приветства наскоро приетата стратегия за Централна Азия; счита, че в тази рамка може да се развие специално и широкообхватно сътрудничество между Европейския съюз и страните от Централна Азия; подчертава, че като се има предвид ключовата политическа, икономическа и енергийна роля на Казахстан в този регион, както и ясно изразените му и успешно работещи на светска основа многоетнически структури, тази държава би могла да бъде първият пример за задълбочена взаимовръзка между страните от Централна Азия и Европейския съюз, но при условие, че Казахстан предприеме всеобхватни политически реформи, като обръща особено внимание на зачитането на човешките права и на демократичните принципи;
46.
Настоява осъществяването на ЕПД да продължи да бъде обща политическа цел за всички държави-членки на ЕС; препоръчва на Комисията да вземе предвид уникалния опит на държавите-членки, присъединили се към ЕС през 21 век, по отношение на въвеждането на реформи в периода на преход, с цел по-нататъшно развитие и усъвършенстване на новите, действащи понастоящем механизми, които биха били от полза за държавите от ЕПД;
Южно-средиземноморското съседство
47.
Подчертава силните и дълготрайни връзки между ЕС и страните от Южното Средиземноморие и набляга върху това, че тясното сътрудничество е от интерес и на двете страни;
48.
Припомня, че Европейският съюз трябва да подкрепя и насърчава действено процеса на реформи в южните страни партньори на ИПД, тъй като потенциалните ползи от дълбоките политически, икономически и социални реформи надхвърлят далеч тяхната парична стойност; напомня също така, че този процес е постепенен и зависи от готовността на страните партньори да доведат реформите до успешен край;
49.
Призовава Комисията да проучи по-задълбочено възможностите за следващото поколение от широкообхватни споразумения с южните страни партньори; настоява за включването в тези споразумения на механизми за прилагане на клауза, свързана с правата на човека; отбелязва, че тези двустранни споразумения не следва да бъдат за сметка на напредъка на многостранното сътрудничество в региона, и в частност за сметка на изпълнението на целта, поставена от Барселонския процес, за създаване на зона за свободна търговия; призовава държавите-членки да обмислят възможни начини за постигане на по-тясно сътрудничество, включително посредством повишена гъвкавост при отварянето на селскостопанските и трудовите пазари в бъдеще, по начин, който е съвместим със социалната защита и равнопоставеността; призовава южните страни партньори да увеличат усилията си за по-голямо отваряне на икономиките си и за хармонизиране на своето законодателство в областта на икономиката със съответните части на достиженията на правото на ЕС; изтъква, че е необходимо да се признае правото на средиземноморските страни да определят сами скоростта на отваряне на своите пазари, както и своите национални стратегии за икономическо и социално развитие; счита, че по-ефикасното използване на инструмента за добросъседство в полза на регионални проекти би позволило да се постигне напредък, който да способства за едно истински интегрирано регионално икономическо пространство;
50.
Припомня, че универсалните човешки права са в основата на ценностите на ЕС; отбелязва със съжаление факта, че по отношение на демокрацията и правата на човека, постигнатият от самото начало на евро-средиземноморското сътрудничество напредък, дори и съществен, не е достатъчен и настоятелно приканва Комисията да продължи сътрудничеството с правителствата, органите на регионално и местно управление, както и с представителите на гражданското общество в тези страни; подчертава значението на свободата на изразяване за изграждането на демократична култура и за укрепването на гражданското общество; приканва настоятелно Комисията да установи действителен диалог в тази област и да разгърне активно общи образователни политики и програми с цел насърчаване на взаимното опознаване и толерантността, както и утвърждаване на правата на жените, които да са насочени по-специално към младото поколение; за тази цел южните страни партньори следва да проявят повече прозрачност и да бъдат по-отворени към участието на гражданското общество; изразява убедеността си обаче, че диалогът за правата на човека не следва да възпрепятства ЕС да изказва публично критики и да предприема други мерки в случай на сериозни нарушения на основни права;
51.
Признава различните обстоятелства, интереси и приоритети във всяка от южните страни-партньори, които се отчитат при договарянето и прилагането на плановете за действие; подчертава огромното значение на засилването на регионалното сътрудничество в рамките на евро-средиземноморското сътрудничество (ЕСС); подчертава, че ЕПД по никакъв начин не заменя и не се конкурира с ЕСС, а че двете политики са взаимно допълващи се, което позволява да се съчетае многостранната насоченост на Барселонския процес и двустранната перспектива; призовава Комисията да засили усилия за осъществяване на комуникация, за да бъде изяснена връзката между двете политики, както за страните партньори, така и за европейската общественост;
52.
Отново изразява необходимостта от по-силна политическа воля от страна на институциите на ЕС и държавите-членки за активното им ангажиране в разрешаването на конфликти в този регион, в частност в Западна Сахара и в израелско-палестинския конфликт; подчертава, че ЕПД няма да достигне до пълния си потенциал, ако не бъдат разрешени конфликтите, които правят регионалното сътрудничество трудно или невъзможно; отново заявява, че дейностите на ЕПД по разрешаване на конфликти би трябвало да бъдат засилени и съсредоточени върху мерки за възстановяване на доверието, такива като управление на границите, подпомагане на процесите на помирение на национално, регионално и местно равнище и подкрепа за организациите на гражданското общество; подчертава важната роля на инструмента за управление за предотвратяване и разрешаване на конфликти; изтъква, в тази връзка, необходимостта да се гарантира последователност и допълняемост между ЕПД и други инструменти и области на действие, както наличието на и структуриран анализ и добро познаване на конфликтите при разработването, прилагането и проследяването на програмите;
53.
Отново заявява, че ЕПД, заедно с ЕСС, съставлява рамка за всички области на сътрудничество; счита, че засиленото сътрудничество между заинтересованите страни следва да бъде възможно и следователно улеснено; посочва, че обмислянето на нови инициативи за засилване на сътрудничеството в Средиземноморския регион предполага при всички случаи да се даде нов тласък на евро-средиземноморското партньорство, което следва да бъде предмет на сериозен размисъл относно неговия предел и възникналите през последните години трудности; настоява, че Средиземноморският регион трябва да продължи да бъде от общ политически интерес за всички държави-членки; припомня важността на Евро-средиземноморската парламентарна асамблея; изтъква желанието си тази институция да вземе участие в проследяване развитието на евро-средиземноморските политики;
54.
Счита, че е важно да се установят по-тесни връзки, дори и чрез изграждане на нови взаимоотношения, със съседните на нашите съседи страни, като страните от Съвета за сътрудничество на страните от Персийския залив;
Ролята на Европейския парламент
55.
Отново изразява своята решимост да продължи задълбочения контрол върху изпълнението на ЕПД като използва своите правомощия, включително като използва в краен случай своите бюджетни правомощия, както и като търси диалог с Комисията за изпълнението на ЕИДП, а също така и чрез ЕИДЧП – диалог, започнал през 2007 г., който ще бъде продължен с оглед на заплануваното преразглеждане през 2009 г.; възнамерява редовно да проучва докладите за напредъка на ЕПД; отбелязва при все това със съжаление факта, че с ЕП не е проведена консултация относно плановете за действие в рамките на ЕПД, оценката на тяхното прилагане и напредъка на разискванията в рамките на подкомисиите по правата на човека;
56.
Осъзнава значителната си роля за формиране на общественото мнение и като форум за обществен дебат и възнамерява да засили сътрудничеството си с парламентите и гражданските общества в страните партньори от ЕПД; поради това се ангажира по-ефективно да използва своите делегации в различни междупарламентарни органи; във връзка с това подчертава важността на неправителственото измерение, а именно Евро-средиземноморската платформа на гражданското общество, за засилване на политическата динамика в южните страни партньори;
о
о о
57.
Възлага на своя председател да предаде настоящата резолюция на Съвета и Комисията, правителствата и парламентите на държавите-членки и на правителствата и парламентите на всички страни партньори от ЕПД.
