ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0119/09
съгласно член 115 от Правилника за дейността на ЕП
от
Edite Estrela
, от името на Комисия по околна среда, обществено здраве и безопасност на храните
към Съвета
Относно: Среда без тютюнев дим
На 30 юни 2009 г. Европейската комисия прие предложение за препоръка на Съвета за среда без тютюнев дим с цел да подкрепи и насърчи националните усилия в отделните държави за по-добра защита на гражданите от опасностите, свързани с тютюневия дим, в съответствие с международните ангажименти, поети с Рамковата конвенция на Световната здравна организация (СЗО) за контрол на тютюна (FCTC). Препоръката също така ще въведе механизми за наблюдение на напредъка в посока постигането на среда без тютюнев дим в целия ЕС и ще улесни обмяната на най-добри практики и координацията на политики между държавите-членки.
Комисията по околна среда, обществено здраве и безопасност на храните подкрепя целите на препоръката; тютюнопушенето остава най-често срещаната причина за преждевременна смъртност и заболеваемост в Европейския съюз.
При все това Комисията подчертава необходимостта от провеждане на изчерпателно разискване по този проблем, както и необходимостта от това Парламентът да изрази своята позиция.
Може ли Съветът да потвърди намеренията си да приеме заключения на Съвета по този въпрос в рамките на Съвета по заетост, социална политика, здравеопазване и потребителски въпроси, който ще се проведе на 1 декември 2009 г., въпреки графика на Парламента? Какви са причините, поради които Съветът бърза да приеме Препоръката без становище от страна на Европейския парламент?
След като Парламентът беше консултиран относно предложението на Комисията, подготвен ли е Съветът да вземе предвид мнението на Парламента при изготвянето на заключенията на Съвета?
