Въпрос за времето за въпроси H-0539/2010
до Комисията
Период на сесията: Ноември 2010
Член 116 от Правилника за дейността
Iliana Malinova Iotova
(S&D) Относно: Преработка и съхранение на отпадъците на гр. София
В края на 2009 г. ЕК информира, че е изготвила мотивирано становище за отнасяне на случая с отпадъците на София до Съда на Общността. Година по-късно проблемът продължава да съществува, въпреки внесената през април 2010 г. апликационна форма за финансиране на бъдещ завод за преработка на столичните отпадъци.
Отговаря ли внесената от българска страна апликационна форма на финансовите и технологичните изисквания на ЕК и счита ли ЕК, че избраната технология гарантира всички необходими изисквания, както от екологична, така и от финансово – икономическа гледна точка за евентуалното съфинансиране на проекта?
Ще бъде ли прекратена наказателната процедура и евентуално дело срещу България за неизпълнение до настоящия момент на Директивата относно отпадъците, в случай че България финализира административните подробности по своя подаден проект и пристъпи към неговото реализиране?
Информирана ли е Комисията за съхраняването на отпадъците на територията на Столична община до изграждането на завода за преработка и неговото пускане в експлоатация?
