8.2.2012 B7-0058/2012 ПРЕДЛОЖЕНИЕ ЗА РЕЗОЛЮЦИЯ съгласно член 110, параграф 2 от Правилника за дейността
относно предстоящите президентски избори в Русия на 4 март 2012 г. и резултатите от изборите за Дума, проведени на 4 декември 2011 г. ( 2012/2505(RSP) )
Kristiina Ojuland
,
Alexander Graf Lambsdorff
,
Graham Watson
от името на групата ALDE
PE479.485v01-00 B7‑0058/2012 Резолюция на Европейския парламент относно предстоящите президентски избори в Русия на 4 март 2012 г. и резултатите от изборите за Дума, проведени на 4 декември 2011 г. ( 2012/2505(RSP) )
Европейският парламент ,
– като взе предвид своите предишни доклади и резолюции относно Русия, и по-специално резолюциите си от 14 декември 2011 г. Приети текстове, P7_TA(2011)0575 .
относно изборите за Държавна Дума и от 7 юли 2011 г. Приети текстове, P7_TA(2011)0335 .
относно подготовката на изборите за Държавна Дума в Русия през декември 2011 г.,
– като взе предвид окончателния доклад от наблюдението на ОССЕ/БДИПЧ от 12 януари относно изборите за Държавна Дума от 4 декември 2011 г.,
– като взе предвид окончателния доклад от наблюдението на Парламентарната асамблея на Съвета на Европа (ПАСЕ) от 23 януари 2012 г. относно парламентарните избори в Русия и изявлението на следизборната делегация на ПАСЕ в Русия от 21 януари 2012 г.,
– като взе предвид изявлението на върховния представител на ЕС Катрин Аштън относно изборите за Дума в Руската федерация, проведени на 6 декември 2011 г., и речите ѝ от 13 декември 2011 г. в Страсбург относно срещата на върха ЕС—Русия и от 1 февруари в Брюксел,
– като взе предвид изявлението на председателя на Европейския съвет Херман ван Ромпьой от 15 декември 2011 г. след срещата на върха ЕС—Русия,
– като взе предвид мащабните обществени протести и демонстрации в Русия след изборите за Дума и опасенията във връзка с предстоящите президентски избори,
– като взе предвид член 110, параграф 2 от своя правилник,
A. като има предвид, че чрез редица масови демонстрации и други форми на обществен протест след изборите за Дума на 4 декември 2011 г. хората в Русия изразиха подкрепата си за демокрацията и за всеобхватна реформа на избирателната система;
Б. като има предвид, че Руската федерация, като пълноправен член на Съвета на Европа и на Организацията за сигурност и сътрудничество в Европа (ОССЕ), се е ангажирала с принципите на демокрацията и зачитането на основните права; като има предвид, че все още съществуват сериозни безпокойства по отношение на демокрацията, зачитането на правата на човека и основните права, принципите на правовата държава, независимостта на съдебната власт и репресивните мерки, предприемани срещу журналистите и опозицията;
В. като има предвид, че през април 2011 г. Европейският съд по правата на човека произнесе решение срещу тромавите процедури за регистриране на политически партии в Русия, които не са в съответствие със стандартите за провеждане на избори, установени от Съвета на Европа и ОССЕ; като има предвид, че ограничаването на регистрирането на политически партии и кандидати ограничава политическата конкуренция и плурализъм в Русия;
Г. като има предвид, че въпреки неотдавна приетите инициативи за подобряване на избирателните закони общите правила остават прекалено сложни и неясни и водят до непоследователно прилагане на закона;
Д. като има предвид, че според окончателния доклад от наблюдението на ОССЕ/БДИПЧ изборите за Дума от 4 декември 2011 г. не са спазили стандартите за свободни и честни избори и са били белязани от конвергенция между държавата и управляващата партия, което е включвало липса на независимост на изборната администрация, пристрастност на медиите и държавна намеса на различни равнища; като има предвид, че според доклада при изборите за Дума са наблюдавани голям брой процедурни нарушения, явни манипулации и сериозни признаци за добавяне на бюлетини в урните;
Е. като има предвид, че подготовката за изборите за президент трябва да гарантира свободен и честен процес с равни възможности за всички кандидати; като има предвид, че процедурите за регистрация отново са изключили някои кандидати от участие в изборите;
Ж. като има предвид, че ЕС следва да се въздържа от прилагане на двойни стандарти към недемократични режими;
1. изразява дълбоката си загриженост относно докладите на ОССЕ/БДИПЧ и на ПАСЕ , в които се казва, че изборите за Дума не са спазили стандартите за избори, определени от ОССЕ, и са били белязани от конвергенция между държавата и управляващата партия, процедурни нарушения, явна манипулация и липса на независимост на изборната администрация;
2. подчертава, че демонстрациите в Русия трябва да бъдат разглеждани като израз на волята на руския народ да защитава принципите на демокрацията и правовата държава; осъжда репресивните мерки на полицията по отношение на мирните демонстрации, протестиращи срещу изборните нередности и измами, докладвани от международните наблюдатели; повтаря призива си за пълно проучване на всички докладвани измами и действия за сплашване и за наказания на носещите отговорност;
3. отбелязва неотдавнашните призиви за анулиране на изборите за Държавна Дума от 4 декември 2011 г.; призовава руските органи да разгледат задълбочено всички случаи на изборни нарушения с цел наказване на служителите, участвали в тях, както и да проведат повторно гласуване там, където са отбелязани нередности;
4. повтаря призива си за провеждане на нови свободни и честни избори след регистриране на всички опозиционни партии и подчертава, че провеждането на президентските избори в Русия на 4 март ще бъде ключово за по-нататъшната демократизация на страната; повтаря призива си към Съвета на Европа и ОССЕ да направят оценка на спазването от страна на Русия на задълженията, които произтичат от членството ѝ в тези организации, и призовава членовете на Г-8 да разгледат руското участие в този форум;
5. изразява съжаление, че руските органи не са създали възможност за достатъчно и ефикасно наблюдение на изборите в съответствие със стандартите на ОССЕ/БДИЧП и на Съвета на Европа, като международното и националното наблюдение не е могло да се разгърне в пълен мащаб поради намеса и пречки;
6. отбелязва разследванията на твърденията за измами и високия брой съобщения за нарушения и случаи на измама до момента; подчертава, че изборното законодателство на Русия предвижда обжалване и отстраняване на нередностите; посочва обаче, че административното третиране на жалбите от страна на Централната избирателна комисия се е характеризирало с липса на прозрачност, като жалбите не са били ефективно и своевременно разгледани; призовава руските органи да продължат провеждането на щателни и прозрачни разследвания на всички съобщения за измами и сплашвания с оглед на налагането на санкции на отговорните лица, както и да проведат повторно гласуване там, където нарушенията са били доказани;
7. отбелязва обявяването от президента Медведев на всеобхватни реформи на политическата система, включително извънредно необходимото опростяване на правилата, уреждащи регистрацията на политическите партии; призовава за сериозен ангажимент към намирането на решения също и на проблемите, свързани със свободата на медиите и свободата на изразяване на мнение и на събранията; подчертава значението на равнопоставения достъп до медиите за всички политически партии и кандидати през време на цялата изборна кампания; отново изразява готовността на ЕС да работи в сътрудничество с Русия по всички възможни начини, с цел да се подобри спазването на правата на човека и основните права, както и ефективността на системата за независимо прилагане на принципите на правовата държава в Русия;
8. призовава руските органи да използват протестите напоследък като възможност да отговорят на призива на руския народ за повече демокрация, да осъществят реформа на избирателните закони, да изпълняват стандартите, определени от Съвета на Европа и ОССЕ, в сътрудничество с Венецианската комисия и да спазват тези стандарти на практика, с цел да се гарантират свободни и демократични президентски избори през март с равни възможности за всички кандидати;
9. припомня, че ограниченията на политическия плурализъм по време на подготовката на изборите за Дума, и по-специално изключването на опозиционната партия ПАРНАС, бяха един от основните пороци на тези избори; осъжда изключването на опозиционните кандидати, включително г-н Явлински (ЯБЛОКО) и губернатора на Иркутск Дмитрий Мезенцев от участие в изборите за президент на 4 март 2012 г., което още веднъж подкопава политическата конкуренция и плурализъм;
10. призовава ОССЕ и Съвета на Европа да предприемат последващи действия във връзка с разследванията на нередности, както и да наблюдават отблизо подготовката на президентските избори и прилагането на изборните правила;
11. призовава руските органи да създадат възможност за достатъчно и ефикасно наблюдение на президентските избори в съответствие със стандартите на ОССЕ/БДИЧП и на Съвета на Европа и да се въздържат от намеса спрямо участниците в международното, националното и местното наблюдение преди и по време на вота;
12. призовава за временно прекратяване на дейността на комитета за парламентарно сътрудничество ЕС—Русия, докато в Русия не се проведат свободни и честни парламентарни избори;
13. призовава Комисията да положи допълнителни усилия да осигури безпрепятствени доставки на газ и енергия от Русия в съответствие със съществуващите споразумения, без да се взема предвид политическата или климатичната температура в Европа;
14. възлага на своя председател да предаде настоящата резолюция на Съвета, Комисията, правителствата и парламентите на държавите членки, правителството и парламента на Руската федерация, Съвета на Европа и Организацията за сигурност и сътрудничество в Европа.
