Въпрос с искане за устен отговор O-0124/2010
до Комисията
Член 115 от Правилника за дейността
Franziska Katharina Brantner
,
Hélène Flautre
от името на групата Verts/ALE
Véronique De Keyser
от името на групата S&D Относно: Прозрачност и етап на преговорите относно рамково споразумение между ЕС и Либия
От ноември 2008 г. между ЕС и Либия се водят преговори по рамково споразумение, включващо миграционната политика. През ноември 2010 г. в Либия ще се състои среща на високо равнище ЕС - Африка.
В резолюцията си от 9 февруари 2010 г. относно ревизирано Рамково споразумение между Европейския парламент и Комисията за следващия парламентарен мандат ( P7_TA(2010)0009 ) Парламентът изисква незабавна и цялостна информация на всеки етап от преговорите относно международните споразумения, чрез което да се приложи в неговата цялост член 218 от Договора за функционирането на Европейския съюз. На 27 януари 2010 г. Комисията даде уверения относно нейния ангажимент за засилено асоцииране с Парламента в съответствие с условията на тази резолюция.
Въпреки посочения ангажимент, досега Комисията отказа да оповести мандата да преговори с Либия и други текстове от основно значение. В случай на продължаващ отказ да предостави достатъчна информация, Парламентът би могъл да започне срещу Комисията процедура за неправомерно бездействие.
Още повече, че в своята резолюция от 17 юни 2010 г. относно екзекуциите в Либия ( P7_TA(2010)0246 ), Парламентът изисква всяко сътрудничество или споразумение между ЕС и Либия да бъде обвързано с ратификацията и прилагането от страна на Либия на Женевската конвенция за статута на бежанците и други ключови конвенции и протоколи относно правата на човека.
Кога Комисията ще предостави на Парламента достъп до всички текстове от основно значение, свързани с рамковото споразумение, по което в момента се водят преговори, по-конкретно относно мандата за преговори на Съвета и докладите от различните кръгове на преговорите, включително проектите на главите на рамковото споразумение?
Съгласен ли е Върховният представител, че на Парламента следва да се предостави достъп до горецитираните документи преди рамковото споразумение да влезе в сила?
Възнамерява ли Комисията да обсъди на срещата на високо равнище ЕС-Африка през ноември в Триполи въпроси от областта на миграционната политика, като има предвид резолюцията на Парламента от 17 юни 2010 г. и как възнамерява да информира за това Парламента?
