14.10.2009 B7-0090/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно свободата на информация в Италия
Daniel Cohn-Bendit
,
Rebecca Harms
,
Judith Sargentini
,
Raül Romeva i Rueda
,
Indrek Tarand
от името на групата Verts/ALE
PE428.696v01-00 B7‑0090/2009 Резолюция на Европейския парламент относно свободата на информация в Италия
Европейският парламент ,
- като взе предвид Договора за Европейския съюз и по-конкретно разпоредбите му относно зачитането, насърчаването и защитата на основните права,
- като взе предвид член 11 от Хартата на основните права на Европейския съюз и член 10 от Европейската конвенция за правата на човека относно свободата на изразяване и информация, както и плурализма на медиите,
- като взе предвид Директива 2007/65/EО на Европейския парламент и на Съвета от 11 декември 2007 г. относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност ОВ L 332, 18.12.2007 г., стр. 27.
,
- като взе предвид работния документ на Комисията, озаглавен „Плурализъм на медиите в държавите-членки на Европейския съюз“ ( SEC(2007)0032 ),
- като взе предвид предварителния доклад на независимото проучване UCL – ICRI относно показателите за плурализъм на медиите, осъществено за Комисията през април 2009 г.,
- като взе предвид резолюцията си от 25 септември 2008 г. относно медийна концентрация и медиен плурализъм в Европейския съюз,
- като взе предвид резолюцията си от 22 април 2004 г. относно риска от нарушаване на свободата на изразяване и информация в Европейския съюз и особено в Италия OВ C 104 E, 20.4.2004 г., стр. 1026.
,
- като взе предвид член 110, параграф 2, от своя правилник,
A. като има предвид, че Европейският съюз защитава и насърчава свободата на изразяване и информация съгласно член 10 от Европейската конвенция за правата на човека и член 11 от Хартата на основните права на ЕС, в които свободата и плурализмът на медиите се разглеждат като съществен аспект на тези свободи,
Б. като има предвид, че тези свободи включват свободата на убеждение и свободата на получаване и предаване на информация без намеса или натиск от страна на властите,
В. като има предвид, че в Италия, особено през последните месеци, възникна загриженост за спазването на това право, по-конкретно във връзка с оказван натиск и съдебни действия от страна на министър-председателя г-н Берлускони срещу някои от главните италиански и някои европейски вестници след публикувана информация относно него,
Г. като има предвид, че се наблюдава намеса и натиск от страна на италианските органи и спрямо излъчването на италианската държавна телевизия и особено по отношение на програмите й,
Д. като има предвид, че тъй като през последните години г-н Берлускони насърчаваше компаниите да не публикуват реклами във враждебно настроените към позициите му вестници, много от тях пренасочиха голяма част от рекламите си от печатните издания и обществената телевизия към Медиясет (контролирана от г-н Берлускони компания),
Е. като има предвид, че министър-председателят се обвинява в оказване на силен натиск за някои назначения на ключови длъжности в държавната телевизионна компания RAI през пролетта на 2009 г.,
Ж. като има предвид, че миналото лято политическият скандал около личния живот на г-н Берлускони почти не беше отразяван по каналите на RAI, и като има предвид, че г-н Берлускони два пъти се изказа в ефир, без никой да го е предизвикал,
З. като има предвид, че през септември 2009 г. италианското правителство отказа правна защита на най-значимата разследваща новинарска програма (Report) и че изрази намеренията си да започне съдебни дела срещу множество програми на RAI, обвинявани в клевета,
И. като има предвид, че RAI започна да кодира излъчванията си по италианската сателитна платена телевизия, което имаше за RAI сериозни финансови последици и даде на Медиясет предимство по отношение на приходите от реклами,
Й. като има предвид, че натискът и породената от него ситуация породиха протести в Италия и Европа от страна на представители на културата, пресата и други медии, както и на политическата сцена, където се чуха призиви против тормоза над медиите, като в това се включиха, наред с други, асоциацията „Articolo 21“ и трима видни италиански конституционалисти, чийто призив вече беше подписан от над 445 000 души в Италия и Европа, включително от някои известни европейски политически фигури и дейци на културата,
К. като има предвид, че във връзка с искането на Комисията за разяснения по политиката на италианското правителство за предоставяне на убежище италианският министър-председател заяви, че е предложил на Европейския съвет председателят на Комисията да бъде единственият член на Комисията, имащ право да разпространява информация за дейностите на институциите, и че е заплашил с блокиране на работата на Съвета, ако предложението му не се приеме – като по този начин предизвика в отговор официално изявление на Международната асоциация на печатните издания,
Л. като има предвид, че представителят на ОССЕ по въпросите на свободата на медиите Miklós Haraszti на 20 септември 2009 г. е изпратил писмо до министър-председателя на Италия, в което го призовава да спре делата за клевета и за искане на обезщетение от 3 млн. евро от италиански вестници,
М. като има предвид, както вече е било посочено в други резолюции, че най-новото италианско законодателство не разрешава проблема, който е в основата на конфликта на интереси, а именно, че министър-председателят все още контролира компанията Медиясет и притежава политически контрол над сектора на обществените услуги при положение, че степента на концентрация на телевизионния пазар е най-високата в Европа и че двойният монопол RAI-Медиясет притежава почти 90% от цялата телевизионна аудитория и съответно прибира 96,8% от приходите от реклама,
Н. като има предвид, че Италия е поставена на 73 място в доклада за свободата на пресата, публикуван от Freedom House, и че за първи път е определена като страна, в която пресата е само „частично свободна“,
О. като има предвид, че Съветът разполага с инструмент, а именно процедурата по член 7, за предупреждаване на една държава-членка и за наказването й за нарушаване на правата на човека, така че да се гарантира, че държавите-членки се придържат към общите правила на Съюза,
П. като има предвид, че въпреки неколкократното призоваване Комисията не предприе нищо, за да защити плурализма на информация в контекста на преработването на Директивата „Телевизия без граници“, като вместо това се ангажира със специална процедура в тази област, състояща се от три етапа, като трябваше да състави работен документ (приет през 2007 г.), да изработи показатели за състоянието на плурализма (в съответствие с едно независимо проучване, приключило през юли 2009 г.) и да публикува проект на съобщение, свързано с тези показатели (предвидено чак за 2010 г.),
Р. като има предвид многократно изразените в различни резолюции призиви към Комисията да предприеме действия в защита на плурализма, спешно да публикува съобщение относно защитата на плурализма на медиите в държавите-членки и бързо да завърши регулаторната рамка, като представи предложение за директива по тези въпроси,
1. изразява съжаление във връзка с натиска и заплахите, на които италианските органи подлагат италианските и европейските вестници, одобрява искането на представителя на ОССЕ към италианските органи да прекратят незабавно тези действия и разглежда като злоупотреба с власт всяко посегателство върху свободата на информация, с цел манипулиране на държавното радио и телевизия;
2. счита, че е необходимо да се разгледа аномалията, която представлява особеният конфликт на интереси между политическата власт, икономическата и медийната власт и съсредоточаването на контрол – пряк или непряк, над държавните и частните медии, като също така подчертава необходимостта от гарантиране на независимост за обществените радио и телевизия във всички държави-членки и липсата на вмешателство в тяхната дейност;
3. счита, че различията в националните законодателства по отношение на медийната концентрация могат да навредят на функционирането на вътрешния пазар и по-специално на свободното движение на услуги и свободата на установяване; изразява одобрението си за всички инициативи, предназначени да насърчат сближаването на националните правила в тази област;
4. счита, че примерът на Италия дава отражение далеч извън пределите на държавата и че липсата на отговор от страна на Европа би застрашила една от основите на демокрацията, както и постигнатия напредък в държавите от бившия източноевропейски блок, които сега са част от ЕС, а така също би отслабила силата на всяко осъждане от страна на Европа – в контекста на външните отношения – на цензурата или отправянето на заплахи към пресата;
5. счита, че свободата на получаване и съобщаване на информация, без вмешателство от страна на публичните органи, е основен принцип, на който се основава Европейският съюз, и съществен елемент на демокрацията, както и плурализмът на медиите, като и двата от тях са заложени в член 11 от Хартата на основните права, и подчертава, че когато държавите-членки не предприемат необходимите мерки, политическо и правно задължение на Съюза е да гарантира на своите граждани зачитането на тези права, в рамките на неговата компетентност;
6. във връзка с това, потвърждава отново, че законодателната рамка на ЕС в областта на медиите остава все така фрагментирана и че поради това е наложително ЕС да използва своите правомощия по отношение на аудиовизуалните медии, конкуренцията, телекомуникациите, държавните помощи, задълженията за предоставяне на обществени услуги и основните права на гражданите, за да се определят поне основните минимални стандарти, които държавите-членки следва да спазват с оглед на това да се гарантира, защитава и насърчава свободата на информация, както и достатъчно равнище на плурализъм;
7. приканва Съвета да даде ход на процедурата съгласно член 7 от Договора за Европейски съюз, съгласно която дадена държава-членка може да бъде предупредена и санкционирана за нарушаване на правата на човека;
8. настоятелно призовава Комисията, по-специално, да изготви без отлагане предложение за директива относно медийната концентрация и защитата на плурализма, като преди това в съобщение определи съответни показатели за установяване на равнищата на плурализъм на информацията – за което Парламентът вече многократно е отправял искане и което самата Комисия е обявила;
9. призовава Италия да изпълни задълженията си във връзка със специалните процедури на ООН и изцяло да си сътрудничи със специалния докладчик на ООН по въпросите на свободата на убеждение и изразяване, като му позволи да посети Италия;
10. изисква от водещата комисия да следи този въпрос;
11. възлага на своя председател да предаде настоящата резолюция на Съвета, Комисията, Съвета на Европа и правителствата и парламентите на държавите-членки.
