Въпрос с искане за устен отговор O-0190/2010
до Комисията
Член 115 от Правилника за дейността
Renate Weber
,
Sophia in 't Veld
,
Leonidas Donskis
,
Cecilia Wikström
,
Alexander Alvaro
,
Sonia Alfano
,
Gianni Vattimo
, Baroness
Sarah Ludford
,
Ramon Tremosa i Balcells
от името на групата ALDE Относно: Нарушаване на правото на свобода на изразяването и дискриминация на основата на сексуална ориентация в Литва
На 12 ноември 2010 г. литовският парламент гласува да се пристъпи към разглеждане на предложение за изменение на административния кодекс за създаване на ново нарушение, което се наказва с глоба за „публично насърчаване на хомосексуални връзки“ и за прилагане на Закона за защита на непълнолетни лица от вредното въздействие на публична информация, приет на 14 юли 2009 г., с който се забранява – въпреки че литовските президенти наложиха на два пъти вето, въпреки критиките, отправени от Европейския парламент , и въпреки, че неправителствени организации за защита на правата на човека и организации на лесбийките, гейовете, бисексуалните и транссексуалните (ЛГБТ) го осъдиха – „информацията, способна да насърчи сексуални отношения или други концепции за сключване на брак или създаване на семейство, различни от установените в Конституцията или Гражданския кодекс“. С изменението силно ще се ограничи свободата на словото и свободата на изразяване, като например публичната подкрепа или провеждането на кампании за равенство или правата на ЛГБТ, или срещу дискриминацията на основата на пол или сексуална ориентация, като се предвижда да се прилага на обществени места, включително в медиите, и може да се прилага за осуетяване на провеждането на парадите на ЛГБТ. Очаква се литовският парламент да приключи разглеждането на изменението до 16 декември. Внесени са също и могат да бъдат разгледани скоро предложения за изменение на наказателния кодекс, като същевременно съществува несигурност по отношение на закон, който съдържа забрана за „проявата или насърчаването на сексуалната ориентация“ в рекламата, тъй като органите твърдят, че тази разпоредба е плод на грешка и ще бъде поправена. Членът на Комисията заяви, че „следи отблизо събитията в Литва по отношение на закона за защита на непълнолетни лица“ и че „ще остане бдителна за възможни опити да се използва тази част от законодателството за дискриминация срещу ЛГБТ“ . Неотдавна в писмо до членове на ЕП от групата ALDE членът на Комисията потвърди, че „Европейската комисия решително отхвърля всякаква форма на хомофобия, която е несъвместима с ценностите, на които се основава ЕС“, и че нейният отдел ще анализира проекта на законодателния текст и ще реши „дали е целесъобразно да се предприемат по-нататъшни действия“.
Счита ли Комисията, че проектът за изменение, ако бъде одобрен, и законът за рекламата са съвместими с ценностите, посочени в член 2 от Договора за ЕС и основните свободи, гарантирани от общата референтна рамка и Европейската конвенция за защита правата на човека и основните свободи, и по-специално свободата на изразяване и информация и свободата на събранията, както и със забраната на дискриминацията на основата на сексуална ориентация? Какво ще предприеме Комисията, за да изрази своята загриженост пред литовските органи? В случай че изменението бъде одобрено, ще започне ли Комисията процедура за нарушение? Ще предложи ли Комисията европейска стратегия (пътна карта) за борбата срещу хомофобията и дискриминацията на основата на сексуална ориентация в ЕС, за да гарантира защитата, зачитането и насърчаването на основните права?
от 2 000 до 10 000 литас; 580–2 900 евро. № XIP-2595, нов член 214 (30). http://www.europarl.europa.eu/sides/getDoc.do?pubRef=-//EP//TEXT+TA+P7-TA-2009-0019+0+DOC+XML+V0//BG Видео изявление на заместник-председателя на Европейската комисия на вниманието на участниците в Балтийската конференция на ЛГБТ на 7 май 2010 г. във Вилнюс, Литва.