ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0032/09
съгласно член 108 от Правилника за дейността на ЕП
от
Pervenche Berès
, от името на Комисия по икономически и парични въпроси
към Комисията
Относно: Срещата на високо равнище на Г-20 през април
Срещата на високо равнище през ноември 2008 г. във Вашингтон доведе до приемане на план за действие за справяне с финансовата и икономическа криза. Междувременно финансовите пазари и финансовите институции остават сериозно разклатени и в бедствено финансово положение. Икономическата ситуация в световен мащаб продължава да се влошава, като затрудненията се разпространяват и в други страни.
В този контекст изпълнението на плана за действие от Вашингтон е от решаващо значение. Поради това срещата на високо равнище на Г-20 през април следва да има за цел не само изпълнението на краткосрочните мерки от плана за действие, както се очаква, но трябва да работи в посока на постигане на международно споразумение относно действията, които следва да се предприемат в средносрочен и дългосрочен план, с подробен график за вземане на решения и изпълнение.
По-специално тя трябва да постигне напредък по следните въпроси:
– краткосрочни и дългосрочни мерки в посока на намаляване на глобалните дисбаланси,
– преразглеждане на управлението на Международния валутен фонд (МВФ) и Световната банка,
– подобряване на ролята на МВФ при гарантирането на многостранното наблюдение и увеличаване на ресурсите за МВФ,
– преглед на обхвата на финансовото регулиране в световен мащаб, със специално внимание върху институциите, инструментите и пазарите, които понастоящем не са регулирани, за да се гарантира, че всички институции със системно значение са регулирани по подходящ начин,
– преразглеждане на управлението на Съвета по международни счетоводни стандарти (IASB) и счетоводните стандарти,
– модели за възнаграждение и стимулиране,
– борба срещу възникващи протекционистки тенденции.
Тези и други въпроси следва да бъдат решавани, за да се възстановят финансовите пазари и да се избегне по-нататъшното негативно влияние и нанасяне на щети на нестабилната икономическа ситуация.
Споделя ли Европейската комисия тези виждания? Какво е посланието, което ЕС ще предаде на срещата на високо равнище на Г-20 през април, по-специално по гореспоменатите въпроси? Какъв ще бъде приносът на ЕС към дневния ред на срещата на високо равнище? Как Европейската комисия ще гарантира, че Г-20 ще се справи успешно с изложените по-горе предизвикателства? Как ЕС ще организира своето представяне и участие в тези разисквания и ще гарантира, че вижданията на Европейския парламент се вземат предвид?
