ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0138/09
съгласно член 115 от Правилника за дейността на ЕП
от
Ioannis Kasoulides
,
Arnaud Danjean
,
Michael Gahler
,
Cristian Dan Preda
и
José Ignacio Salafranca Sánchez-Neyra
, от името на групата PPE
към Съвета
Относно: Политическо решение в Сомалия
Въпреки че за съжаление все още възникват случаи на пиратство, държавите-членки, трети държави-участнички, засегнатите държави в региона и международната морска общност единодушно приветстват като успешна европейската операция „Аталанта” за борба с пиратството. При все това, всички засегнати страни също така осъзнават, че борбата с явлението „пиратство” ще има траен успех единствено като се предприемат действия във връзка със самите причини за явлението, които се намират на сушата. Генералният секретар на Съвета и върховен представител за ОВППС Хавиер Солана изпрати писмо на вниманието на държавите-членки през май т. г. в подкрепа на интегриран подход на Европейския съюз, което беше последвано от документ относно съществуващите възможности.
По принцип, какви последващи действия е предприел Съветът по отношение на съвместния документ от 3 юли 2009 г.?
Беше отдаден приоритет на две области: от една страна, засилване на регионалния капацитет (Джибути, Йемен, Сомалия, включително Пунтленд и Сомалиленд) за борба с пиратството, и, от друга страна, по-целенасочени действия за стабилизиране на Сомалия, особено чрез обучение на сомалийските сили за сигурност. Възнамеряват ли държавите-членки да инвестират в обучението на тези сили, като последното обхване повече от първоначалния брой от 500 войника? На какъв етап е създаването на център за обучение на крайбрежна охрана? Цели ли се включването на повече държави-членки и на повече средства? Съществува ли готовност за разширяване на обхвата на действия на операцията?
Предвид несигурното положение на сомалийското федерално правителство как Съюзът възнамерява да се осланя на Сомалиленд и най-вече Пунтленд (където новите органи на управление изглежда възнамеряват да предприемат действия във връзка с проблема „пиратство”) за стабилизиране на държавата?
Как Съветът възнамерява да ангажира в по-голяма степен държавите в региона?
