Въпрос за времето за въпроси H-000103/2011
до Комисията
Период на сесията: Март 2011
Член 116 от Правилника за дейността
Anni Podimata
(S&D) Относно: Засилване и разширяване на правомощията на Европейския фонд за финансова стабилност (ЕФФС)
Засилването на икономическото управление и създаването на постоянен механизъм за стабилност са две основни реформи, насочени към осигуряване на стабилност, конкурентоспособност и реално сближаване на страните от еврозоната. Все пак пролетното заседание на Европейския съвет трябва приоритетно да даде цялостен и съществен отговор на дълговата криза.
В тази връзка Комисията се приканва да отговори на следните въпроси:
Споделя ли тя идеята, че е необходимо разширяване на полето на действие и увеличаване на правомощията и реалния капитал на ЕФФС, за да се ускори процесът на излизане от кризата и да се подготви почвата за реално и незабавно икономическо сближаване в еврозоната?
По-специално подкрепя ли тя институционализирането на възможността за закупуване на облигации на вторичния пазар или за осигуряване на финансиране за държавите-членки, за да могат те да изкупят дълга си?
Споделя ли идеята, че е необходимо да се намалят лихвените проценти по кредитите в Гърция и Ирландия?
Освен това, предвид резолюцията, приета от Европейския парламент на 16 декември 2010 г., какви конкретни действия смята да предприеме Комисията, за да отговори на искането за извършване на задълбочена оценка на бъдещата система за емитиране на еврооблигации?
