Отговор, даден от г-н Barnier от името на Комисията
(31 март 2011 г.)
Директивата за адвокатските услуги Директива 77/249/ЕИО на Съвета от 22 март 1977 г. относно улесняване на ефективното упражняване от адвокатите на свободата за предоставяне на услуги (ОВ L 78, 26.3.1977 г.). предвижда дейностите, свързани с представителство на клиент в съдебно производство или пред публични органи, да се упражняват във всяка приемаща държава-членка при условията, определени за адвокатите, установени в тази държава, с изключение на условията, които изискват вписване в професионална организация в тази държава (член 4, параграф 1). Директивата за адвокатските услуги се отнася до практикуването под званието, придобито в държавата на произход, и това е надлежно транспонирано в белгийското законодателство. По-специално това означава, че българските адвокати, които желаят да предоставят професионални услуги в Белгия, следва да го правят под званието си от страната на произход „адвокат“, а не под белгийското звание „avocat“. В допълнение, чл. 227б от белгийския наказателен кодекс се отнася специално до употребата на белгийското звание „avocat“.
Решението на Съда на ЕС по делото Gebhard Дело C-55/94 Reinhard Gebhard срещу Consiglio dell'Ordine degli Avvocati e Procuratori di Milano, решение на Съда от 30.11.1995 г. (ECR I-04165). е в съгласие с посочената правна рамка и не допуска адвокати от друга държава-членка да предлагат услугите си под званието на приемащата държава-членка.
Може да се подаде оплакване до Комисията, ако има конкретна информация за проблеми, свързани с предлагането на професионални услуги от страна на адвокати в Белгия под званието им от страната на произход.
