Отговор, даден от г-н Поточник от името на Комисията
(14 февруари 2012 г.)
Комисията е наясно със ситуацията около ФПЧ10 в град София. Българските органи в своя последен годишен доклад (2010 г.) уведомяват Комисията за превишаване на дневните и годишните пределно допустими стойности за ФПЧ10 във всички зони. Освен това Комисията реши да заведе дело срещу България за неприлагането на пределно допустимите стойности за ФПЧ10 в редица зони на следене на качеството на въздуха в продължение на няколко години, включително в зоната на София. Процедурата е в ход.
Незаконното изгаряне на отпадъци в жилищни зони като източник на отопление буди безпокойство поради потенциалното отрицателно отражение върху общественото здраве. Такива незаконни действия с отпадъците трябва да бъдат адекватно и ефективно контролирани от компетентните органи, за да се гарантира спазването на разпоредбите на членове 13 и 15 от Рамковата директива за отпадъците. Това изисква, наред с останалото, да се забрани неконтролираното депониране на отпадъци и държавите-членки да гарантират, че отпадъците се събират и обработват по подходящ начин съгласно съответното законодателство на ЕС.
България не разполага с капацитет за правилна преработка на употребявани гуми, за тяхното раздробяване и използване в различни приложения или за добиване на енергия. През ноември 2009 г. Комисията реши да заведе дело в Съда срещу българските органи за неспазване на Рамковата директива за отпадъците. Процедурата за нарушение е временно прекратена, за да се предостави на България необходимото време за въвеждане на екологосъбразен и разходно ефективен в дългосрочен план Столичен общински проект за управление на отпадъците.
