11.9.2008
ПРЕДЛОЖЕНИЕ ЗА ПРЕПОРЪКА ДО СЪВЕТА
внесено съгласно член 114, параграф 1 от правилника
от Annemie Neyts-Uyttebroeck от името на групата ALDE от Angelika Beer от името на групата Green/EFA
относно неразпространението и бъдещето на Договора за неразпространение на ядрено оръжие (ДНЯО)
Европейският парламент ,
-
като взе предвид Резолюции 1540 (2004) и 1673 (2006) на Съвета за сигурност на ООН относно неразпространението на оръжия за масово унищожение (ОМУ),
-
като взе предвид изпълнението на Европейската стратегия за сигурност и в частност стратегията на ЕС против разпространението на ОМУ, приета от Европейския съвет на 12 декември 2003 г.,
-
като взе предвид своите предишни резолюции относно ДНЯО,
А.
като подчертава консенсуса в рамките на Европейския съюз относно съживяването и укрепването на ДНЯО в периода преди предстоящата Конференция относно преразглеждане на ДНЯО през 2010 г.,
Б.
като има предвид, че поради нарастващата заплаха от ерозиране на режима на неразпространение е от жизненоважно значение утвърждаването на международен консенсус относно неотложната нужда от ядрено разоръжаване,
1.
отправя до Съвета следните препоръки:
a) да се ангажира и да подпомага проактивно дейността по подготовка на конференцията за преразглеждане на ДНЯО през 2010 г.;
б) да разработи стратегия относно укрепването на ДНЯО в тясно сътрудничество с партньорите в НАТО, които не са държави-членки на ЕС;
в) да се заеме с разработването на Конвенция по въпросите на ядрените оръжия, която да включва и укрепва съществуващите инструменти по въпросите на неразпространението и разоръжаването, включително ДНЯО, Договора за пълна забрана на ядрените опити (ДПЗЯО) и Международната агенция за атомна енергия (МААЕ), като също така включи предложения за Договор относно преустановяване на търговията със специални делящи се материали и за континентални/регионални договори относно създаването на зони, свободни от ядрени оръжия;
2.
възлага на своя председател да предаде настоящата препоръка на Съвета и на Комисията, на държавите-членки, на Организацията на обединените нации и на парламентите на държавите, които са страни по Договора за неразпространение на ядрено оръжие (ДНЯО).
