Парламентът обсъди и прие приоритети за политиките за легалната и нелегалната имиграция
Имиграция
2007-09-26 - 15:23
Членовете на ЕП обсъдиха и приеха два незаконодателни доклада относно политиката на ЕС за легалната имиграция и приоритетите в борбата с незаконната имиграция. Депутатите подкрепиха създаването на синя карта за високо квалифицирани специалисти и приеха позицията, че не е възможно да се води борба с нелегалната имиграция без регламентирани пътища за законна имиграция. Според ЕП бариерите за свободно движение на работници от новите членки трябва да бъдат премахнати колкото се може по-скоро.
Незаконодателният доклад от Lilli GRUBER (ПЕС, Италия) относно програмата за действие в областта на законната имиграция подкрепя предложението на заместник-председателя на ЕК Frattini за създаването на „Синя карта” "за улесняване на свободното движение на „мозъци” в Европа и трансфера на персонал в мултинационалните компании. Според тях трябва да се направи необходимото за добри условия за влизане и престой за високо квалифицирани специалисти като незабавно им се даде право на свободно движение в Съюза, както и да могат да останат известно време на територията на ЕС след приключването на договора им, за да си потърсят друга работа. Членовете на ЕП подкрепят всяка мярка за опростяване, улесняваща влизането на тези работници, но при условие че държавите-членки да определят квотата за допускане. Според доклада Европейският съюз се нуждае от икономически имигранти заради застаряването на населението и нуждите на пазара.
Депутатите твърдят, че не е възможно да се води борба с нелегалната имиграция без регламентирани пътища за законна имиграция. Според тях временните вътрешни бариери за свободно движение на работници от новите държави-членки трябва да бъдат премахнати колкото се може по-скоро.
Изследване на Евростат показва, че броят на гражданите от трети държави, които пребивават законно в 27 държави-членки на Европейския съюз е приблизително 18,5 милиона души, а близо 9 милиона граждани на Съюза пребивават в различна от своята държава-членка.
Депутатите са против двойните стандарти за правата на различните категории работници и призовават за по-добра защита на сезонните работници и платените стажанти. Те одобряват идеята за комбиниран документ (документ за престой/разрешително за работа).
Също така депутатите подчертават, че държавите-членки би трябвало да улеснят събирането на семействата на имигрантите, трябва да изготви система за взаимно признаване на дипломи за ускоряване на консулските процедури, както и за прехвърлянето на пенсионните права и социалните права. Те подкрепят организирането на езикови курсове и други обучения, които ще помогнат на имигрантите да се интегрират по-добре в ЕС.
Европейският парламент трябва да е съ-законодател в областта на законната миграция, подчертават депутатите. В момента решения относно въпроси, свързани със законната имиграция, се взимат с единодушие от Съвета.
Борба с нелегалната имиграция
С вторият доклад от Javier Moreno Sanchez (ПЕС, Испания) за незаконната имиграция от държави извън Европейския съюз, ЕП призовава за хуманно отношение към нелегалните имигранти, които "не трябва да бъдат приравнявани с престъпници", защото "много от тях в действителност рискуват живота си, за да дойдат в Европа в търсене на свобода или препитание".. Депутатите призовават за специални мерки за защитата на жените и непридружените деца.
Според различни оценки броят на гражданите на трети държави, които нямат редовни документи за пребиваване в Европейския съюз, варира между 4,5 и 8 милиона души.
Центровете за временно настаняване на нередовни имигранти трябва да се управляват в съответствие със спазването на фундаменталните права, което е свързано най-вече с намиране на жилища, посещаване на училище и достъп до здравни грижи. Депутатите категорично се противопоставят на откриване на центрове за настаняване извън ЕС (в транзитни държави или държави по произход).
Според депутатите трябва да бъдат предприети специални мерки за защита на жените и децата и най-вече на непридружени непълнолетни лица, които трябва да се ползват от помощ и подходящи мерки за защита, най-вече в случаите на прилагане на мерки за връщане. В тази връзка в средата на септември Комисията по гражданските свободи прие изменение за забрана за експулсиране или задържане на непридружавани деца към бъдещата директива за връщане на незаконните имигранти, която ЕП ще гласува през октомври.
Членовете на ЕП се обявяват против масовото узаконяване на престоя на имигрантите.
Относно европейската гранична агенция Frontex депутатите изразяват разочарование от това, че държавите-членки не са изпълнили ангажимента си за предоставяне на логистическа подкрепа за нейните операции. Депутатите отбелязват "непропорционалната тежест", която понасят Малта и Кипър за сигурността на европейските граници.
Относно нелегалното наемане на работна ръка депутатите приветстват предложението за директива, което предвижда санкции срещу лицата, наемащи на работа нелегално пребиваващи граждани на трети държави ( COM (2007)0249).
Подобно на доклада за законната миграция и в този доклад, депутатите призовават Парламентът да е съ-законодател в областта и на нелегалната имиграция.
Дебат в пленарна зала
М anuel LOBO ANTUNES подчерта от името на председателството на Съвета значението на граничната агенция Frontex и добави, че трябва да се работи за въвеждането на спешни действия с цел подсилване на съществуващи мерки като например двустранна подкрепа за държави-членки, които са под изключителен миграционен натиск и сътрудничество с трети страни.
Относно незаконното наемане на работна ръка, службите на Съвета анализират проектодиректива, предложена от Съвета през май 2007 г. Относно законната имиграция Съветът обсъжда въвеждането на единен документ за престой и специфичен документ за работа за улесняване на свободното движение на висококвалифицирани работници.
Зам.-председателят на ЕК Franco FRATTINI каза относно легалната имиграция, че ЕС се нуждае от мигранти не само заради намаляващото население, но и за създаването на една по-конкурентноспособна икономика.
Г-н Frattini говори за предложението за въвеждането на синя карта за мигрантите, която ще насърчи кръговата миграция, която би дала възможност на мигрантите да прекарват кратки периоди от време в чужбина, без да създават нови количества от постоянни мигранти. Според него това би могло да е решение за задоволяване на нуждата от висококвалифицирани специалисти в ЕС без засилване на проблема с изтичане на мозъци от по-бедните държави.
Комисарят подчерта, че нелегалната миграция не трябва да се толерира и в тази връзка похвали ролята на Frontex при спасяването на 1,200 човека от удавяне през лятото, но и завърши с думите, че ЕС ще трябва да работи за разрешаването на проблеми с имиграцията още дълги години.
Докладчик - легална миграция
Lilli GRUBER ( ПЕС , Италия ) приветства директивата за правата и задълженията на мигрантите, но поиска тя да бъде приета съвместно с Парламента без вето в Съвета. Тя подчерта нуждата от достоверна статистика за миграцията и призова за по-голям ангажимент от страна на медиите и политиците в тази област.
Докладчик - нелегална имиграция
Javier MORENO S Á NCHEZ (ПЕС, Испания) подчерта, че ЕС трябва да се бори твърдо с незаконната имиграция. Необходима е европейска политика за връщане на мигрантите. В заключение той подчерта, че имигрантите не трябва да бъдат третирани като престъпници.
Оратори от политическите групи
Председателят на ЕНП-ЕД Joseph DAUL (Франция) подчерта, че опазването на човешкия живот, уважението към човешкото достойнство и солидната законова рамка трябва да са принципите, на които да се основава имиграционната политика. Той се обяви против масовото узаконяване на престоя.
Claudio FAVA (ПЕС, Италия ) припомни кадрите с 40 имигранта, висящи вкопчени в рибарска мрежа в Средиземно море, опитвайки се да стигнат до бреговете на Европа. Това показва, че трябва да се работи за глобален подход към имиграцията и силната привлекателна сила на Европа. Според него най-лесният начин да се спре нелегалната имиграция е да се отворят каналите за законната миграция.
Председателят на АЛДЕ Graham WATSON ( Обединено кралство ) каза, че справянето с миграцията е толкова в интерес на ЕС, колкото е от интерес и за тези, които се стремят към бреговете на ЕС с риск за живота си. Той се обяви за цялостна политика на ЕС, която наказва контрабандистите на хора, осигурява законови пътища и създава надежда вместо отчаяние.
Cristiana MUSCARDINI ( СЕН , Италия ) говори за спешната необходимост от обща политика. Тя подчерта, че работата на Frontex трябва да включва трафика на хора и защитата на човешкото достойнство.
Jean LAMBERT (Зелени/ E С A , Обединено кралство) поиска от държавите-членки да са по-честни за нуждата от мигранти за икономиките им. Въпросът засяга не само свободното движение, но и справянето с расизма и ксенофобията, каза тя.
Giusto CATANIA ( ЕОЛ / СЗЛ , Италия ) се усъмни в политиките на Frontex . Според него целта на политиката на нелегалната имиграция трябва да бъде хората да не бъдат привличани от "нашите икономики" и да се ложи край на "превръщането на Средиземноморието в гробище".
Roger KNAPMAN ( Незвисимост/Демокрация, Обединено кралство ) даде пример със справянето на имигрантския проблем в Швейцария, където за разлика от ЕС политиката не е централизирана, а децентрализирана по кантони. Швейцария се стреми да интегрира мигрантите и ги разпределя по територията си. "Тази система работи, защото задоволява местните нужди", каза той."
Данни на EURODAC database показват, че незаконното преминаване на границите се е увеличило с над 60% от 2005 г., каза Marine LE PEN (ИТС, Франция). Тя също се обяви против масовото узаконяване на престоя и даде пример с държави като Испания, Белгия и Франция, които са се превърнали в магнити за имиграцията.
В края на дебата г-н Lobo Antunes каза от името на Съвета, че диалогът с трети страни трябва да се подобри, защото проблемите с имиграцията ще се решат само при преодоляването на техните причини. Той изрази надеждата, че по тези въпроси ще има напредък на предстоящата среща на върха между ЕС и Африка.
Комисарят Frattini се съгласи с евродепутатите, които подчертаха значението на помощта и търговската политика с Африка като интегрална част от подхода на ЕС към миграцията. Той добави, че Frontex трябва да бъде подкрепена не само заради това, че е спасила много животи, но и защото е арестувала над 400 трафиканти на хора. В тази връзка той прикани ЕП да се противопостави на предложеното намаление на бюджета на агенцията при гласуването на бюджета на ЕС за 2008 година.
20070823IPR09787
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
