A7-0036/2012
10.2.2012
ДОКЛАД
относно предложение за назначаване на Baudilio Tomé Muguruza за член на Сметната палата
(C7‑0015/2012 – 2012/0801(NLE))
Комисия по бюджетен контрол
Докладчик:
Inés Ayala Sender
PE 480.512v03-00
СЪДЪРЖАНИЕ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
ПРИЛОЖЕНИЕ 1: АВТОБИОГРАФИЯ НА BAUDILIO TOMÉ MUGURUZA
ПРИЛОЖЕНИЕ 2: ОТГОВОРИ НА Baudilio Tomé Muguruza по ВЪПРОСНИКА
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно предложение за назначаване на Baudilio Tomé Muguruza за член на Сметната палата
( C7‑0015/2012 – 2012/0801(NLE) )
(Консултация)
Европейският парламент ,
– като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него ( C7‑0015/2012 ),
– като взе предвид член 108 от своя правилник,
– като взе предвид доклада на комисията по бюджетен контрол ( A7‑0036/2012 ),
A. като има предвид, че комисията по бюджетен контрол направи оценка на квалификацията на предложения кандидат, по-специално по отношение на условията, посочени в член 286, параграф 1 от Договора за функционирането на Европейския съюз;
Б. като има предвид факта, че на своето заседание от 9 февруари 2012 г. комисията по бюджетен контрол изслуша предложения от Съвета кандидат за член на Сметната палата;
1. изказва положително становище относно предложението на Съвета за назначаване на Baudilio Tomé Muguruza за член на Сметната палата;
2. възлага на своя председател да предаде настоящото решение на Съвета и, за сведение, на Сметната палата, както и на другите институции на Европейския съюз и на институциите на държавите членки за одит.
ПРИЛОЖЕНИЕ 1: АВТОБИОГРАФИЯ НА BAUDILIO TOMÉ MUGURUZA
Роден в León (Испания) на 12 май 1962 г. Женен с три деца.
Академична подготовка и опит
- Диплома по право. Университет „Complutense“, Мадрид, 1985 г.
- Диплома по икономика и стопански науки от UNED, 1989 г.
- Магистър по право и завършил програма по международно данъчно облагане, ITP/LL.M. Факултет по право, Университет „Харвард“, 1992 г., със стипендия „Фулбрайт“ на Министерството на финансите.
- Дистанционен подготвителен курс за инспектори на кредитни и спестовни институции към Образователния център на Испанската централна банка, 1984 г.
- Школа по публични финанси към испанското Министерство на икономиката и финансите. Встъпителен курс за инспектори по държавни финанси, 1987 г. Специализиран курс по финансов контрол и публичен одит, 1988 г.
- Доцент по публични финанси в Юридическия факултет на университета „Complutense“, Мадрид, 1993–1995 г. Водил курсове по данъчни въпроси в Школата по публични финанси към испанското Министерство на икономиката и финансите, университета „Comillas“ и голям брой кратки курсове и семинари.
Професионален опит
- Инспектор по държавни финанси от 1986 г., понастоящем старши инспектор по държавни финанси, финансов контрольор и одитор. Инспектор по държавни финанси, финансов контрольор и одитор със специални правомощия.
- Данъчен инспектор в данъчната служба на Коруня от 1988 до 1989 г.
- Координатор „Корпоративно данъчно облагане“ в Главна данъчна дирекция от 1989 до 1995 г., участвал в реформата в областта на корпоративното данъчно облагане и начините за интегриране на подоходното данъчно облагане и корпоративното данъчно облагане, представляващ също така испанското правителство в работните групи на Съвета и Комисията по въпросите на корпоративното данъчно облагане и европейското дружество.
- Член на Стопанско-административния съд в Мадрид от 1995 до 1996 г., функционално независим орган в рамките на Министерството на финансите, който разглежда обжалвания от данъкоплатци на решения на данъчната администрация.
- Директор на отдела за икономически и социални въпроси в кабинета на министър-председателя от 1996 до 1998 г., предоставящ консултации на министър-председателя по въпроси, свързани с националните и международните икономически въпроси, включително по подготовката на заседанията на Европейския съвет.
- Директор на бюджетната служба на министър-председателя, с ранг на заместник-министър, от 1998 до 2000 г. Отговаря за подпомагане на министър-председателя при определянето на бюджетната политика и мониторинга на държавния бюджет. Член на делегирания комитет на правителството по икономическите въпроси. На тази длъжност координира позицията на испанското правителство в рамките на преговорите за финансовата перспектива на Европейския съюз за периода 2000–2007 г.
- Държавен секретар по телекомуникации и информационно общество в Министерството на науката и технологиите от 2000 до 2002 г. Представител на испанското правителство на заседанията на Съвета на министрите на Европейския съюз по телекомуникациите и аудиовизуалните медии. По време на испанското председателство на ЕС отговаря за постигането на напредък при приемането на пакета от директиви в областта на телекомуникациите и стратегическия план за „е-Европа“ за 2005 г. Заместник-председател на Консултативния съвет за телекомуникации и информационно общество. Член на междуведомствената комисия за информационно общество.
- Първи председател на публичното предприятие „Red.es“, създадено за насърчаване на информационното общество и разширяване на възможностите, предлагани от информационното общество на всички администрации и сектори на социалната и икономическата дейност.
- Директор на отдела за научни изследвания и политическа комуникация в кабинета на министър-председателя от 2002 до 2004 г.
- Член на управителните съвети на Telefónica Internacional, SA и Banco Exterior de España, S.A. (от 1996 г. до пълната приватизация на банката).
- Бивш член на управителните съвети на публичното предприятие „Correos y Telégrafos“ от 1996 до 2000 г., държавното дружество за честване на стогодишнината на Карл V и Филип II от 1997 до 2000 г., както и на държавното дружество за културна дейност в чужбина (SEACEX ) от 2002 до 2004 г.
- Представител на правителството в управителния съвет на Националния осигурителен институт, генералния съвет на Националния институт по заетостта и генералния съвет на Националния институт за насърчаване на социалната икономика .
- Генерален секретар на FAES (Фондация за анализ и социални проучвания) от 2002 до 2004 г., отговарящ за постигането на напредък при създаването, организацията и стратегическото определяне на нова политическа основа и на национални, европейски и международни програми.
- Член на Конгреса на депутатите (осми и девети парламентарен мандат) (2004–2008 г. и 2008–2011 г.). Член на комисията по икономика и финанси, на комисията по бюджети и на комисията по наука и технологии. Говорител по финансовите въпроси на испанската Народна партия ( Partido Popular ) в Комисията по икономика и финанси на Конгреса на депутатите.
Публикации
- Различни статии и материали за семинари, специализирани списания и книги по теми, свързани с данъчни, икономически и финансови въпроси, информационното общество и политиката.
- „Guía del Impuesto sobre Sociedades“, издателство CISS. Валенсия, 1996 г. Колектив.
- „La reforma del sistema educativo: el reto de la excelencia“. FAES, 2009 г.
- „España, claves de prosperidad“, издателство „Gota a gota“. Мадрид, 2010 г. Колектив.
- „Estrategia 2020, una nueva agenda del Lisboa“. Участие на фондацията FAES в допитването на Европейската комисия. FAES, 2010 г. Докладчик
Настояща длъжност
- Представител на Сарагоса в испанския парламент в рамките на десетия парламентарен мандат.
- Координатор по проучванията и програмен координатор, член на националния изпълнителен комитет на Partido Popular .
- Член на ръководството на FAES (Фондация за анализ и социални проучвания).
ПРИЛОЖЕНИЕ 2: ОТГОВОРИ НА Baudilio Tomé Muguruza по ВЪПРОСНИКА
Професионален опит
1. Моля, посочете главните аспекти на Вашия професионален опит в областта на публичните финанси, управлението или одита на управлението
Цялата ми професионална кариера в продължение на над 25 години се е развивала в публичния сектор — като държавен служител, ръководен служител или депутат. През цялото време съм имал статут на държавен служител — или на активна служба, или командирован. Повечето от длъжностите, които съм заемал, са били свързани с бюджетния процес, независимо дали във връзка с проектирането и прилагането на данъчната система или с различните аспекти на бюджетния цикъл: планиране, подготовка, одобрение и контрол.
След завършване на юридическото си образование издържах конкурс за главен инспектор по държавни финанси и, след като следвах задочно обучение в Школата по публични финанси, получих квалификация като финансов инспектор и контрольор и одитор на държавните финанси. Считам, че тези две функции ми предоставиха добро обучение в областта на частното и публичното счетоводство, както и на техниките за оценка на придържането от страна на данъкоплатците и на разходните центрове към изпълнението на бюджета. Тази специализация беше повишена, когато завърших степента по икономика и стопански науки.
Като данъчен инспектор имах възможност, независимо и съгласно регламентирана процедура, да прилагам одитни техники за проверка на данъчния статут на дружества и специалисти. Времето, прекарано в Главната данъчна дирекция, в качеството на координатор за корпоративното данъчно облагане, ми позволи да придобия по-широк поглед върху данъчната система и нейното отражение от гледна точка на икономическата и бюджетната политика. Този опит беше допълнен от моето следване в университета „Харвард“, което беше предимно съсредоточено върху проектирането на данъчните системи и въздействието на прякото и косвеното данъчно облагане. В качеството си на член на Стопанско-административния съд имах възможност да участвам в процеса на изготвяне, обсъждане и одобряване на доклади от колегиум, отговарящ за наблюдението на правилното прилагане на данъчната система. Целият този опит беше много полезен през годините, през които бях доцент по публични финанси в университета „Complutense“ в Мадрид.
В продължение на четири години бях икономически съветник на министър-председателя на Испания, първо в качеството на директор на отдела за икономически и социални въпроси в кабинета на министър-председателя, а по-късно — и в качеството на директор на бюджетната служба на министър-председателя. Отговорностите и задачите ми бяха с много широк обхват, но бяха съсредоточени конкретно върху бюджетния процес, както по отношение на планирането, изготвянето и изпълнението, така и на постигането на макроикономическите цели при непрекъснато координиране с Министерството на икономиката и финансите.
В качеството си на държавен секретар по телекомуникации и информационно общество отговарях в рамките на правителството за телекомуникациите, аудиовизуалния сектор и информационното общество. Носих отговорност за управлението на бюджетните средства, отпуснати за насърчаване разширяването на новите технологии в рамките на правителството и в цялото общество, както и за насърчаване на научните изследвания, развитието и иновациите в тези сектори. Това беше и целта на публичното предприятие „Red.es“, на което бях учредител и първи председател. Както програмите на държавния секретариат, така и програмите на „Red.es“ бяха подпомогнати с европейски средства.
Дейността ми като депутат също беше съсредоточена върху публичните финанси, тъй като голяма част от нея протече в рамките на комисията по икономика и финанси, като бях говорител на тази комисия по финансовите въпроси, както и на комисията по бюджети. Бях докладчик относно законодателство в областта на данъчното облагане, контрола на измамите и изпирането на пари, както и по различни доклади на Сметната палата на Испания в рамките на съответната парламентарна комисия.
2. Кои са трите най-важни решения, във взимането на които сте взели участие в професионалната Ви кариера?
През 1992 г., след като приключих период на обучение в САЩ, финансирано със стипендия от Министерството на финансите, се завърнах на длъжността „координатор за корпоративното данъчно облагане“. След това се присъединих към екипа на Главната данъчна дирекция, който започна радикална модернизация на корпоративния данък чрез привеждане в съответствие на облагаемия доход със счетоводните резултати въз основа на принципа за неутралност, премахна двойното данъчно облагане върху изплащането на дивиденти при данъка върху дохода и въведе международна данъчна прозрачност и данъчна неутралност в процедурите по корпоративно преструктуриране.
От 1996 до 2000 г. бях икономически и бюджетен съветник на министър-председателя на Испания. Дадох своя принос за определянето на икономическата и бюджетната политика на правителството, като съветвах министър-председателя и участвах в заседанията на делегирания комитет на правителството по икономическите въпроси, през изключително важния период, когато Испания беше изправена пред тежка икономическа криза, високи равнища на безработица и не изпълняваше критериите от Маастрихт за членство в паричния съюз. През тези години беше стартирана програма за фискална консолидация и подобрени процедури за бюджетиране и контрол, които, заедно със структурните реформи и процесите на приватизация и либерализация, дадоха възможност на Испания да се присъедини към Икономическия и паричен съюз от самото начало и да навлезе в дълъг период на растеж и създаване на работни места. По това време също така координирах, заедно с други отдели, позицията на Испания по време на преговорите за „Програма 2000“, която доведе до приемането през 1999 г. на финансовата перспектива на Европейския съюз за периода 2000—2007 г., и нейната позиция относно Лисабонската стратегия.
Между май 2000 г. и август 2002 г. в качеството си на първи държавен секретар по телекомуникации и информационно общество трябваше да учредя нов правителствен отдел и нов публичен орган, „Red.es“, с цел насърчаване на информационното общество във време, когато секторът беше в криза след спукването на „технологичния балон“. Именно през този период завършихме процеса на либерализация на телекомуникациите, разработихме правната рамка за информационното общество и насърчихме мерки за разширяване използването на новите технологии в рамките на администрацията, образователната система и системата на здравеопазването, както и на МСП.
Също така се е налагало да вземам важни решения в други моменти от моята професионална кариера, като например когато поех отговорността за създаване на нова политическа фондация или по различни други поводи, когато съм координирал изготвянето на изборните програми на моята партия.
Независимост
3. Договорът постановява, че членовете на Сметната палата са „напълно независими“ при изпълнението на своите функции. Как бихте прилагали това задължение при изпълнението на бъдещите Ви функции?
В качеството си на член на Сметната палата ще бъда задължен да се придържам към разпоредбите на Договора за Европейския съюз, който предвижда, че членовете на Сметната палата изпълняват функциите си при пълна независимост, в общ интерес на Съюза, без да търсят или приемат инструкции от което и да е правителство или от който и да е друг орган. Струва ми се, че за да се гарантира независимост, е от съществено значение строгото придържане към ценностите на Палатата — независимост, обективност, безпристрастност, професионализъм, добавена стойност, отлични резултати и ефикасност. Същото важи и за спазването на Процедурния правилник на Сметната палата, установените одитни процедури, правилата на етичния кодекс на ИНТОСАЙ и последващите декларации, етичните насоки на Палатата, които са задължителни за целия персонал на Палатата, и особено за нейните членове, както и Кодекса за поведение за членовете на Палатата. Готов съм безрезервно да спазвам тези кодекси за поведение.
Що се отнася до мен, през цялата ми професионална кариера като държавен служител, ръководен служител или депутат съм бил обект на различни етични кодекси и кодекси за несъвместимост на длъжности, установени в испанското законодателство за гарантиране на общия интерес.
4. Били ли сте освобождаван(а) от отговорност за предходно изпълняваните от Вас управленски функции, ако се прилага такава процедура?
Никога не съм бил обект на официална процедура за освобождаване от отговорност във връзка с моето управление, тъй като подобна процедура не съществува в испанското законодателство. От друга страна, срещу мен никога не е предявяван съдебен иск и не ми е търсена отговорност за работата ми като публичен администратор, нито отговорност от какъвто и да било друг вид. Управлението ми като държавен секретар подлежеше на вътрешен контрол от страна на националния надзорен орган и на външен контрол от страна на Сметната палата чрез националните счетоводни отчети, без да бъдат отправени възражения в тази връзка. Що се отнася до публичното предприятие „Red.es“, то беше обект на одитен доклад на испанската Сметна палата през 2003 г., в който бяха отправени някои препоръки за подобряване на управлението, но без да се търси отговорност от предприятието или неговото ръководство. Също така никога не е имало възражения към управлението ми като член на управителните съвети на различни дружества и публични субекти, в които участвах. Когато бях генерален секретар на фондация FAES, управителният съвет се отчиташе пред Отдела за надзор на фондациите към Министерството на културата и пред различни министерства за получените безвъзмездни средства, като освен това публикуваше, въпреки че не беше правно задължен, частен одит на сметките си.
5. Имате ли стопанско или финансово участие или други ангажименти, които биха могли да се окажат в конфликт с бъдещите Ви функции? Готов(а) ли сте да разкриете всички Ваши финансови интереси и други ангажименти пред председателя на Сметната палата и да ги оповестите публично? Ако сте страна по текущо съдебно производство, бихте ли предоставили подробни сведения?
В качеството си на испански депутат всичките ми доходи, имущественото ми състояние и дейностите ми са публично достояние посредством уебсайта на Конгреса на депутатите.
Считам, че нямам никакво стопанско или финансово участие, нито обвързаност, които биха могли да противоречат на отговорностите ми като член на Сметната палата. Във всички случаи съм готов да разкрия всичките си финансови интереси и други ангажименти пред председателя на Сметната палата и да ги оповестя публично.
Не съм страна по текущо съдебно производство.
6. Готов(а) ли сте да се откажете от заемането на всякакви изборни длъжности или да преустановите изпълнението на всякакви отговорни функции в политическа партия след назначаването Ви за член на Сметната палата?
Ако бъда избран за член на Сметната палата, ще подам оставка като депутат в испанския парламент. Също така ще подам оставка като член на националния изпълнителен комитет и като координатор по проучванията и програмен координатор в моята партия.
7. Как бихте постъпили в случай на сериозна нередност или дори случай на измама и/или корупция, в които участват лица от Вашата държава членка на произход?
Членовете на Палатата трябва да изпълняват функциите си при пълна независимост, в общ интерес на Съюза, съгласно посоченото в член 234 от Договора. Палатата гарантира доброто финансово функциониране на институциите на Съюза в интерес на всички европейски граждани и данъкоплатци. По тази причина, в качеството си на член на Сметната палата, ще бъда задължен да действам със същата независимост, безпристрастност, обективност и професионализъм, независимо от националността на засегнатите лица. Ако бъдат разкрити сигнали за измама или корупция, ще информирам председателя на Палатата и OLAF в съответствие с Решение 97/2004 на Сметната палата.
Изпълнение на функциите
8. Какви следва да бъдат според Вас главните характеристики на една култура на добро финансово управление във всяка публична служба?
Финансовият регламент на Съюза установява стандартни принципи във връзка с бюджета на Европейския съюз, като например икономичност, ефикасност и ефективност. Тези принципи трябва да бъдат приложени на практика чрез строго управление, добре определени цели и показатели и непрекъсната оценка на адекватността на използваните средства и постигнатите резултати. Също така правомощията и отговорностите на управляващите в публичния сектор трябва да бъдат ясно разграничени, с подходящи механизми за вътрешен контрол и срокове за отчетност. Прозрачността и възможността за достъп до съответната информация от страна на гражданите през целия бюджетен цикъл е демократично изискване, което насърчава доброто управление и улеснява отчетността.
Новите технологии могат да имат решаващ принос за постигането на тези цели, тъй като тяхното адекватно използване улеснява както намаляването на разходите, така и наблюдението във връзка с изпълнението на бюджета и постигнатите резултати. Също така следва да се стремим към опростяване на административните процедури, така че, без намаляване на правните гаранции, да се сведе до минимум намесата на държавата в обществото. Професионализмът на държавните служители, гарантиран чрез подходящи процедури на подбор, непрекъснато обучение, подходящо оценяване и професионално развитие, както и чрез професионален управленски персонал, допринася за подобряването на публичното управление.
В настоящия контекст на икономическа криза строгото спазване на принципите на добро управление на публичните ресурси е от особена важност. Трябва да се вземе предвид, че едно добро финансово управление на бюджета е на първо място демократично изискване, тъй като бюджетът служи на общия интерес и се финансира със средства на всички данъкоплатци. Доверието в доброто управление на бюджета допринася за легитимността на институциите в очите на гражданите. Следователно е особено важно инструментите за вътрешен и външен одит да функционират правилно, за да гарантират законосъобразността и изпълнението на бюджета и да предотвратяват разхищения и измами. Прозрачността, отчетността и непрекъснатото оценяване на публичните политики, по мое мнение, трябва да бъдат засилвани във все по-голяма степен.
9. Съгласно Договора от Сметната палата се изисква да подпомага Парламента при упражняването на правомощията му за контрол на изпълнението на бюджета. Как бихте описали функциите си във връзка с докладването пред Европейския парламент, и по-специално пред неговата комисия по бюджетен контрол?
Европейският парламент носи отговорност за освобождаването на Комисията от отговорност във връзка с изпълнението на бюджета въз основа на годишния доклад, декларацията за достоверност и специалните доклади на Сметната палата. Съгласно член 287 от Договора за функционирането на Европейския съюз Палатата, в качеството си на орган, осъществяващ одит на отчетите на Съюза, има за задача да подпомага Парламента при упражняването на неговата контролна функция по отношение на изпълнението на бюджета.
Следователно Палатата е технически орган, който подпомага Парламента в задачата му да упражнява своята функция на бюджетен контрол. Тъй като дейността на Парламента се организира чрез комисията по бюджетен контрол, отношенията между Палатата и въпросната комисия трябва да бъдат стабилни и непрекъснати. Качеството на докладите на Палатата е от основно значение, за да може Парламентът правилно да упражнява своята контролна функция. Палатата следва да организира и планира своята дейност, отчитайки становищата и приоритетите на въпросната комисия, както и да изготвя своите доклади с цел улесняване на дейността на Парламента. Сътрудничеството между Парламента, посредством комисията по бюджетен контрол, и Сметната палата трябва да бъде непрекъснато и лоялно. Аз, от своя страна, се задължавам винаги да действам в съответствие с тези принципи и да съм винаги на разположение за работа и сътрудничество с Европейския парламент и комисията по бюджетен контрол.
10. Според Вас каква е добавената стойност на одита на изпълнението и как заключенията от одита следва да бъдат включени в процедурите за управление?
Считам, че одитите на изпълнението стават все по-полезно допълнение към финансовите одити и законосъобразността и че те ще играят все по-важна роля. Те могат да улеснят дейността на Европейския парламент, когато става въпрос за отправяне на забележки и препоръки относно управлението на европейските институции и изпълнението на бюджета. Препоръките на Палатата при одитите на изпълнението могат да способстват за подобряване на определянето и прилагането на публичните политики, както и на качеството на приложимите правила.
Одитите на изпълнението се отнасят до публичното управление и спазването на принципите на икономичност, ефикасност и ефективност. Те трябва да са съсредоточени върху изпълнението на целите, поставени от различните програми, спазването на установения график и адекватността на ресурсите и средствата, използвани за тяхното постигане. Одитите на изпълнението също така оценяват процедурите и организацията на услугите. Те показват степента, в която се постигат заложените в бюджета цели и дали това се извършва по ефикасен начин.
Одитите на изпълнението могат да доведат до препоръки за постигане на икономии и подобряване на управлението, като представляват полезен инструмент и за процеса на оценяване и подобряване на публичните политики. Одитите на изпълнението са особено полезен инструмент за управителите, като им помагат да подобрят своята дейност и да опростят планирането и изпълнението на бъдещи програми. Поради това считам, че включването на одитите на изпълнението в процедурите за управление изисква сътрудничество и диалог със самите управители, както и мониторинг на действията им във връзка с изпълнението на препоръките.
11. Как би могло да се подобри сътрудничеството между Сметната палата, националните одиторски институции и Европейския парламент (комисия по бюджетен контрол) относно одита на бюджета на ЕС?
Член 287 от Договора за функционирането на Европейския съюз предвижда, че одитът в държавите членки се извършва съвместно с националните одиторски органи и че Сметната палата и националните одиторски органи осъществяват сътрудничество, основаващо се на доверие и взаимно зачитане на независимостта. Независимостта произтича от техните различни функции: докато Сметната палата отговаря пред Европейския парламент за външния одит на отчетите на Съюза, националните сметни палати отговарят пред съответните си национални парламенти по отношение на контрола на националните бюджети.
Една значителна част от бюджета на Европейския съюз се изпълнява посредством бюджетите и органите на държавите членки. Следователно значителни икономии, които биха могли да освободят ресурси на Палатата, могат да бъдат реализирани чрез засилване на сътрудничеството с националните палати.
Понастоящем сътрудничеството се осъществява посредством комитета за връзка, в чийто състав влизат председателите на националните одиторски органи и председателят на Европейската сметна палата, и посредством двустранни работни групи и контакти. Тъй като работните процедури стават все по-стандартизирани, за Сметната палата ще става все по-лесно да разчита на работата на националните одиторски органи, както и да разработва съвместни или координирани одити във връзка с използването на европейските фондове в различните държави членки.
Считам, че самата Сметна палата, посредством нейното постоянно сътрудничество и контакти, планирането на дейностите й и представянето на отчети за дейността й пред Европейския парламент, е най-ефикасният механизъм за свързване на дейността на националните одиторски органи с Европейския парламент. Освен това считам, че е изключително важно да се засили сътрудничеството между Сметната палата и самите национални парламенти, които също имат конституционен интерес от доброто управление на публичните финанси и на ресурсите на данъкоплатците.
Други въпроси
Бихте ли оттеглили кандидатурата си, ако становището на Парламента е против назначаването Ви за член на Сметната палата?
Надявам се, че ще мога да разчитам на доверието на Парламента въз основа на професионалната ми кариера и ангажимента ми за независимост, в съответствие с Договора. Също така съм убеден, че отношенията между Палатата и Парламента трябва да се развиват в среда на доверие, диалог и постоянно сътрудничество. Следователно, ако Парламентът изкаже отрицателно становище относно моята професионална компетентност, бих поискал от испанското правителство да преразгледа моето назначение.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
9.2.2012 г.
Резултат от окончателното гласуване
+:
–:
0:
15
11
3
Членове, присъствали на окончателното гласуване
Marta Andreasen, Jean-Pierre Audy, Inés Ayala Sender, Andrea Češková, Ryszard Czarnecki, Martin Ehrenhauser, Jens Geier, Ingeborg Gräßle, Илияна Иванова, Bogusław Liberadzki, Jan Mulder, Eva Ortiz Vilella, Crescenzio Rivellini, Paul Rübig, Theodoros Skylakakis, Bart Staes, Georgios Stavrakakis, Michael Theurer
Заместник(ци), присъствал(и) на окончателното гласуване
Amelia Andersdotter, Zuzana Brzobohatá, Edit Herczog, Monika Hohlmeier, Ивайло Калфин, Marian-Jean Marinescu, Olle Schmidt, Derek Vaughan
Заместник(ци) (чл. 187, пар. 2), присъствал(и) на окончателното гласуване
Carmen Fraga Estévez, Salvador Garriga Polledo, Esther Herranz García
