23.9.2009 B7-0079/2009 ПРЕДЛОЖЕНИЕ ЗА РЕШЕНИЕ внесено съгласно член 184 от Правилника за дейността
относно създаването, правомощията, числения състав и срока на действие на специалната комисия по финансовата и икономическа криза
Председателски съвет
PE428.683v01-00 B7‑0079/2009 Решение на Европейския парламент относно създаването, правомощията, числения състав и срока на действие на специалната комисия по финансовата и икономическа криза
Европейският парламент ,
– като взе предвид решението на Председателския съвет от 17 септември 2009 г., с което се предлага създаването на специална комисия по финансовата и икономическа криза и се определят нейните правомощия, състав и срок на действие,
– като взе предвид член 184 от своя правилник,
1. реши да създаде специална комисия по финансовата и икономическа криза, която ще разполага със следните правомощия:
а) анализира и оценява обхвата на социалната, икономическа и финансова криза, последиците й за Съюза и неговите държави-членки, както и състоянието на управлението в световен мащаб, и предлага подходящи мерки с цел възстановяване в дългосрочен план на здрави и стабилни финансови пазари, позволяващи да се подкрепи устойчивият растеж, социалното сближаване и заетостта на всички равнища, и изготвя оценка на въздействието на тези мерки и на цената на бездействието;
б) анализира и оценява прилагането до момента на законодателството на Общността във всички засегнати области, както и координацията на действията, предприети от държавите-членки, за да подкрепят устойчивия и качествен растеж и дългосрочните инвестиции с оглед на борбата срещу безработицата и справянето с демографските и климатичните предизвикателства при пълно зачитане на принципа на субсидиарност;
в) за тази цел установява необходимите контакти и организира изслушвания с европейските институции и с националните, европейските и международните институции и форуми, националните парламенти и правителства на държавите-членки и на трети държави, както и с представители на научната общност, предприятията и гражданското общество, включително социалните партньори, в тясно сътрудничество с постоянните комисии;
2. реши, че правомощията на постоянните комисии на Парламента, компетентни по отношение на приемането, проследяването и прилагането на законодателството на Общността в тази област, остават непроменени, като специалната комисия може да дава препоръки относно мерките или инициативите, които трябва да се предприемат, в тясно сътрудничество с постоянните комисии;
3. реши, че специалната комисия ще се състои от 45 членове;
4. реши, че срокът на действие на специалната комисия ще бъде 12 месеца, считано от 8 октомври 2009 г., като този срок може да бъде удължен; тази комисия ще представи на Парламента един междинен и един окончателен доклад, съдържащи препоръки за действия или инициативи.
