4.4.2011 B7-0249/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Сирия, Бахрейн и Йемен
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Gabriele Albertini
,
Hans-Gert Pöttering
,
Dominique Baudis
,
Angelika Niebler
,
Cristian Dan Preda
,
Rodi Kratsa-Tsagaropoulou
,
Vito Bonsignore
,
Andrzej Grzyb
,
Tokia Saïfi
,
Michael Gahler
,
Filip Kaczmarek
,
Dominique Vlasto
,
Krzysztof Lisek
,
Monica Luisa Macovei
,
Bogusław Sonik
,
Ria Oomen-Ruijten
,
Joanna Katarzyna Skrzydlewska
от името на групата PPE
PE459.786v01-00 B7‑0249/2011 Резолюция на Европейския парламент относно положението в Сирия, Бахрейн и Йемен
Европейският парламент ,
– като взе предвид предишните си резолюции относно Сирия и Йемен,
– като взе предвид своя доклад от 24 март 2011 г. относно отношенията на ЕС със Съвета за сътрудничество в Персийския залив,
– като взе предвид изявленията на върховния представител на ЕС/заместник-председател на Комисията относно Бахрейн от 10 март, 15 март и 17 март 2011 г.,
– като взе предвид изявленията на върховния представител на ЕС/заместник-председател на Комисията относно Йемен от 10 март, 12 март и 18 март 2011 г.,
– като взе предвид заключенията на Съвета относно Йемен и Бахрейн от 21 март 2011 г.,
– като взе предвид заключенията на Европейския съвет от 24 и 25 март 2011 г.,
– като взе предвид изявленията на върховния представител на ЕС/заместник-председател на Комисията относно Сирия от 18 март, 22 март, 24 март и 26 март 2011 г.,
– като взе предвид член 110, параграф 2 от своя правилник,
А. като има предвид, че в Бахрейн, Йемен и Сирия, както преди това и в други арабски държави като Тунис, Египет и Либия, протестиращите организират демонстрации с призиви за по-добри икономически условия, намаляване на социалните неравенства, борба срещу корупцията и непотизма, извършване на демократични реформи, прилагане на принципите на правовата държава и спазване на основните права на човека,
Б. като има предвид, че прекомерното използване на сила срещу протестиращите от страна на силите за сигурност в Бахрейн, Йемен и Сирия доведе до сериозен брой жертви и ранени,
В. като има предвид, че, както в Сирия през 1963 г., в Бахрейн и Йемен наскоро беше обявено извънредно положение,
Г. като има предвид, че според някои източници в Бахрейн са задържани членове на медицинския персонал, защитници на човешките права и политически дейци, а болниците са превзети от силите за сигурност, докато в Йемен линейките, транспортиращи ранени антиправителствени демонстранти към болниците са били възпрепятствани от силите за сигурност,
Д. като има предвид, че сили за сигурност от държави, членуващи в Съвета за сътрудничество в Персийския залив – Саудитска Арабия, Обединените арабски емирства и Кувейт, бяха разположени в Бахрейн по искане на правителството на Бахрейн,
Е. като има предвид, че върховният представител на ЕС/заместник-председател на Комисията изрази загриженост относно положението в Сирия, където се съобщава за голям брой жертви, след като протестите бяха насилствено потушени от силите за сигурност,
1. изказва най-искрени съболезнования на семействата и приятелите на загиналите;
2. изразява своята солидарност с народите в Бахрейн, Йемен и Сирия, приветства техния кураж и решимост и твърдо подкрепя техните законни демократични стремежи;
3. осъжда решително употребата на сила срещу протестиращите и изразява дълбокото си съжаление за причинените наранявания и човешки жертви. настоятелно призовава органите на управлението да се въздържат от употребата на насилие срещу протестиращите и да затичат тяхното право да се събират свободно; подчертава, че лицата, отговорни за човешките жертви и пострадалите, следва да понесат последиците от действията си и да бъдат изправени пред съд, призовава органите на управлението незабавно да освободят всички политически затворници и всички, които са задържани във връзка с тяхната мирна дейност в контекста на протестите;
4. подчертава, че употребата на насилие от страна държавата срещу нейното собствено население трябва да има преки последици за нейните двустранни отношения с Европейския съюз; припомня на върховния представител на ЕС/заместник-председател на Комисията, че ЕС може да използва многобройни средства, за да възпира извършването на подобни действия, които варират от замразяване на активи или забрана за пътуване до временно спиране на помощта за развитие в определени сектори; напомня обаче, че населението никога не трябва да бъде засегнато от подобно преразглеждане на двустранните отношения;
5. призовава органите на управлението да откликнат възможно най-бързо на многобройните призиви за демократични, икономически и социални реформи; изразява своята твърда подкрепа за реформи, водещи към демокрация, спазване на принципите на правовата държава и социална справедливост в Бахрейн, Йемен и Сирия;
6. призовава върховния представител на ЕС/заместник-председател на Комисията да подкрепи призивите за провеждането на независимо разследване от Организацията на обединените нации (ООН) или Международния наказателен съд във връзка с нападението срещу протестиращи на 18 март в Сана, Йемен, което завърши с 54 убити и над 300 ранени,
7. осъжда намесата на властите в Бахрейн и Йемен в предоставянето на медицински грижи, както и о отказът и ограничаването на достъп до здравните заведения;
8. призовава правителството на Бахрейн и другите страни в конфликта да се включат в съдържателен и конструктивен диалог без отлагане или предварителни условия, за да се проведат реформи; приветства съобщението на генералния секретар на ООН, че ООН е готова да предостави помощ за ръководените на национално равнище усилия, ако това бъде поискано от нея;
9. призовава йеменския президент Салех да предприеме конкретни стъпки за изпълнение на неговото обещание за „мирно прехвърляне на правомощия на институциите, предвидени в конституцията“; призовава всички страни, включително опозицията, да действат отговорно, да се включат незабавно в открит и конструктивен диалог, за да се постигне организиран политически преход, и в този диалог да бъдат включени всички партии и движения, представляващи йеменския народ, включително „Хутис“, движението „Ал-Хирак“, както и „независимите протестиращи“ и младежта;
10. призовава сирийския президент Асад да отмени извънредното положение, което беше обсъждано като вариант, и да започне широкообхватен, съдържателен диалог с другите страни, за да обърне внимание на легитимните искания и стремежи на протестиращите;
11. призовава ЕС да играе ролята на посредник в процес на демократична и мирна промяна в Бахрейн, Йемен и Сирия; за целта призовава върховния представител на ЕС/заместник-председател на Комисията да формулира предложения;
12. възлага на своя председател да предаде настоящата резолюция на върховния представител на Съюза по въпросите на външните работи и политиката на сигурност/заместник-председател на Комисията, на Съвета, на Комисията, на генералния секретар на ООН, на краля, правителството и парламента на Кралство Бахрейн, на президента, правителството и парламента на Република Йемен и на правителството и парламента на Сирийската арабска република
