ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0023/09
съгласно член 108 от Правилника за дейността на ЕП
от
Jan Andersson
, от името на Комисия по заетост и социални въпроси
към Комисията
Относно: Децата на мигранти
Положението на децата на мигранти, които остават сами в страната на произход, докато техните родители емигрират в друга страна, за да работят там, породи значителна загриженост в някои държави-членки през изминалите две години. Въпреки че са налице политики, чиято цел е да подобрят условията на живот и образованието на децата на мигранти, които са последвали родителите си в чужбина, на децата, които остават сами в своята страна, се е обръщало малко внимание. Според проучването, проведено в Румъния от Юницеф и асоциацията „Социални алтернативи“, през 2008 г. почти 350 000 деца са били в ситуация, в която поне един от техните родители е работел в чужбина, а почти 126 000 деца - в ситуация, в която и двамата родители са работели в чужбина.
Децата, които са изоставени, са изложени на риск да бъдат лишени от грижи и от родителско внимание.
Те са изложени на риск от липса на грижи като цяло по отношение на физическото си и психичното си здраве и по отношение на свързани с психичното здраве последици като депресията, загубата на свободно време, което е необходимо за игра и за развитието на децата, липсата на участие в училище и на участие като цяло в образованието и обучението, недохранването, малтретирането на деца.
Комисията планира ли да извърши проучване за оценка на размера на този проблем?
Не счита ли Комисията, че въпросът относно децата на работниците мигранти не засяга единствено правителството в страната, от която родителите са емигрирали, но и правителствата в страните, които извличат полза от наличието на работници мигранти на своите пазари на труда?
Възнамерява ли Комисията да проучи възможните специализирани информационни системи, предназначени за работниците мигранти, с оглед на предоставянето на информация на членовете на семействата в приемащата страна относно училищата и образованието, изучаването на езици и разпоредбите относно отглеждането на деца? Би ли могло това да се осъществи в рамките на мрежата EURES?
