ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0042/07
съгласно член 108 от Правилника за дейността на ЕП
от
Giuseppe Gargani
, от името на Комисия по правни въпроси
към Комисията
Относно: Текущо състояние на законодателните процедури относно "Статута на европейското частно дружество" и "Четиринайсетата директива относно дружественото право"
A. Европейско частно дружество
В резолюция P6_(2007)0023 (въз основа на член 192, параграф 2 от Договора за ЕО) от 1 февруари 2007 г., Европейският парламент поиска от Комисията, въз основа на член 308 от Договора за ЕО, да представи през 2007 г. законодателно предложение относно статута на европейското частно дружество (ЕЧД). Това искане отразява собственото намерение на Комисията да представи законодателно предложение за ЕЧД между 2006 г. и 2008 г., както е заявено в нейното съобщение "Модернизиране на дружественото право и подобряване на корпоративното управление" (COM(2003)0284, окончателна редакция). Според Междуинституционалното споразумение, подписано на 26 май 2005 г., Комисията взема предвид всяко искане, отправено съгласно член 192 от Договора за ЕО, и дава бърз и достатъчно подробен отговор. Чуват се твърдения, наред с другото по време на симпозиум (организиран от Сдружението на европейските търговски камари и Конфедерацията на стопанските предприятия в Европа), проведен на 15 май 2007 г. в Брюксел (озаглавен "А сега, европейското частно дружество ..."), че Комисията няма да приключи изготвянето на анализ на въздействието на такъв статут на ЕЧД до февруари 2008 г.
Б. Четиринайсета директива относно дружественото право (прехвърляне на седалище)
В гореспоменатото съобщение (COM(2003)0284, окончателна редакция), Комисията е обявила, че ще излезе със законодателно предложение относно четиринайсетатата директива относно дружественото право (директивата) като краткосрочен проект между 2003 г. и 2005 г. В резолюция P6_(2006)0295 относно скорошните промени и перспективи във връзка с дружественото право (4 юли 2006 г.), Парламентът призовава Комисията да представи в близко бъдеще предложение за такава директива и подчертава, че дългоочакваната директива би запълнила празнина в системата на вътрешния пазар за дружества. До този момент Комисията не е представила предложение за такава директива.
Какво е текущото състояние в подготовката на законодателните предложения относно статута на европейското частно дружество и четиринайсетата директива относно дружественото право?
Какви са съществените проблеми във всеки от случаите, които карат Комисията да забавя тези процедури?
Какви други проблеми съществуват, освен съществените, които карат Комисията да се колебае?
Комисията продължава ли изобщо да работи по изпълнението на задачата си да завърши изграждането на вътрешния пазар за дружества и възприема ли тази своя отговорност сериозно?
