P6_TA(2007)0414
План за политиката в областта на легалната имиграция
A6-0322/2007
Резолюция на Европейския парламент от 26 септември 2007 г. относно плана за политиката в областта на легалната имиграция ( 2006/2251(INI) )
Европейският парламент
, –
като взе предвид съобщението на Комисията относно плана за политиката в областта на легалната имиграция ( COM(2005)0669 ) (наричан по-нататък "план за действие"),
–
като взе предвид съобщението на Комисията относно политическите приоритети в борбата срещу нелегалната имиграция на граждани от трети страни ( COM(2006)0402 ),
–
като взе предвид становището на Комитета на регионите от 13 февруари 2007 г., озаглавено "План за политиката в областта на легалната имиграция, борбата срещу нелегалната имиграция, бъдещето на Европейската мрежа за миграцията" ОВ С 146, 30.6.2007 г., стр. 1.
,
–
като взе предвид заключенията от председателството на Европейския съвет от 4 и 5 ноември 2004 г. и включената в тях Хагска програма Заключения на Европейския съвет, Приложение I, точка III.
,
–
като взе предвид съобщението на Комисията до Съвета и Европейския парламент, озаглавено "Глобалният подход към миграцията една година по-късно: към цялостна европейска миграционна политика" ( COM(2006)0735 ),
–
като взе предвид своята резолюция от 9 юни 2005 г.относно връзките между легалната и нелегалната миграция и интеграцията на мигрантите ОВ C 124 E, 25.5.2006 г., стр. 535.
,
–
като взе предвид Зелената книга за подход на ЕС към управлението на икономическата миграция ( COM(2004)0811 ) и своята резолюция по този въпрос от 26 октомври 2005 г. ОВ C 272 E, 09.11.2006 г., стр. 442.
,
–
като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите със заглавие "Обща програма за интеграция - рамка за интегрирането на гражданите на трети страни в Европейския съюз" ( COM(2005)0389 ), както и своята резолюция от 6 юли 2006 г . относно стратегиите и средствата за интегриране на имигрантите в Европейския съюз ОВ С 303 Е, 13.12.2006 г., стр. 845.
,
–
като взе предвид Регламент (ЕО) № 862/2007 на Европейския парламент и на Съвета от 11 юли 2007 година относно статистиката на Общността за миграцията и международната закрила ОВ L 199, 31.7.2007 г., стр. 23.
,
–
като взе предвид резултатите от конференцията на министрите ЕС-Африка относно миграцията и развитието, която се проведе в Рабат на 10 и 11 юли 2006 г.,
–
като взе предвид съвместната декларация на ЕС и Африка относно миграцията и развитието, приета по време на конференцията на министрите ЕС-Африка, която се проведе в Триполи на 22 и 23 ноември 2006 г.,
–
като взе предвид цялостния подход, потвърден в заключенията на председателството след Европейския съвет в Брюксел от 14 и 15 декември 2006 г.,
–
като взе предвид резолюцията на Съвместната парламентарна асамблея АКТБ-ЕС относно миграцията на квалифицираните работници и нейните последици за националното развитие, приет на 28 юни 2007 г.;
–
като взе предвид съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено "Прилагане на Глобалния подход към миграцията за източните и югоизточни региони, съседни на Европейския съюз" ( COM(2007)0247 ),
–
като взе предвид съобщението на Комисията до Европейския парламент, Съвета, Европейския икономически и социален комитет и Комитета на регионите относно циркулиращата миграция и партньорствата за мобилност между Европейския съюз и трети страни ( COM(2007)0248 ),
–
като взе предвид предложението за директива на Европейския парламент и Съвета, която предвижда санкции за работодатели на незаконно пребиваващи граждани на трети страни ( COM(2007)0249 ),
–
като взе предвид Амстердамския договор, с който на Общността се възлагат правомощия и отговорности в областта на имиграцията и убежището, и член 63 от Договора за ЕО,
–
като взе предвид член 45 от своя правилник,
–
като взе предвид доклада на Комисията по граждански свободи, правосъдие и вътрешни работи и становищата на Комисията по развитие, Комисията по култура и образование и Комисията по правата на жените и равенството на половете ( A6-0322/2007 ),
А.
като има предвид, че според Евростат броят на гражданите от трети държави, които пребивават законно в 27-те държави-членки на Европейския съюз, е приблизително 18,5 милиона души (докато близо 9 милиона граждани на ЕС пребивават в държава-членка, различна от тяхната);
Б.
като има предвид, че миграцията е международно явление, в което участват като мигранти и самите граждани на ЕС;
В.
като има предвид, че в рамките както на настоящите договори, така и на проекта за нов договор държавите-членки са тези, които
de jure
и
de facto
определят броя на икономическите мигранти, допускани в Съюза с цел работа;
Г.
като има предвид, че е необходим цялостен и последователен подход към имиграцията на европейско равнище; тъй като всяка една промяна на имиграционната политика в една от държавите-членки оказва влияние върху миграционния поток и развитието на събитията в други държави-членки;
Д.
като има предвид, че действителността, свързана със застаряването на населението и демографските промени изискват преосмисляне на политиките в областта на имиграцията, тъй като настоящото състояние и развитието в бъдеще на трудовите пазари в ЕС могат като цяло да бъдат характеризирани като нуждаещи се от добре управлявана законна имиграция (според Евростат населението в трудоспособна възраст като част от населението като цяло ще намалее с над 50 милиона до 2050 г.);
Е.
като има предвид, че мандатът на Междуправителствената конференция, както бе определен през юни 2007 г. от Европейския съвет, предвижда процедурата на Общността да бъде разширена, така че да обхване всички въпроси, свързани със легалната имиграция, като по този начин се премахнат несъответствията и се подобри ефективността на вземането на решения;
Ж.
като има предвид, че за да се отразят промените в миграционните потоци е необходимо по-всеобхватно и широко определение на понятието "мигранти", включително определение на статута на лицата, които не са бежанци, но въпреки това не могат да бъдат върнати в страната на произход;
З.
като има предвид, че в раздела на Плана за действие, озаглавен "Натрупване на знания и информация", се посочва, че има необходимост от нови проучвания по отношение на разрешителните за лицата, търсещи работа;
И.
като има предвид, че е важно да се отчете фактът, че нарасналите миграционни потоци следва да бъдат разглеждани като явление в световен мащаб с многобройни причини и последици;
Й.
като има предвид, че в тази област сътрудничеството на Съюза и неговите държави-членки с третите страни, които се явяват страни на произход или транзитни страни, е от първостепенно значение;
К.
като има предвид, че мерките за контрол на легалната имиграция са станали още по-строги, както и че редица страни са въвели различни схеми за законна имиграция въз основа на квоти или набиране на точки; като има предвид, че е неправилно да се разпространява мнението, че имиграцията не се контролира;
Л.
като има предвид, че прекомерно ограничителните мерки във връзка със законното влизане в ЕС косвено насърчават нерегламентираната имиграция, както и че откриването на канали за законна имиграция ще допринесе за борбата срещу нелегалната имиграция и трафика на хора;
М.
като има предвид, че принципът за преференции на Общността се прилага към икономическата миграция, както и че са въведени временни мерки за свободното движение на гражданите от новите държави-членки;
Н.
като има предвид, че борбата срещу нелегалната имиграция и трафика на хора е неразривно свързана с политиките за приемане на икономически мигранти, както и с мерките за интеграция;
O.
като има предвид, че легалната имиграция следва да се придружава от ефективна политика за интеграция; като има предвид, че интеграцията е двупосочен процес, в който участват както имигрантите от трети страни, така и населението на Европа; като има предвид, че възможността за отделните лица да съжителстват със своя партньор и деца следва да се улесни;
П.
като има предвид, че в течение на няколко десетилетия имиграцията се е превърнала в основна тема за обществени разисквания в рамките на ЕС - тема, която е много чувствителна от политическа гледна точка и лесно може да бъде манипулирана за демагогски и популистки цели;
Р.
като има предвид, че политиците и представителите на средствата за масово осведомяване следва да съзнават значението на използването на подходящи изразни средства в обсъжданията на този въпрос;
С.
като има предвид, че както причините за имиграцията, така и нейните положителни последици следва да се отразяват по-широко в обществените разисквания по този въпрос;
Т.
като има предвид, че с оглед на ролята, изпълнявана от имиграцията по отношение на икономическото развитие, растеж и следователно заетостта в Европа, би било целесъобразно, ако представителите на синдикатите, работодателите и гражданското общество участват в по-висока степен в обществените разисквания по тези въпроси;
У.
като има предвид, че отговарящите за социалната и икономическа политика трябва също да осведомят обществеността относно ролята на легалната имиграция във връзка с икономическия растеж и заетостта;
Общ подход
1.
Приветства действията, предприети от Комисията в отговор на искането на Европейския съвет за изготвяне на план за политиката в областта на легалната миграция, включително процедури за приемане, които могат да реагират своевременно на промени в търсенето на пазара на труда;
2.
Подкрепя подхода, приет в рамките на Плана за действие с цел да се преодолеят препятствията в Съвета пред предложението от 2001 г. за директива на Съвета относно условията за влизане и пребиваване на гражданите от трети държави с цел наемане на работа срещу възнаграждение или упражняване на стопанска дейност като самоосигуряващи се лица ( COM(2001)0386 );
3.
Приветства гореспоменатото съобщение на Комисията относно прилагането на Глобалния подход към миграцията за източните и югоизточни региони, съседни на Европейския съюз; призовава държавите-членки и Комисията да осигурят достатъчно човешки и финансови ресурси за подходящо изпълнение на цялостния подход към миграцията; подчертава необходимостта от засилен регионален диалог и сътрудничество относно легалната миграция и приветства идеята за създаване на регионални платформи за сътрудничество в областта на миграцията, които да обединят всички заинтересовани страни от ЕС и от съответния регион;
4.
Застъпва мнението, че на нелегалната имиграция не може да се противодейства, освен ако в същото време не се въведат методи и канали за законна имиграция, тъй като двете явления са тясно свързани;
5.
Счита, че събирането на последователна и надеждна статистическа информация, свързана с имиграцията, е от първостепенно значение; очаква разпоредбите на Регламент (ЕО) № 862/2007 да бъдат приложени своевременно и ефективно от всички държави-членки; призовава Комисията да представи, в сътрудничество с държавите-членки, оценка на броя на лицата, които биха могли да бъдат засегнати от четирите специални директиви; очаква Европейската мрежа за миграцията да окаже своевременен и значителен принос в тази област (в сътрудничество с Евростат); изразява надежда, че ще се обърне специално внимание на положението на жените, които представляват половината от мигрантите;
6.
Приветства институционалните промени, които следват от проекта за договор за реформа съгласно мандата на Междуправителствената конференция, в който се разширява гласуването с квалифицирано мнозинство и правомощията за съвместно вземане на решение, така че да се обхване и полицейското и съдебно сътрудничество по наказателно-правни въпроси, както и разширяването на компетенциите по отношение на политиките на ЕС в областта на предоставянето на убежище и имиграцията; по-специално приветства разширяването на обхвата на обикновената законодателна процедура с цел в нея да се включи легалната миграция и счита за разумно държавите-членки да запазят суверенното си право да определят броя на работниците мигранти, които приемат на своя територия;
7.
Призовава различните състави на Съвета, които носят отговорност в тази сфера (правосъдие и вътрешни работи, заетост, социална политика, здравеопазване и защита на потребителите) да повишат усилията си за координиране на разискванията си във връзка с Плана за действие;
8.
Подкрепя намерението на Комисията да определи условията за влизане и пребиваване за други подбрани категории икономически имигранти, включително неквалифицирани и нискоквалифицирани работници;
9.
Призовава Комисията да изготви прогноза в краткосрочен и средносрочен план за потребностите от допълнителна работна ръка в различните държави-членки; призовава държавите-членки да предоставят на Комисията статистическа оценка с цел тя да може да изготви подходящи прогнози във връзка с потребностите от работна ръка в рамките на ЕС; изтъква, че в тези оценки трябва да се вземат предвид и неикономическите имигранти, бежанците и лицата, нуждаещи се от вторична закрила, както и събирането на семействата;
10.
Счита, че трябва да се отдаде особено внимание на положението на малолетните и непълнолетните лица, които могат да се окажат в неравнопоставено положение поради преместването на техните родители, и че трябва да се представят предложения за ограничаване на подобни отрицателни последици;
11.
Счита, че трябва да се приеме ясно определение за всяка една категория икономически мигранти, които се упоменават в изготвяните понастоящем директиви; призовава държавите-членки да съгласуват помежду си и да обменят най-добри практики, като използват механизма за обмен на информация по въпросите, свързани с предоставянето на убежище и имиграцията, предвиден в Решение 2006/688/ЕО на Съвета от 5 октомври 2006 година за създаване на механизъм за взаимно информиране по отношение на мерките на държавите-членки в областта на предоставянето на убежище и имиграцията ОВ L 283, 14.10.2006 г., стр. 40.
;
12.
Счита, че временните вътрешни бариери пред свободното движение на работници от новите държави-членки следва да бъдат премахнати колкото се може по-скоро;
13.
Подкрепя създаването на портал на ЕС за имиграцията; в тази връзка приветства разширяването на услугите на EURES в подкрепа на управлението на икономическата миграция на лица от трети страни;
Предложение за обща рамкова директива
14.
Счита за крайно необходимо да бъде приета директива, която да предостави на гражданите от трети държави, законно наети на работа в държава-членка, обща рамка за права, придружена от изискването те да спазват определени задължения, и настоява предложението за рамкова директива да бъде внесено преди да бъдат внесени предложения за четирите специални директиви, предвидени в Плана за действие;
15.
Припомня необходимостта да се избягват двойни стандарти за правата за различните категории работници и да се гарантират по-специално правата на сезонните работници и стажантите, които получават възнаграждение, за които съществува по-голям риск от злоупотреба;
16.
Подкрепя идеята за подаване на единно заявление за издаване едновременно на разрешение за пребиваване и за работа;
17.
Също така счита, че директивата трябва да съдържа предложения за предоставяне на възможност на мигрантите да сменят статута или работата си по време на пребиваването си в ЕС;
18.
Изразява съгласие с това, че взаимното признаване на дипломи и други квалификации е необходимо, за да се избегнат загубата на доход и подценяването на уменията, които са в ущърб както на имигранта, така и на държавите на пребиваване и произход;
19.
Счита, че следва да се разгледат възможните мерки с цел да се проучи възможността имигрантите да прехвърлят пенсионните си права и натрупаните социални права, свързани с тяхната професионална дейност, за която те са били длъжни да плащат осигуровки, при окончателно им завръщане в страната на произход;
20.
Поставя под въпрос упоменаването в Плана за действие на събирането на "най-усъвършенствани" биометрични данни; счита, че защитата на личните данни трябва да се спазва във всички случаи, особено що се отнася до принципите на пропорционалност и специфична крайна цел;
21.
Подкрепя ратифицирането от всички държави-членки на Международната конвенция за защита на правата на всички работници-мигранти и членовете на техните семейства;
Циркулираща миграция, завръщане на мигрантите и партньорства за мобилност
22.
Приветства горепосоченото съобщение на Комисията относно циркулиращата миграция и партньорствата за мобилност между Европейския съюз и трети държави; изразява съгласие във връзка с това, че трябва да се избягнат вредните последици на "изтичането на мозъци", като се насърчи вместо това "циркулирането на интелектуален капацитет".
23.
Освен това призовава Комисията да обясни връзката между циркулиране и интеграция; посочва, че според Комисията циркулиращата миграция може много бързо да се превърне в постоянна и по този начин да не отговаря на заложената цел;
24.
Подчертава освен това, че е важно да се изградят стабилни и законосъобразни трудови отношения между предприятията и работниците с цел да се подобри производителността и конкурентоспособността в ЕС; следователно призовава Комисията да разгледа последиците, които циркулиращата миграция би могла да има в тази връзка;
25.
Подкрепя идеята за дългосрочни визи за многократно влизане, както и възможността бивши имигранти да имат приоритет при получаването на ново разрешително за пребиваване с цел нова временна работа;
26.
Призовава Комисията да вземе предвид възможностите, предвидени както от Европейския парламент, така и от Европейския икономически и социален комитет, и да изготви цялостно изследване относно възможното въвеждане на система за "синя карта" и виза за лица, търсещи работа;
27.
Изразява интерес към проекта за Център за информация и управление в областта на миграцията, предвиден да бъде създаден в Мали; призовава Комисията да предоставя на съответните комисии на ЕП подробна предварителна информация относно правните основания и бюджетното осигуряване за проекта, както и редовни справки за напредъка по тази и подобни инициативи, предвидени в друга трета страна; подкрепя идеята за прилагане на същия подход в източните региони, съседни на Европейския съюз;
Предложение за директива относно условията за влизане и пребиваване на висококвалифицирани работници
28.
Подкрепя всички мерки, предназначени да повишат привлекателността на ЕС в очите на най-високо квалифицираните работници, за да се посрещнат нуждите на пазара на труда в ЕС с цел да се гарантира благосъстоянието в Европа, както и да се съблюдават целите от Лисабон; за тази цел призовава Комисията и държавите-членки да:
–
разгледат начините, чрез които може да им се предостави право на свободно движение в рамките на ЕС;
–
разгледат начините, чрез които може да им се разреши да останат в ЕС за ограничен период от време след края на техния трудов договор или при уволнение, с цел да търсят работа;
29.
Следователно подкрепя всяка една мярка, предназначена да улесни влизането на тези работници, като определянето на конкретните потребности от икономически мигранти продължава да бъде компетенция на отделните държави-членки;
30.
Счита за важно да се вземат предвид рисковете от "изтичане на мозъци" при определянето на мерките на ЕС в областта на легалната имиграция; позовава се на горепосочения доклад на Съвместната парламентарна асамблея АКТБ-ЕС относно миграцията на квалифицираните работници и нейните последици за националното развитие; призовава Комисията, във взаимодействие със страните на произход, да извърши статистически проучвания с цел определяне на областите на експертни знания, в които има ясен риск от "изтичане на мозъци";
31.
Подкрепя създаването на разрешително за работа в ЕС (т. нар. "синя карта") за улесняване на свободното движение на "мозъци" в Европа и трансфера на персонал в мултинационалните компании;
Предложение за директива относно условията за влизане и пребиваване на сезонни работници
32.
Подчертава, че сезонните работници от трети държави оказват значителен принос към сектори като земеделието, строителството и туризма; подчертава нарастващото значение на нерегламентираната заетост в тези сектори в редица държави-членки и следователно счита предложената схема за крайно необходима; в този смисъл приветства предложението на Комисията за директива на Европейския парламент и Съвета за прилагане на санкции срещу работодатели на незаконно пребиваващи граждани на трети страни ( COM(2007)0249 );
33.
В същото време подчертава решаващото значение на гъвкавостта и бързината на процедурите по набиране на персонал, що се отнася до сезонната работа; подчертава значението на местния опит, особено по отношение на селското стопанство; поради това подчертава, че е необходимо тези фактори да се вземат предвид;
34.
Счита, че на сезонните работници, които спазват постановените правила за този вид миграция, следва да се предостави приоритетен достъп до други форми на законна имиграция;
Предложение за директива относно процедурите за влизане, временен престой и пребиваване на лицата, които преминават от една длъжност на друга в рамките на същото предприятие
35.
Подкрепя идеята на Комисията да укрепи правната рамка с цел да насърчи мобилността в Европа; припомня, че положението на тези лица е уредено в рамките на Общото споразумение по търговията с услуги (ГАТС);
Предложение за директива относно условията за влизане и пребиваване на стажанти, които получават възнаграждение
36.
Счита за необходимо да се даде точна дефиниция на категорията стажанти, които получават възнаграждение (ограничение на възраст, езикови познания, максимален период на стажа, възможност за замяна на този статут с друг вид разрешително за престой и др.), както и да се разработят мерки за контрол, за да се избегнат злоупотреби с този статут;
37.
Предлага на стажантите, които получават възнаграждение, да се издава европейско разрешително за пребиваване за период от 6 до 12 месеца; подкрепя разработването на програми за партньорство с университети в трети страни;
Интеграция
38.
Припомня горепосочените свои резолюции от 9 юни 2005 г. и от 6 юли 2006 г.;
39.
Приветства провеждането на 10 и 11 май 2007 г. в Потсдам на неофициално среща на министрите по въпросите на интеграцията; припомня, че имиграционната политика на Съюза трябва да се основава на цялостен подход, който съчетава изискванията на пазара на труда в държавите-членки с политиките за прием и интеграция; счита, че следва да се изготви резюме на правата и задълженията на работниците мигранти с цел да се улесни участието на тези работници в икономиката, социалния и политическия живот, с оглед на постигането на тяхната интеграция; счита, че училищата представляват много важна среда за междукултурен диалог и интеграция;
40.
Отново потвърждава, че честването на 2008 г. като година на междукултурния диалог трябва да допринесе за подобряване на интеграцията на имигрантите в приемащите общества и жилищни райони и за взаимното разбирателство, като по този начин се ограничат проявите на недоверие, расизъм и ксенофобия; настоятелно приканва Комисията да насърчава дейността на организации на гражданското общество в областта на мирното съжителство на различни култури и взаимното уважение и в сферата на образованието в името на мира и ненасилието; изтъква, че политиците на всички равнища следва да осъзнават своята отговорност във връзка с използването на подходящи изразни средства в обсъждането на този въпрос;
41.
Приканва държавите-членки да прилагат разпоредбите на Директива 2003/86/EО на Съвета от 22 септември 2003 г. относно правото на събиране на семейството ОВ L 251, 3.10.2003 г., стр. 12.
; приканва Съвета, Комисията и държавите-членки да предоставят на жените мигранти, които влизат в Европейския съюз в рамките на споразуменията за събиране на семейството, правен статут, който е независим от този на техните съпрузи;
Предоставяне на информация
42.
Подчертава особената отговорност, която носят средствата за масово осведомяване, по-специално европейските обществени радио и телевизионни организации, във връзка с правилното отразяване на имиграцията и преодоляването на стереотипните представи;
43.
Счита, че е от първостепенно значение заинтересованите лица да се уведомяват, доколкото е възможно преди заминаването им, за условията и възможностите за законна имиграция в ЕС; тази информация трябва да бъде широко разпространявана в третите страни както от обществените органи (или от посолствата или консулствата на държавите-членки, или от Делегацията на Европейската комисия в съответната държава); подкрепя за тази цел създаване в най-кратък срок на европейски интернет портал за имиграцията;
44.
Подкрепя проектите, насочени към създаване на курсове за езиково и друго обучение в страната на произход, за да се помогне на имигрантите да развият умения и да се приспособят по-добре към потребностите от работна ръка в ЕС;
Сътрудничество със страните на произход
45.
Припомня необходимостта от активна политика за съвместно развитие; подкрепя целта, свързана със сключване на споразумения с трети страни, с цел да се предостави възможност за ефективно управление както на легалната, така и на нелегалната имиграция; счита при все това, че подобни споразумения трябва изцяло да съблюдават правата на човека; в тази връзка изразява резерви относно финансирането на проекти в страни, които не зачитат тези права;
46.
Приканва Европейската комисия и държавите-членки да разгледат начините за улесняване на свободното движение на мигранти между страната на пребиваване и страната на произход;
47.
Припомня, че средствата, които мигрантите прехвърлят в страната на техния произход, допринасят за развитието на тези страни; счита, че същевременно с осигуряването на подходящо равнище на контрол и сигурност при тези транзакции, разходите по превеждане на сумите в страните на произход следва да се намалят с цел да се съдейства за развитието; подчертава, че въпреки че следва да се положат всички усилия за улесняване на паричните преводи и за намаляване на свързаните с тях разходи, става въпрос за частни средства, от които се възползват предимно семействата, които ги получават, и те не следва да се разглеждат като заместващи официалните помощи за развитие;
48.
Призовава Комисията и Съвета да вземат участие в ежегоден дебат в Парламента относно политиката на ЕС в областта на имиграцията; призовава Комисията да представи в тази връзка таблица с пълни данни за положението в областта на имиграцията в Европа;
49.
Приканва водещата комисия да проведе задълбочен диалог със съответните комисии на националните парламенти, които отговарят по въпросите на имиграцията, и да продължи да сътрудничи с Комисията по въпросите на миграцията, бежанците и населението към Парламентарната асамблея на Съвета на Европа;
50.
Възлага на своя председател да предаде настоящата резолюция съответно на Съвета и на Комисията, на правителствата и парламентите на държавите-членки, на Съвета на Европа, на Върховния комисариат за бежанците към ООН и на Международната организация по миграция.
