Въпрос с искане за писмен отговор P-001666/2012
до Комисията
Член 117 от Правилника за дейността
Илиана Иванова (PPE)
(10 февруари 2012 г.)
Относно: Дискриминационно отношение на нидерландски сайт към източноевропейци
От 8 февруари 2012 г. нидерландската крайнодясна партия PVV е лансирала специален сайт http://www.meldpuntmiddenenoosteuropeanen.nl/ , на който нидерландските граждани да могат да подават жалби и оплаквания от източноевропейски работници, пребиваващи на територията на Кралство Нидерландия. Темите, по който гражданите на Кралство Нидерландия са насърчени да подават жалби, са: противообществени прояви, замърсяване с отпадъци, отнемане на работните им места и проблеми, свързани с интеграцията и неприятности в жилищните зони. По този начин умишлено се насажда омраза и страх по отношение на гражданите от Централна и Източна Европа, те умишлено са представени като заплаха и проблем за нидерландското население.
Сайтът на крайнодясната партия PVV насажда расизъм и ксенофобия сред нидерландските граждани, предизвиква необосновани страхове и подстрекава към дискриминация срещу хората от Централна и Източна Европа. Намираме, че тази проява от страна на партията PVV е в противоречие с европейските ценности и солидарността между държавите членки. Това е поредният пример за дискриминационно отношение към български граждани в Кралство Нидерландия. ЕК беше вече уведомена за системни оплаквания на български граждани относно неиздаването на декларациите VAR за дружества, представени от български граждани в Нидерландия, като още една проява на дискриминация.
1. Считате ли, че информацията и призивите в този сайт нарушават основни принципи на Европейския съюз, най-вече принципа за недискриминация, който е заложен в първичното законодателство на ЕС — в Хартата на основните права на ЕС, която вече е част от Лисабонския договор, както и в член 13 от Договора от Амстердам?
2. Какво ще предприеме Комисията в защита на ценностите на Европейския съюз? Каква позиция ще заеме ЕК по темата? Ще поиска ли Комисията от нидерландското правителство да разследва случая и да бъдат взети своевременни мерки?