ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0041/07
съгласно член 108 от Правилника за дейността на ЕП
от
Jan Andersson
, от името на Комисия по заетост и социални въпроси
към Комисията
Относно: Командироването на работници
Директива 96/71/ЕО относно командироването на работници в рамките на предоставянето на услуги определя 16 декември 1999 г. като краен срок за транспониране на нейните разпоредбите в националното право. Наскоро се оказа, че подходящото прилагане на директивата е проблематично както поради присъщи на текста недостатъци, така и на липса на правилно прилагане в държавите-членки и координация между компетентните органи. Европейският парламент счита за недостатъчни преразглежданията на директивата от страна на Комисията през 2003 г. и 2006 г.
В съобщенията си „Насоки относно командироването на работници в рамките на предоставянето на услуги“ и „Командироване на работници в рамките на предоставянето на услуги: максимално увеличаване на ползите и потенциала и едновременно гарантиране на защитата на работниците“ , Комисията се е ангажирала да предприеме необходимите мерки за подобряване на положението, създадено от всякаква липса на спазване на относимите разпоредби на общностното право и/или сътрудничеството между държавите-членки съгласно член 4 (Сътрудничество в областта на информацията) и член 5 (Мерки) от директивата.
Как Комисията възнамерява да се справи с тревогите, изразени от Европейския парламент в неговите резолюции, по-специално по отношение на:
съхраняването на документите на работното място, с цел да се контролира спазването на директивата, и
присъствието на командировъчно дружество, което да бъде законен представител, изпълняващ правните задължения в приемащите държави-членки?
С оглед на факта, че директивата се прилага поне от м. декември 1999 г. и че насоките, в които се дават разяснения на държавите-членки за техните задължения по отношение на командироване, което се осъществява на тяхна територия, са публикувани от Комисията преди повече от една година,
Ще публикува ли Комисията по-ясни и по-подробни насоки, които да помогнат на държавите-членки и на дружествата да разберат по-добре какво им е позволено съгласно директивата и относимата съдебна практика? В случай че публикува, кога?
Направила ли е Комисията оценка кои държави-членки продължават да не спазват разпоредбите на директивата, по-специално по отношение на сътрудничеството в областта на информацията и мерките за прилагане от страна на държавите-членки?
Може ли Комисията да потвърди, че в рамките на командироването тя ще спази всички модели на пазар на труда, които съществуват в Европейския съюз?
ОВ L 18, 21.1.1997 г., стр. 1. Резолюции P5_TA(2004)0030 г. от 15.1. 2004 г. и P6_TA(2006)0463 от 26.10.2006 г. СОМ(2006)0159 окончателен от 4.4.2006 г. СОМ(2007)0304 окончателен от 13.6.2007 г.