Отговор, даден от г-н Шефчович от името на Комисията
(22 юни 2011 г.)
Провежданият понастоящем конкурс EPSO/AD/204/10 за администратори по управление на структурните фондове/Кохезионния фонд (AD 6) въз основа на квалификации и тестове е конкурс на общо основание, което означава, че европейските граждани на всички държави-членки можеха да кандидатстват, ако общите и специалните условия са изпълнени на датата, на която приключва подаването на заявления онлайн. Общо 2436 кандидати изпратиха в срок пълен валиден онлайн формуляр за кандидатстване за този конкурс. Това го прави най-големият конкурс за специалисти, организиран от ЕПСО, що се отнася до броя кандидати. Големият брой на кандидатите бе причина за сериозна конкуренция между кандидатите по време на етапа за допускане до участие в конкурса. На този етап комисията по подбор трябваше да избере, в съответствие с условията на обявлението за конкурса, 120-те най-добри кандидати от кандидатствалите 2436. Заявленията на кандидатите бяха разгледани анонимно. Комисията не бе уведомена за това дали даден кандидат работи в някоя от европейските институции или не.
В стремежа си да предоставя услуга за подбор на персонал, отговаряща най-високите професионални стандарти, и в съответствие с международните най-добри практики ЕПСО провежда процедури за подбор по справедлив и ефикасен начин в тясно сътрудничество с всички заинтересовани страни, включително с всички институции на ЕС. В последния етап от конкурса се провеждат тестове по модела „център за оценяване“. Тези тестове се провеждат на втория език на кандидатите, избран измежду немски, английски или френски език. В случая на EPSO/AD/204/10 от кандидатствалите 2 436 души 2 023 кандидати избраха английски език за свой втори език. Допуснатите до центъра за оценяване кандидати са от общо 21 гражданства на ЕС. Що се отнася до избора на първи език (често техния майчин език), 68 кандидати от 123-мата кандидати избраха за свой първи език един от 12-те езика на 12-те нови държави-членки. Публикуваната през месец ноември 2010 г. поправка бе предложена от ЕПСО със съгласието на институциите и бе необходима, за да се избегне каквато и да е потенциална дискриминация по отношение на избора на езици на кандидатите и за да не се санкционират кандидатите от която и да е държава-членка.
Обратно на това, което изглежда се твърди във въпроса на почитаемия член на Парламента, процедурите за подбор на персонал не се възлагат на външни изпълнители. ЕПСО отговаря за организирането на целия процес по подбор — от подготвянето и публикуването на обявлението за конкурс до управляването и наблюдаването на използването на списъците с одобрени кандидати. ЕПСО се подпомага от редица изпълнители, подбрани съгласно официалните процедури в пълно съответствие с приложимите финансови разпоредби. Ролята на тези изпълнители е строго ограничена до технически консултации, предоставяне на тестове, осигуряване на логистика и на помещения и оборудване за провеждане на тестовете в целия Европейски съюз и пет места извън него (Ню Йорк, Женева, Пекин, Сидни, Торонто), като се гарантира професионална работа с десетки хиляди кандидати всяка година. Всички тези дейности се извършват под пълния контрол на ЕПСО.
На последно място, успешната работа на един център за оценяване зависи основно от наличието на вътрешни членове на комисията по подбор и оценители. В съответствие с междуинституционалния мандат на ЕПСО всички тези хора се осигуряват от европейските институции. Списъците с одобрени кандидати, които те съставят, са плод на тяхната работа по време на конкурса.
