ВЪПРОС С ИСКАНЕ ЗА ПИСМЕН ОТГОВОР P-1646/08
зададен от Душана Здравкова (PPE-DE)
на Комисията
(17 март 2008 г.)
Относно: Временно преустановяване на финансовата помощ по програма ФАР и САПАРД за България
По повод на на полученото от българските власти на 28 март 2008 г. писмо от генералния директор на ГД „Разширяване“ в Европейската комисия г-н Майкъл Лий и писмото от 06.03.2008 г. от Генерална дирекция „Земеделие и развитие на селските райони“ за временно преустановяване на финансовата помощ за България по програма ФАР и САПАРД, бих искала да изразя своите притеснения за липсата на каквато и да е информация от страна на отговорните български институции.
В тази връзка се обръщам към Европейската комисия със следните въпроси: —
По какъв начин и била ли е изобщо уведомена Комисията от българското правителство за това, че България среща трудности при усвояването на средствата и търсена ли е помощ в тази връзка? —
Кога чрез разширената децентрализирана система за изпълнение (EDIS) са констатирани слабости при управление и контрола на средствата? —
Комисията изпращала ли е предупредителни писма за потенциалната възможност от спиране на средствата по програма ФАР и САПАРД и ако да, кога? —
Съществуват ли ефективни механизми за т.н. „ранно предупреждение“ за допускани нередности, за да може на по-ранен етап да се информират гражданите, както и да се предприемат своевременно адекватни мерки?
Бих желала да призова Комисията в подобни случаи да бъде изпращана информация не само до представители на изпълнителната власт в България, допуснали нередностите, но и до представителите на България в Европейския парламент. Считам, че не само е наше правомощие, но и задължение, да защитаваме интересите на европейския данъкоплатец и да настояваме да се предприемат нужните мерки, за да бъдат своевременно отстранявани нередностите и да се спазва финансовата дисциплина.