8.4.2010 B7-0231/2010 ПРЕДЛОЖЕНИЕ ЗА РЕЗОЛЮЦИЯ внесено съгласно член 120 от Правилника за дейността
относно Европейски фонд за социална солидарност
Salvador Garriga Polledo
PE439.730v01-00 B7‑0231/2010 Предложение за резолюция на Европейския парламент относно Европейски фонд за социална солидарност на Европейския съюз
Европейският парламент ,
– като взе предвид член 120 от своя правилник,
А. като има предвид човешкото измерение на проблемите на безработния работник в Общността, който не съумява да оползотвори времето си, занимавайки се с нещо полезно или значимо,
Б. като има предвид, че задължение на всички е да помогнат да се открие как да се оползотвори по най-полезния за работника начин свободното му време,
В. като има предвид, че би могло да се помогне на работника чрез купуването на стажове за определени периоди в предприятия по негов избор, намиращи се в която и да било държава от Общността,
Г. като има предвид, че избраните предприятия биха могли да поискат надлежна компенсация за това, че предоставят възможност за трудова практика на безработните европейци, в сферата на обичайната им производствена дейност, посредством продажбата на въпросните стажове за определени периоди, като разходите за това следва да се поемат от европейски фонд за социална солидарност,
1. призовава за създаването на Европейски фонд за социална солидарност, чиято основна цел да бъде закупуването на стажове за определени периоди, предназначени за безработни работници, в предприятия от която и да било държава в Общността;
2. изисква гореспоменатият фонд да се захранва с вноски както от публичните финансови средства на Общността, така и от държавите-членки;
3. настоятелно призовава предприятията от Общността, без значение в коя държава-членка те са регистрирани, да се съгласят да предоставят определен минимум такива стажове на процент наети работници.
