Отговор, даден от г-н Поточник от името на Комисията
(19 януари 2011 г.)
Европейското законодателство в областта на управлението на отпадъците определя общите цели, които трябва да бъдат постигнати от държавите-членки. Начинът за постигане на тези цели е оставен на преценката на държавите-членки при спазване на принципа на субсидиарност. В „рамковата директива“ 2008/98/EО, 19.11.2008 г., OВ L 312, 22.11.2008 г. относно отпадъците е посочен конкретно принципът на близост при третирането (член 16). Държавите-членки са длъжни да вземат подходящи мерки, в сътрудничество с други държави-членки, за създаване на интегрирана и подходяща мрежа от инсталации за обезвреждане на отпадъци, както и на инсталации за оползотворяване на смесени битови отпадъци, събрани от частни домакинства, включително когато това събиране обхваща такива отпадъци от други причинители, като се вземат предвид най-добрите налични техники. Тази мрежа трябва да позволява обезвреждането или оползотворяването на отпадъците в „една от най-близките подходящи инсталации“ посредством най-подходящите методи и технологии, за да се осигури високо ниво на защита на околната среда и на общественото здраве. Принципите на близост и самодостатъчност не означават, обаче, че всяка държава-членка трябва да притежава на своя територия пълния набор от инсталации за окончателно оползотворяване.
На практика съществуват редица системи — от разделно събиране на отпадъците „от врата на врата“ до частни или публични системи за доброволно предаване на отпадъци. Ефикасността на въведените системи зависи от местните условия — събирането и рециклирането на отпадъци в градските райони се организира по различен начин от този в крайградските или селските райони.
Поради това Комисията не е извършвала конкретна оценка на предимствата и недостатъците на една публична система за рециклиране на отпадъци на местно равнище, нито на последствията от нея на социално, екологично или икономическо равнище. Същевременно тя насърчава обмена на добри практики между отговорните органи. Публикуваният през януари 2011 г. доклад за напредъка, постигнат в изпълнението на европейската тематична стратегия за отпадъците http://ec.europa.eu/environment/waste/strategy.htm , сочи, че през последните десетилетия държавите-членки са подобрили значително своите системи за третиране на отпадъци, но че има още много работа за постигане на целите на европейската политика в областта на отпадъците. Различията между държавите-членки са значителни.
