ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0032/07
съгласно член 108 от Правилника за дейността на ЕП
от
Helmuth Markov
, от името на Комисия по международна търговия
към Комисията
Относно: Последни развития в двустранните търговски отношения с Китай
През 2006 г. Китайската народна република измести Съединените щати от позицията на най-голям източник на внос за ЕС, докато търговският дефицит на ЕС с Китай достигна 128 млрд. EUR. През м. януари 2007 г. бяха започнати преговорите за ново Споразумение за партньорство и сътрудничество (СПС) и през следващия месец Комисията публикува изследване, според което има големи възможности за износителите от ЕС на екологични стоки, бизнес услуги и високостойностни продукти. При все това, изследването също така заключава, че износителите от ЕС са изправени пред сериозни бариери, когато опитват да получат достъп до китайския пазар, както и недостатъчна защита на правата на интелектуалната собственост.
В тази връзка, Комисията би ли могла:
1) да представи последните развития в преговорите за ново СПС и очаквания график?
2) да гарантира, съобразно член 19 от Рамковото споразумение между Европейския парламент и Комисията, че на Парламента се предоставя ранна и ясна информация по време на провеждането на преговорите и, в частност, че е предадена приетата по време на преговорите директива?
3) да обясни по какъв начин възнамерява да действа по отношение на липсата на висока степен на защита на правата на човека и достатъчно добри стандарти по отношение на околната среда, социалното измерение и безопасността в Китай в рамките на преговорите за СПС и СТО, както и предложения от нея подход към нарушения от страна на Китай на световния пазар за търговия с природни ресурси?
4) да обясни какви мерки взема, за да подобри достъпа да пазара на износителите от ЕС; как предлага да се бори с необосновани твърдения относно проблеми с безопасността на европейски продукти, някои от които изглеждат провокирани от официални органи; и, с оглед на решението на САЩ да постави начало на процедури на СТО за уреждане на спорове относно защитата и прилагането на правата на интелектуална собственост в Китай, какви мерки предвижда с цел гарантиране, че европейската промишленост няма да продължи да изпитва широко разпространени щети в резултат от фалшификации и пиратство?
5) да предостави оценка на напредъка на Китай при изпълнението на изискванията, поставени от ЕС във връзка с неговото изискване за статут на пазарна икономика.
