P7_TA-PROV(2011)0158
Забрана на изборите за тибетското правителство в изгнание в Непал
B7-0263 , 0264 , 0266 , 0268 и 0270/2011
Резолюция на Европейския парламент от 7 април 2011 г. относно забраната на изборите за тибетско правителство в изгнание в Непал
Европейският парламент,
–
като взе предвид резолюцията си от 17 юни 2010 г. относно Непал Приети текстове, P7_TA(2010)0245 .
и резолюцията си от 26 октомври 2006 г. относно Тибет ОВ C 313 E, 20.12.2006 г., стр. 463.
;
–
като взе предвид Всеобщата декларация за правата на човека от 1948 г.,
–
като взе предвид Международния пакт за гражданските и политическите права от 1966 г.,
–
като взе предвид изявлението на Генералния секретар на ООН Бан Ки-мун относно политическото положение в Непал,
–
като взе предвид член 122, параграф 5 от своя правилник,
А.
като има предвид, че окупацията на Тибет от страна на Китайската народна република не дава възможност на тибетците демократично да изберат своите представители на територията на Тибет;
Б.
като има предвид, че повече от 82 000 тибетци в изгнание по света бяха поканени да гласуват на 20 март 2011 г. за нов калон трипа (министър председател) на тибетското правителство в изгнание;
В.
като има предвид, че няколко хиляди тибетци в Непал не получиха разрешение да гласуват от непалските органи в Катманду под растящ натиск от страна на китайското правителство;
Г.
като има предвид, че и по време на предишен кръг избори в Непал на 3 октомври 2010 г. полицията в Катманду конфискува урните и затвори местата за гласуване на тибетската общност;
Д.
като има предвид, че на 10 март 2011 г. Далай Лама обяви, че официално ще се оттегли от поста политически лидер на тибетското правителство в изгнание, което се намира в Дхарамсала, Индия, с цел укрепване на демократичната структура на тибетското движение в навечерието на изборите за ново поколение тибетски политически лидери;
Е.
като има предвид твърденията на правителството на Непал, че демонстрациите на тибетците нарушават неговата политика за единен Китай и отново потвърденото му намерение да не допуска „действия, насочени срещу Пекин“ на своя земя и съответното налагане на обща забрана на предвижването на групи тибетци в опит да успокои китайските органи;
Ж.
като има предвид, че непалските органи, особено полицията, неведнъж са били обвинявани, че нарушават основни права на човека на тибетците в изгнание в Непал, като свобода на изразяването, събранията и сдружаването; като има предвид, че тези права са гарантирани за всички лица в Непал по силата на международни конвенции за правата на човека, по които Непал е страна, включително Международния пакт за гражданските и политическите права;
З.
като има предвид, че като цяло положението на много бежанци в Непал, по-специално на тези от Тибет, дава основание за тревога,
И.
като има предвид, че ЕС потвърди ангажимента си да подкрепя демократичното управление, основано на участието, в своите външни отношения с приемането на Заключенията на Съвета относно подкрепата на демокрацията във външните отношения на ЕС на 17 ноември 2009 г.;
1.
Подчертава правото на участие в демократични избори като основно право на всички граждани, което трябва да бъде подкрепяно, защитено и гарантирано във всяка демократична държава;
2.
Призовава правителството на Непал да подкрепя демократичните права на тибетския народ, който провежда уникален вътрешен избирателен процес, който съществува от 1960 г., да организира и участва в демократични избори;
3.
Подчертава значението на мирните демократични избори за укрепването и запазването на тибетската идентичност както на територията на Тибет, така и извън нея;
4.
Настоятелно призовава органите на Непал да зачитат правата на тибетците в Непал на свобода на изразяването, събранията и сдружаването, така както са гарантирани за всички лица в Непал по силата на международни конвенции в областта на правата на човека, по които Непал е страна;
5.
Призовава органите да се въздържат от превантивни арести и ограничения на демонстрациите и свободата на словото, които лишават тибетската общност от правото на законно мирно изразяване и събиране, по време на всички дейности, предприети от тибетската общност в страната и настоятелно призовава правителството на Непал да включи такива права и да гарантира религиозна свобода в новата конституция на Непал, която трябва да влезе в сила до 28 май 2011 г.;
6.
Призовава непалските органи да се придържат към международните си задължения в областта на правата на човека и законите на собствената си страна по отношение на тибетската общност и настоятелно призовава правителството да се противопостави на силния натиск от страна на китайското правителство за заглушаване на гласа на тибетската общност в Непал чрез ограничения, които са не само неоснователни, но и незаконни, съгласно националното и международното право;
7.
Счита, че продължаването на пълното прилагане на „джентълменското споразумение“ за бежанците от Тибет от страна на непалските органи е важно за запазването на контактите между Службата на върховния комисар на ООН за бежанците и тибетските общности;
8.
Призовава Европейската служба за външна дейност внимателно да следи политическото положение в Непал чрез своята делегация в Катманду, особено начина на третиране на тибетските бежанци по отношение на техните конституционно и международно гарантирани права и настоятелно призовава върховния представител на ЕС да обсъди загрижеността относно действията, предприети от правителството на Непал за блокиране на тибетските избори, с непалските и китайските органи;
9.
Възлага на своя председател да предаде настоящата резолюция на Съвета, на Комисията, на държавите-членки, на заместник-председателя на Комисията/върховен представител на Съюза по въпросите на външната политика и политиката на сигурност, на правителството на Непал и на генералния секретар на ООН.
