ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0054/09
съгласно член 108 от Правилника за дейността на ЕП
от
Thierry Cornillet
, от името на групата ALDE
към Комисията
Относно: Година след подписването на Европейския консенсус относно хуманитарната помощ
Европейският консенсус относно хуманитарната помощ беше подписан съвместно от Съвета и представителите на правителствата на държавите-членки, заседаващи в рамките на Съвета, Европейския парламент и Европейската комисия на 18 декември 2007 г. Процесът на преговори между трите институции беше съществена възможност за достигане на политически консенсус относно начина за реагиране при все по-сложните кризисни положения и за определяне на периметъра за хуманитарни операции за Европа. План за действие на Европейската комисия, в който са изложени конкретни мерки за прилагане на този съвместен документ, беше приет на 29 май 2008 г. и одобрен от Съвета на 22 юли 2008 г.
Според член 101 от Консенсуса напредъкът „на ЕС по прилагането на настоящия консенсус относно хуманитарната помощ следва редовно да се обсъжда в Съвета и с Европейския парламент ...”.
Година след подписването на Консенсуса е целесъобразно да се направи равносметка на действията на Европейския съюз в областта на хуманитарната помощ.
В най-общ план, какви мерки е предприел през 2008 г. Европейският съюз и какви мерки възнамерява да предприеме за изпълнение на ангажиментите, залегнали в Консенсуса?
Като се има предвид нарастващата честота на природните бедствия и изменението на климата, каква е политическата стратегия на ЕС, за да бъдат включени в политиката на Съюза за хуманитарна помощ и развитие намаляването на риска от бедствия и подготовката за бедствия в развиващите се страни?
Какво внимание се обръща на хуманитарните кризи, за които не са отпуснати достатъчно финансови средства, които са пренебрегнати или забравени, за които не са предприети подходящи международни хуманитарни действия в световен план?
Какви по-нататъшни действия ще предприеме Европейският съюз след Международната конференция относно спазването на нормите на международното хуманитарно право, проведена на 16 септември 2008 г., с оглед опазването на "хуманитарното пространство", необходимо за гарантиране на достъпа до уязвимото население и на сигурността на хуманитарните работници?
