ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0030/10
съгласно член 115 от Правилника за дейността на ЕП
от
Brian Simpson
, от името на Комисия по транспорт и туризъм
към Комисията
Относно: Изпълнение на първия пакет от директиви относно железопътния транспорт (2001/12/ЕО, 2001/13/ЕО и 2001/14/ЕО)
Трите директиви от първия пакет относно железопътния транспорт (2001/12/ЕО , 2001/13/ЕО и 2001/14/ЕО ) бяха приети през 2001 г. с краен срок за тяхното транспониране – 2003 г. В своя доклад от 2006 г. Комисията призна, че държавите-членки формално са транспонирали трите директиви; въпреки това, през октомври 2009 г. Комисията изпрати мотивирани становища до 21 държави-членки относно неуспеха им да транспонират правилно директивите. Преди преразглеждането на първия пакет относно железопътния транспорт да е започнало през 2010 г., комисията по транспорт и туризъм желае да изрази дълбоката си загриженост по отношение на онези държави-членки, които не спазват напълно тези директиви, и отправя следните въпроси:
Комисията може ли да предостави конкретна и точна информация за това, кой аспект от директивите не е бил изпълнен от всяка държава-членка? Комисията може ли да обясни защо държавите-членки не са изпълнили правилно тези директиви и дали държавите-членки все още възпрепятстват лоялната конкуренция на пазара на железопътни услуги? Какво мисли Комисията относно това, по какъв начин преработката ще улесни приложението на първия пакет относно железопътния транспорт? Комисията може ли да предостави статистика относно разликите в таксите за достъп и инфраструктура в тези държави-членки и да подаде по-точна информация относно липсата на независимост на управителите на инфраструктурата и мерките, които във връзка с това държавите-членки не са успели да вземат? Какви действия е следвало да предприемат 21 държави-членки, за да предоставят достатъчно правомощия и ресурси на регулаторните органи? Комисията може ли да изясни защо са били необходими пет години, за да се изпратят официалните уведомления до държавите-членки и дали Комисията счита, че пълното изпълнение на първия пакет относно железопътния транспорт е предварително условие за продължаване по-нататък с отварянето на пазара? Какви действия Комисията ще предприеме срещу държавите-членки, които са въвели национални мерки в противоречие на първия пакет относно железопътния транспорт? Какво е актуалното положение по отношение на оперативната съвместимост на трансграничните технологии? Комисията може ли да информира Парламента относно това точно каква част от железопътната мрежа на ЕС е съвместима с нормите на Европейската система за управление на железопътния трафик (ERTMS)?
ОВ L 75, 15.3.2001 г., стр. 1. ОВ L 75, 15.3.2001 г., стр. 26. ОВ L 75, 15.3.2001 г., стр. 29.