Въпрос с искане за устен отговор O-000061/2012
до Комисията
Член 115 от Правилника за дейността
Cecilia Wikström
,
Nadja Hirsch
,
Renate Weber
,
Gianni Vattimo
,
Sonia Alfano
,
Andrea Zanoni
,
Louis Michel
,
Leonidas Donskis
,
Jan Mulder
,
Sophia in 't Veld
,
Jens Rohde
, Baroness
Sarah Ludford
,
Ramon Tremosa i Balcells
,
Niccolò Rinaldi
,
Nathalie Griesbeck
,
Marielle de Sarnez
от името на групата ALDE Относно: Инкриминирането на бездомни лица в Унгария
На 1 декември 2011 г. в Унгария влезе в сила Закон за инкриминиране на бездомни лица. След като им бъде отправено едно предупреждение, бездомните лица, спящи по улиците, ще се наказват с глоба в размер на 445 евро или с лишаване от свобода. Докладчиците на ООН по правата на човека в областите крайна бедност и права на човека и право на достъп до адекватни жилища разкритикуваха закона и призоваха Унгария да преразгледа това законодателство и да приеме национална стратегия за жилищата, която да вземе предвид нуждите и правата на бездомните в съответствие с международните задължения в областта на правата на човека. В Унгария има около 30 000 до 35 000 бездомни лица, включително хора с увреждания . Икономическата и финансовата кризи доведоха до все по-голям брой семейства, живеещи по улиците. Унгарските органи съобщават, че са били построени нови приюти, но критиците подчертават, че това не оправдава глобата или лишаването от свобода на тези, които все още не могат да намерят подслон.
1. Ще заяви ли Комисията дали споделя мнението, че горепосоченият закон е несъвместим с основните ценности на Европейския съюз, предвидени в член 2 от Договора за ЕС, и по-специално „зачитане на човешкото достойнство, на свободата, (…) равенството, (…) както и на зачитането на правата на човека, включително правата на лицата, които принадлежат към малцинства, (…) в общество, чиито характеристики са (…) недискриминацията, толерантността, справедливостта, солидарността и равенството между жените и мъжете?
2. Изразява ли съгласие, че законът е несъвместим с Хартата на основните права на ЕС, и по-специално с член 1 (човешко достойнство), член 4 (забрана на изтезанията и на нечовешкото или унизително отношение или наказание), член 6 (право на свобода и сигурност) и член 7 (зачитане на личния и семейния живот), както и с член 31 от преразгледаната Европейска социална харта, който предвижда правото на жилище?
3. Изразява ли съгласие, че законът е несъвместим с политиките на Европейския съюз относно борбата с бездомността, включително конкретното позоваване в приетия от Съвета Съвместен доклад за социалната закрила и социалното включване за 2010 г.?
4. Изразява ли съгласие, че тази мярка не издържа на проверката на Европейския съд по правата на човека за пропорционалност и необходимост в едно демократично общество?
5. Изразява ли съгласие, че законът има дискриминационно въздействие върху хората, живеещи в бедност?
6. Изразява ли съгласие, че законът води до изразходване на ресурсите за полицейска дейност, задържане, наказателно преследване и лишаване от свобода, вместо те да се използват по-ефикасно за решение на жилищните проблеми?
7. Ще предостави ли статистически данни за бездомността във всички държави членки?
8. Ако споделя тази загриженост, какви действия ще предприеме по отношение на унгарските органи и ще започне ли срещу Унгария производство за установяване на нарушение?
http://www.ohchr.org/EN/NewsEvents/Pages/DisplayNews.aspx?NewsID=11829&LangID=E