9.2.2011 B7-0097/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявления на Съвета и на Комисията
съгласно член 110, параграф 2 от Правилника за дейността
относно стратегията „ЕС 2020”
Malcolm Harbour
от името на групата ECR
PE459.629v01-00 B7‑0097/2011 Резолюция на Европейския парламент относно стратегията „ЕС 2020”
Европейският парламент,
– като взе предвид съобщението на Комисията, озаглавено „ЕС 2020: Стратегия за интелигентен, устойчив и приобщаващ растеж“,
– като взе предвид изявленията на Съвета и на Комисията относно стратегията „ЕС 2020“ – водещи инициативи,
– като взе предвид препоръчаните от Комисията десет действия с най-голям приоритет;
– като взе предвид съобщението на Комисията, озаглавено „Годишно изследване на растежа: напредване с изчерпателния отговор на ЕС на кризата”,
– като взе предвид заключенията на председателството от заседанието на Европейския съвет на 17 и 18 юни 2010 г.,
– като взе предвид неофициалната среща на Европейския съвет от 11 февруари 2010 г.,
– като взе предвид обществената консултация относно „ЕС 2020“, инициирана от Комисията, и резултатите от нея (SEC (2010)116),
– като взе предвид оценката на Комисията относно Лисабонската стратегия (SEC (2010) 114),
– като взе предвид документа на Европейския съвет, озаглавен „Седем стъпки за изпълнение на Европейската стратегия за растеж и работни места“,
– като взе предвид резолюцията на Европейския парламент от юни 2010 г. относно водещите инициативи на „ЕС 2020”,
– като взе предвид резолюцията на Европейския парламент от 10 март 2010 г. относно стратегията „ЕС 2020”,
– като взе предвид съобщението на Комисията, озаглавено „Годишно изследване на растежа: напредване с изчерпателния отговор на ЕС на кризата,
– като взе предвид Законодателния акт за единния пазар, публикуван на 16 декември 2010 г.,
– като взе предвид член 110, параграф 2 от своя правилник
Общи бележки
1. отбелязва, че принципната цел на стратегията „ЕС 2020” е да придвижи Европейския съюз през икономическото възстановяване до устойчиво и конкурентоспособно бъдеще;
2. подчертава необходимостта да се фокусира върху сравнителните икономически предимства на Европейския съюз, за да се гарантира успехът на стратегията „ЕС 2020” и постигането на добавената стойност на ЕС;
3. подчертава необходимостта от консолидиране на всички анализи на Комисията, извършени след публикуването на извършената от нея първоначална консултация, включително годишното изследване на растежа, водещите цели, насоките за заетостта и десетте приоритетни действия, за да се гарантира последователен, фокусиран, успешен подход и да се избегне съдбата на Лисабонската стратегия;
4. приветства Законодателния акт за единния пазар като ключова политическа инициатива за укрепване на основите на целите на стратегията „ЕС 2020” и нейните водещи инициативи;
Управление на стратегията „Европа 2020” и водещи цели
5. приветства публикуването на годишното изследване на растежа, включително ударението, поставено върху необходимостта от ускоряване от страна на държавите-членки по отношение мобилизирането на пазарите на труда и връщането на безработните на работа; подкрепя призивите на държавите-членки за продължаване на изпълнението на структурните реформи с цел да се засилят изследванията и иновациите, да се използват потенциалът и интернационализацията на МСП и да се наблегне на напредъка в технологиите;
6. подчертава жизненоважната роля на рестартирането на единния пазар в постигането на целите за растеж и конкурентоспособност на стратегията „ЕС 2020”; счита, че цялостните насоки от най-високо политическо равнище са от първостепенно значение за рестартирането на единния пазар; отправя искане, в пролетното заседание на Европейския съвет да бъде включена дискусия относно състоянието на рестартирането на единния пазар, подкрепена от мониторингов процес, по време на който да се направи оценка на изпълнението на междинните цели;
7. призовава държавите-членки да се ангажират с единния пазар, като определят своите цели и разработят своя дневен ред в съответствие с приоритетите на единния пазар;
8. приветства ангажираността на Комисията, заявена в годишното изследване на растежа, за определяне като приоритет и ускорено развитие на единния пазар; препоръчва председателят на Комисията да поеме по-голяма отговорност в онези области, в които Европейският съюз има компетентност или споделена компетентност за подпомагане координирането на действията на държавите-членки, както и политическа воля, с цел пълно изпълнение и прилагане на политиките и мерките на единния пазар и съответствието със съществуващите правила;
9. подчертава ограничения брой приоритетни действия, които ще бъдат подбрани от Европейския парламент в трите инициативни доклада относно Акта за единния пазар и които следва да бъдат приети от съзаконодателите преди 31 декември 2012 г. – двадесетата годишнина на единия пазар; това би представлявало първа стъпка от стратегията „ЕС 2020” и би гарантирало една ясна и амбициозна визия на основата на политическо лидерство и отговорност, ангажираност и координация;
10. счита, че разработването на интелигентни и координирани инвестиции в реалната икономика, включително инвестиции в изследванията и развитието, възобновяемите енергоизточници, транснационалните транспортни мрежи и единния пазар на цифрови технологии трябва да играят ключова роля за връщане на Европа към устойчиво и конкурентоспособно дългосрочно развитие;
11. призовава Комисията и държавите-членки да намалят бюрократичните и административните тежести за МСП и да изпълнят цялостно „Small Business Act”;
12. обръща внимание на ролята, която интелигентното регулиране може да играе в подобряването на регулаторната рамка, в която осъществяват дейността си предприятията; счита, че съдържащите се там предложения могат да помогнат за осигуряването на силна бизнес среда, благоприятстваща растежа и иновациите, но отбелязва, че всички партньори в законодателния процес трябва да поемат отговорност за създаването на по-ефективни и по-малко обременяващи регулаторни норми;
13. призовава за бързо приемане на патента на ЕС от съзаконодателите с цел да се засилят иновациите и конкурентоспособността на Европейския съюз и да могат да се спестяват 250 милиона евро годишно;
14. приветства започването на широкомащабен преглед на обществените поръчки, което подчертава необходимостта от реформи; призовава държавите-членки да превърнат това в първостепенен приоритет, по-специално чрез откриване на достъп за МСП;
15. призовава за определяне на бюджети за обществени поръчки за иновационни продукти и услуги, така че да се осигурят най-малко 10 милиарда евро годишно за иновации, които ще подобрят обществените услуги;
16. приветства усилията на Европейския съюз да разреши проблемите, които подкопаваха Пакта за стабилност и растеж и доведоха до сегашното неблагоприятно фискално положение в няколко държави-членки; подчертава отговорността на всички държави-членки да съблюдават бюджетна дисциплина и че една напълно отчетна и прозрачна рамка на ЕС може да допринесе за по-стабилни публични финанси и за по-голяма способност за предотвратяване на бъдещи кризи;
17. съзнава, че е в интерес на всички държави-членки ЕС да има силна и конкурентоспособна еврозона; въпреки това подчертава, че всяка реформа трябва напълно да отчита нуждите както на еврозоната, така и на държавите-членки, които все още не са се присъединили или нямат планове за присъединяване към нея;
18. препоръчва ЕС да улеснява и насърчава използването на повече финансиране от собствен капитал за МСП, или чрез рисков капитал, или чрез листване на дялове, и по-малко да се разчита на дългове;
19. призовава финансовите центрове на ЕС да бъдат насърчавани и да запазят конкурентоспособността си в световен мащаб с цел да се постигнат целите на стратегията „ЕС 2020”;
20. държавите-членки следва да бъдат насърчавани да включват като първостепенен приоритет в своите национални програми за реформа справянето с безработицата и предотвратяването на дългосрочното изключване от пазара на труда; това следва да бъде съчетано с мерки за гарантиране на създаването на повече работни места, по-добри работни места и високи равнища на висококачествена заетост и средносрочен и дългосрочен план;
21. с цел да се противодейства на отрицателното въздействие на демографските промени, стратегията „Европа 2020” насърчава изрично включването на по-възрастни работници на пазара на труда; държавите-членки следва да бъдат насърчавани да постигнат тези водещи цели чрез насърчаване на по-дълъг професионален живот, развитие на по-гъвкави пазари на труда, подкрепа за нетипични договори и насърчаване на по-възрастните хора да продължат да бъдат активни на пазара на труда за по-дълго време; освен това насърчаването на системите за учене през целия живот и превантивното здравеопазване, съчетани с опита и познанията на по-възрастните работници ще допринесат решително за възстановяването и бъдещия растеж на ЕС;
22. от съществено значение е устойчивостта на пенсионните системи да излезе извън чисто фискалните съображения; съотношенията на частните спестявания, равнищата на безработицата и предвижданите демографски тенденции също така играят значителна роля в гарантирането на устойчивостта на системите за социална защита;
23. призовава за по-ефективно и прозрачно управление на Европейския социален фонд (ЕСФ), който е съществен инструмент за постигане на целите за заетостта, определени в стратегията „ЕС 2020“ във вида, в който беше договорена от държавите-членки; настоява Европейският социален фонд да остане в регулаторната рамка на общите разпоредби относно средствата по политиката на сближаване;
24. подчертава, че националните парламенти, регионалните и местните органи и гражданското общество следва да участват в по-голяма степен и с тях следва да се провеждат редовни консултации;
25. подчертава, че Европейската комисия и Съветът следва да спазват принципа на субсидиарността при определянето на политическите насоки;
Водещи инициативи
Водеща инициатива „Умения и работни места“
26. подчертава важността на прилагането на приоритетите от Акта за единния пазар, които ще стимулират създаването на работни места; изрично подкрепя прилагането на европейската квалификационна рамка и планираната законодателна инициатива за реформа на професионалните квалификации, за да се осигури взаимно признаване на професионалните квалификации; призовава за оценка на осъществимостта на професионална карта на ЕС, която да гарантира защита на данните, и създаването на европейски паспорт на уменията, което значително би увеличило мобилността на работниците;
27. подчертава необходимостта от намаляване на тежестите за МСП и прекомерното акцентиране върху правата на работниците в настоящия икономически климат, което не насърчава предприятията да наемат допълнителни работници, като по-този начин намалява потенциала за растеж;
28. трябва да бъдат развити умения, за да се модернизират традиционни промишлени сектори, включително рибарството и семейните стопанства, които допринасят за създаването на доходи в малките общности като се осигурява подкрепа за семейни МСП, което е изцяло в синхрон с приоритетите на стратегията „ЕС 2020“ от гледна точка на трудовата заетост и приобщаващия растеж;
29. подкрепя мерки за пълното прилагане на директивата за услугите и пакета от директиви за стоките с цел създаване на още повече работни места;
Водеща инициатива „Програма в областта на цифровите технологии“
30. приветства предложението на Комисията за решение за създаване на първата програма за политика в областта на радиочестотния спектър; изразява загриженост, че Комисията трябва да възприеме добре обмислен подход, а не да бърза да разгледа този сложен, но важен въпрос за политиката на хармонизиране на спектъра;
31. подчертава необходимостта от незабавно доизграждане на единния цифров пазар, засегнат от фрагментарност, особено що се отнася до облагането на авторските права; подчертава, че доизграждането на единния цифров пазар е неотложен приоритет, който бързо ще доведе до улесняване на по-активната трансгранична търговия и създаване на работни места;
32. подчертава важността на сектора на ИКТ за европейската икономика и неговата ключова роля за инвестициите в научноизследователската и развойната дейност, които трябва допълнително да се увеличават, ако ЕС иска да се конкурира със САЩ;
33. подчертава, че високоскоростния широколентов достъп до интернет е задължителен фактор, който ще даде възможност за осъществяването на единния цифров пазар; призовава държавите-членки да дадат приоритет на отварянето на мрежовата конкуренция и насърчаването на нови участници, съгласно условията на новите рамкови правила за телекомуникациите;
Водеща инициатива „Съюз за иновации “
34. приветства наскоро публикуваната консултация за обществените поръчки; подчертава големия неизползван потенциал на обществените поръчки за стимулирането на новаторски продукти и услуги и важността на финансирането за иновативни предприятия;
35. подчертава ключовата роля на стандартизацията при насърчаването на иновациите и енергийно ефективните решения; очаква Комисията незабавно да предложи законодателната реформа на рамката за стандартизацията;
36. подчертава изключително важната роля на европейските университети; подкрепя независима система за оценка на иновативните университети; подчертава значението на намаляването на бюрокрацията и пречките пред мобилността на научните работници, включително пенсионните права, за да се гарантира, че те могат да донесат в Европейския съюз идеи и новаторски решения и технологии от други иновативни икономики;
37. подчертава важността на научните изследвания в сектора на медицината, който в комбинация с иновативни приложения, ще засили растежа и благоденствието в условията на застаряващо общество; подкрепя тясното сътрудничество между научноизследователските департаменти на университетите и медицинската промишленост, с цел да се създават продукти и услуги, от които гражданите на ЕС спешно ще се нуждаят през следващото десетилетие;
38. подкрепя европейските партньорства за иновации, за да се мобилизират заинтересованите страни - европейски, национални и регионални, публични и частни - за постигането на ясно поставената цел Европа да стане световен лидер; призовава и за още партньорства в области като енергетиката, интелигентните градове и мобилността, водната ефективност, суровините, които не се използват за производство на енергия, и устойчивото и продуктивно селско стопанство;
39. с нетърпение очаква приемането на патент на ЕС и предложения за основан на знанието европейски пазар за патенти и лицензии, за да се даде допълнителен тласък на иновациите;
40. подчертава ключовата роля на Седмата рамкова програма и необходимостта от намаляване на бюрокрацията в тази връзка;
41. подкрепя предложенията за Сравнителен анализ на европейските иновации и за списък с характеристики на успешни иновационни системи, които са ключови за напредването на иновациите в Европейския съюз; призовава за ежегоден Конвент за иновациите, за да се установи напредъка, постигнат в тази област;
Водеща инициатива „Младеж в движение“
42. подкрепя създаването на карта „Младеж в движение“, за да се повиши допълнително мобилността на младите хора в Европейския съюз; изразява силния си ангажимент към младежките програми, включително „Еразъм“ и „Леонардо“, които насърчават младите хора да бъдат по-мобилни като учат/работят в други държави-членки на ЕС, тъй като по-този начин се увеличават шансовете им да бъдат наети на работа и стават по-квалифицирани и същевременно допринасят за икономическия растеж на Европейския съюз;
43. популяризирането на допълнителното образование категорично трябва да бъде насърчавано, като същевременно Комисията не следва да възпира важни специализирани и практически професии, за да се избегнат пропуски в сектори на европейската икономика, в които има непрестанно търсене на работници;
44. настоява колко е важно да се помага на младите предприемачи да започнат търговска дейност; с нетърпение очаква новия Европейски инструмент за микрофинансиране на Комисията да осигури финансова подкрепа, която да помогне за постигането на тази цел.
Водеща инициатива „Платформа срещу бедността“
45. припомня на Комисията, че държавите-членки са поели ангажимент да се справят с бедността и да гарантират, че за уязвимите групи от населението се полагат грижи; подчертава, че държавите-членки имат свои, действащи специфични цели и схеми, за да намаляват бедността и да полагат грижи за най-уязвимите в обществото;
46. счита, че продължаването на териториалното сближаване, като се поставя акцент върху трансграничното и междурегионалното сътрудничество остава средство за премахване на регионалните различия в ЕС; подчертава, че тази политика следва да бъде проста, прозрачна и да осигурява добавена стойност на ЕС;
Водеща инициатива „Европа за ефективно използване на ресурсите“
47. приветства опитите да се реши въпросът за изменението на климата на конференцията по въпроса, проведена в Канкун; подкрепя ангажимента за по-нататъшно намаляване на емисиите, но само ако и други страни предприемат подобни стъпки;
48. насърчава държавите-членки да обсъдят развиването на своя капацитет за производство на ядрена енергия, успоредно с новопоявяващите се зелени технологии, като еднакво полезни средства за изпълняване на ангажимента на ЕС за намаляване на въглеродните емисии;
49. настоятелно призовава държавите-членки да съкратят процедурите за издаване на разрешение, за да ускорят разработването на възобновяеми енергийни източници;
50. признава важността на природните ресурси, чрез съхраняването на биологичното разнообразие и хабитати; подчертава значението на десетгодишния план, договорен в Нагоя, за изпълняването на целите на Конвенцията за биологичното разнообразие;
51. ЕС се нуждае от напълно функциониращ, взаимосвързан и либерализиран вътрешен енергиен пазар, необходими са и големи инвестиции, за да се модернизира и разшири съществуващата енергийна инфраструктура, за да се улесни обмена на нисковъглеродни енергийни източници между държавите-членки; подчертава важността на разнообразяването на енергийните източници, за да се гарантира сигурността на доставките за ЕС; изтъква обаче, че пазарът ще трябва да осигури по-голямата част от разходите за финансиране на тази инфраструктура, но признава, че от гледна точка на сигурността на доставките някои проекти може да наложат публично финансиране, когато не могат да привлекат достатъчно средства от частния сектор;
Водеща инициатива „Индустриална политика за ерата на глобализацията“
52. подчертава неотложната необходимост от намаляване на предизвиканите от законодателството разходи на европейските предприятия, за да им се даде възможност да се разрастват, което да се комбинира с по-лесен режим на достъп до кредити и засилено интернационализиране на МСП;
53. подчертава колко е важно от гледна точка на стимулирането на растежа да се изготвят годишни доклади относно конкурентоспособността, промишлените политики и постиженията на Европейския съюз и на държавите-членки; признава ключовата роля на транспортната политика като средство да се постигнат целите на стратегията „ЕС 2020“, тъй като тя значително допринася за възобновяването на растежа, постигането на целта за единен пазар и има важна икономическа и социална роля, както и голямо значение за териториалното сближаване;
54. подчертава, че създаването на единен пазар във всички сектори на транспорта, либерализирането на каботажния превоз, ефективната съмодалност, общата европейска система за резервации и увеличаването на правата на пътниците са ключови мерки за постигането на интелигентен, устойчив и приобщаващ растеж и следва да станат полезна част от цялостната стратегия „ЕС 2020“;
55. подчертава, в контекста на новата стратегия, важността на работата по изграждане на мрежата TEN-T и значението на насоките за TEN-T, за да се развие ефективна, комбинирана и всеобхватна транспортна инфраструктурна мрежа на ЕС (която наред с другото да решава въпроси като липсата на подходяща инфраструктура, достъпност и ниска оперативна съвместимост между различните части на ЕС), да се преодолеят пречките и да се изградят липсващите звена, особено при трансграничните участъци и по отношение на връзките между източните и западните държави-членки;
