Въпрос с искане за писмен отговор P-001066/2011
до Комисията
Член 117 от Правилника за дейността
Надежда Нейнски (PPE)
(10 февруари 2011 г.)
Относно: VP/HR — Дипломатите в европейската дипломатическа служба
Без да се оспорва правото на всеки на идейно и ценностно развитие, в някои източноевропейски държави все още работят дипломати от кариерата, принадлежали към секретните служби за сигурност на комунистическите режими (репресивен апарат). Обременеността на тези личности с чужди на ценностите на Европейския съюз зависимости рискува да компрометира идеята за Обединена Европа, ако такива хора станат лица на европейската дипломатическа служба.
От гледна точка на общия интерес този риск оправдава известно отстъпление от принципа на равно третиране, визиран в член 27 от Хартата на основните права на Европейския съюз и член 14 от Конвенцията за правата на човека и основните свободи. По дефиниция правото на равенство пред закона не е абсолютно. То подлежи на преследващи легитимна цел ограничения в интерес на обществеността, които по своето естество са пропорционални на обществената нужда, която обслужват. Нееднократно Европейският съд по правата на човека и Съдът на Европейския съюз са приемали, че различното отнасяне към лица, намиращи се в различно фактическо положение, не е дискриминационно. ( Thlimmenos v. Greece [GC], no. 34369/97, § 44, ECHR 2000-IV, Kjeldsen, Busk Madsen and Pedersen v. Denmark , judgment of 7 December 1976, Series A no. 23, § 56, Kafkaris v. Cyprus [GC], no. 21906/04, § 161, ECHR 2008.)
Ето защо от гледна точна на общия интерес, морала и европейското право е допустимо изборът на служители от бившите комунистически тайни служби на посланически длъжности в европейската дипломатическа служба да бъде ограничен.
Възнамерява ли Комисията да предприеме мерки, за да ограничи вероятността агенти от специалните служби на бившите комунистически държави да бъдат избрани за посланически длъжности в европейската дипломатическа служба?